
KAI ISTORIJA KARTOJASI 


Katalikybė tėra viena. Tai aišku ir be aiš- 
kinimų.  Nevienaip ir nevienodai betgi gali 
būti suvokiama jos esmė. Dar nevienodesniais 
būdais ji realizuojama konkrečiose vietos ir 
laiko sąlygose. 


Įsakmesnis katalikybės esmės ir ypač jos 
paskirties bei pritaikymo vietai ir laikui svar- 
stymas galėjo būt ir šiuo atveju paliktas kom- 
petentingų bei kvalifikuotų teologų ar šiaip ka- 
talikų veikėjų auditorijai. Tačiau kai kartą šis 
klausimas buvo išvilktas į viešąją visuomenės 
tribūną ir pastatytas kaip atvira problema, su- 
silaikyti nuo tolimesnio jojo sprendimo — kad 
ir toj pačioj viešojoj tribūnoj — atrodė, būtų 
ne tik netikslu, bet ir nenaudinga. Nenaudin- 
ga ne tik mūsų katalikybei, bet ir mūsų tautai, 
kiek šios pastarosios dvasinė kultūra ir mora- 
linė stiprybė yra priklausoma nuo pirmosios 
dvasinio aukščio ir stiprumo. 


Tiesa, jau nebe pirmas kartas mūsų spau- 
doje visu aštrumų iškyla katalikybės paskirties 

ir jos vaidmens mūsų tautoje klausimai. Ne- 
kalbant jau apie skirtingas pažiūras tarp tų, 
kurie jaučiasi stovį šalia katalikybės, ir tų, ku- 
rie šiai pastarajai atstovauja, tokių skirtumų 
nestigo ir pačių katalikybės atstovų tarpe. Jau 
„Apžvalgos“ — „Tėvynės Sargo“ laikais kata- 
likų tarpe būta dvejopos taktikos, nes dvejopai 
buvo suvokiama katalikybės paskirtis apskritai 
ir ypač josios uždaviniai mūsų tautoje. Kiek 
vėliau šitas klausimas iškilo „Vilties“ — „„Drau- 
gijos“ skiltyse. Pagaliau tie patys dalykai vėl 
pasidaro aktualūs mūsų dienomis. 

Jau prieš porą metų buvo galima pastebėti 
tam tikrų ryškesnių krypties skirtumų vieša- 
jame katalikų gyvenime. Kai kas tai bandė aiš- 
kinti natūralia dviejų katalikų veikėjų kartų su- 
sidūrimo išdava. Tačiau tolimesnė dalykų rai- 
da parodė, kad gali būt ir kitų šito reiškinio 
priežasčių. Bene pirmąjį kartą šitos naujos 
priežastys paaiškėjo iš š. m. „Draugijos“ (1 nr.) 
straipsnio „Plačios pažiūros ar reklamos stul- 
pas“. Iš dalies tai, iš dalies gal ir eilė kitų mū- 
sų gyvenimo reiškinių davė progą „XX Am- 
žiuje“ (57 ir 62 nr.) atsirasti Servaus straips- 
niui „Siaurumas ar platumas“ ir J. Dauliaus — 
„Dėl siaurosios ir plačiosios katalikybės“. 
„Draugija“ (7 nr.) į tai atsiliepusi straipsniu 
„Plačiosios katalikybės klausimu“, ėmėsi dar 
atviriau, negu pirmąjį kartą pulti „plačiosios 
katalikybės atstovus“ dėl pasikėsinimo visai už- 

trinti ribas tarp katalikybės ir nekatalikybės ar 
net antikatalikybės. Tai galutinai ir įtikino, 
bent šias eilutes rašantį, kad taktiniai katalikų 
skirtumai paprastai nėra išaiškinami tik pa- 
prastu dviejų kartų skirtingu tempu ir požiūriu 
į realųjį gyvenimą, bet kad tai glaudžiai siejasi 
ir su pačios katalikybės esmės ir josios paskir- 
ties laike ir vietoje suvokimu. 

Štai kodėl šių eilučių autorius, užuot leidęsis 
į tolimesnę polemiką dėl atskirų faktų ar tak- 
tinių posūkių, pasirinko kelti katalikų taktikos 
ir net pačios katalikybės paskirties klausimą iš 
esmės. Jam atrodė, kad tuo bus daugiau pa- 
tarnauta ir pačiam klausimui išspręsti. 

Vis dėlto autorius neturi perdaug iliuzijų. 
Jis nemano, kad šis gana gilus ir platus klau- 
simas, kuris šiuo momentu vienokia ar kitokia 
forma yra sprendžiamas ir daugelyje kitų kraš- 
tų, pavyktų jam pilniau išspręsti. Jo uždavi- 
niui pakaks, jei bent tam tikra dalis šių eilučių 
skaitytojų geriau suvoks pilnutinę katalikybę ir 
pasiskatins labiau vengti neatsargaus josios 
siaurinimo teorinėj, gyvenimiškoj ir taktinėj 
srityse. 

Iš anksto galima įspėti mieląjį skaitytoją, 
kad jis nesistebėtų vietomis per dažnu auto- 
riaus apeliavimu į svetimus autoritetus. Auto- 
riui buvo labai malonu rasti tokių teologų, ku- 
rie jojo teigimus pagrįstų neabejotinu autorite- 
tingumu. Antra vertus, pasiremti svetimais 


T 


autoritetais jam tūlu atžvilgiu atrodė net nau- 
dinga. 

Autorius norėtų būti suprastas ir tų, kurie, 
būdami specialistai, šiame darbelyje, gal būt, 
pasigęs didesnio tikslumo, pilnumo, sistemos, 
tikslių aptarčių. Šie puslapiai buvo rašomi pir- 
mon eilėn ne mokyklai ir ne specialistams, bet 
gyvenimui ir jojo žmonėms. Jei ir šie pasta- 
rieji turės kai kuo, ypač formaline darbo puse, 
pasiskysti, tai autorius norėtų būt pateisintas 
paskubos, kuri lydėjo jį, šį darbelį, beruošiant 
spaudai. 

Su didžių dėkingumu autorius nusilenkia 
Apvaizdai už siųstą jam progą gilintis labiau į 
esmę tų problemų, kurios pačios vienos jau 
įprasmina jojo darbą ir vargą. 


I. SIAURUMO IR PLATUMO TENDENCIJOS 


Siaurumas rūpestingai atsiriboja nuo ki- 
taip tikinčių ir manančių, užsidaro saviškių 
tarpe ir saugoja tikėjimo arba įstatymo 
raidę. 

Platumas ir penetracija siekia ne tik ap- 
saugoti savo principus, bet ir tų principų 
persunktu gyvenimu paspinduliuoti į perife- 
rijas. 

J. Ambrazevičius 


Didysis kontrastų įstatymas, kuris veikia 
pasaulyje, pasak J. Serre, yra vienas iš pasaulio 
Apvaizdos pažibų. Mat, kontrastų suderinimas 
įneša į pasaulį nuostabaus įvairumo. "Tačiau 
yra tokių kontrastų, kurie tarp savęs priešta- 
rauja ir dėl to nesiduoda suderinami. Prie to- 
kių prieštaraujančių kontrastų reikia priskirti 
siaurumą ir platumą. 


1. Siaurumas ir platumas apskritai 
Siaurumas paprastai siekia išsiskirti, užsi- 
daryti, išsirinkti. „Siauras protas, pasak J. 
Serre, užsidaro savo išskirioje idėjoje, savo 


vienšališkoje pažiūroje, įsikalina ankštoje savo 


9 


sistemos celėje, užtrenkia duris ir langus ir nu- 
sisuka nugara į erdvę ir beribę. Siauraprotybė 
uždaro idėjas, kaip ir širdis, į kalėjimus ir at- 
skiria jas sienomis, kurių storis kliudo joms su- 
sisiekti. Ji grobia mintis, didžias visuotines ir 
pilnas mintis, ir jas supiausto į gabalėlius, o 
tarp tų vargšų gabalėlių sukelia aršius tarpu- 
savio karus“ (Juo plačiau, juo prie tiesos ar- 
čiau. Liet. vertimas, Kaunas 1934, 15, 21 psl.). 

„Siaurumas gresia sustingti, nebetekti ug- 
nies, tik saviškių tarpe apaštalauti ir nebeuž- 
griebti naujų plotų savo idėjoms ir nuotaikai, — 
o kiekviena idėja, kol ji nori būti gyva, turi eks- 
pansyviai ir intensyviai plėtotis. Kitaip ji ims 
merdėti“ (Servus, Siaurumas ar platumas, „XX 
A.“, 1939 m. 57 nr.). 

Tuo tarpų „platumas nepažįsta išskirties 
menkystos, nieku verčia siaurąjį mostą, tą juo- 
kingą, iš anksto nusistačius prieš ką, užsispyri- 
mą, kuris sako „ne“! (J. Serre, t. p., 12 psl.). 
Platumas jima į save viską, kas tik kur nors 
yra teisinga, gera, gražu, šventa; jis eina į įvai- 
rius dvasios lobynus ir juose renkasi kad ir kuk- 
lias tiesos, gėrio, grožio ir šventumo nuotrupas. 
„Plačiųjų pažiūrų katalikas eina atmerktomis 
akimis gyvenimo priešaky, ne uodegoje, — o tai 
ir yra tikro žmogaus uždavinys“ (Servus, t. p.). 

Platumas nėra tas pats, kas skepticizmas — 
abejonė. Skepticizmas — tai juk savo neži- 
nojimo pripažinimas, tai niekuo nesiinteresavi- 

mas — tai savotiška dvasios apatija. "Tuo tar- 
pu platumas yra veiklumas, ieškojimas, pastan- 
ga. Jei siaurume, sakykime, kokioj siauroj si- 
stemoj yra šis tas — kokia nors idėja, kad ir 
menka, skurdi, tai skepticizme nėra nieko, o 
platume — viskas: pilna, tobula idėja. 

Platumas skiriasi ir nuo miglotumo. „Platu- 
sis protas brėžia daiktus aiškiomis linijomis, 
nepraleisdamas detalių, nes atsižvelgia į viską 
ir tvarkos šviesoje atkuria pasaulį; miglotasis 
protas nukrevezoja kažkokią chaotišką formą. 
Platusis protas turi įsitikinimų, kaip kad turi 
idėjų, — plačių ir sintetinių įsitikinimų; miglo- 
tasis protas — tai tik pusiau skepticizmas, ku- 
ris svyruoja tarp pusiau teigimo ir pusiau nei- 
gimo“ (J. Serre, op. cit., 15 psl.). Taigi, kaip 
skiriasi siaurumas nuo platumo, taip platumas 
nuo miglotumo. Teisingai sako J. Serre, kad 
plačiaprotybė turi du priešus: proto siaurumą 
ir proto miglotumą. 

Ne vis tiek, kuris iš šių įsigali religijos, 
mokslo, socialiniame ar politiniame pasaulyje. 
Siaurumas, kur jis bebūtų, visuomet neša ne- 
santaiką. "Tuo tarpu platus mostas ramina gin- 
čus ir sutaiko žmones, ideologijas, mokslo siste- 
mas, socialines sroves, suveda į vienybę net 
įvairių religijų žmones. „Daugumas mūsų ne- 
santaikų ir iš jų kylančių politinių, socialinių, 
intelektinių ir šeiminių negerovių, pasak J. Se- 
re, dažniausiai kyla iš tam tikro proto siauru- 

mo, kuris kliudo mums kaip reikiant pajusti 
mūsų priešininkų asmenų ar racijų vertę (kaip 
kad ir jiems kliudo) ir be reikalo paaštrina 
mūsų santykius, skatindamas vaidus ir ginčus“. 
Tuo tarpu platumas „puikiai mato tą tiesos ir 
grožio dalį, kuri glūdi kitų sielose, argumentuo- 
se ir doktrinose, mato žmones ir daiktus ne iš 
jų priešios ir neigiamos pusės, ne su jų klaido- 
mis ir ydomis, nepalankiai, šešėliuotus, bet prie- 
šingai, atsižvelgia į jų dorybes, stengias su- 
prasti jų galvoseną, matyti viską jų požvilgiu“ 
(op. cit. 16 psl.). Taigi siaurumas yra toks da- 
lykas, kurs nei religijoj, nei moksle, nei visuo- 
menės bei politikos pasaulyje neduoda nieko 
gera. 4 

Siaurumo priežasčių galima konstatuoti ne- 
maža. Psichologai, sakysime, yra pastebėję, 
kad žmonėse pasitaiko charakterių, linkusių į 
partikuliarizmą. "Tai vadinamieji dezintegraci- 
jos tipo žmonės, kuriems svetimas sintetinis in- 
tegralinis dalykų vertinimas. Jie visuomet lin- 
kę išskirti ką nors iš visumos ir taip į pasirink- 
tąją dalį įsižiūrėti, kad visa kita atrodo nebe- 
reikalinga. Kartais į siaurumą nuveda žmones 
per didelė specializacija. ,,Daugybė gydytojų 
yra materialistai tik dėl to, kad dėl profesinio 
specializmo yra suklimpę fiziologijoje. Chemi- 
kui visata yra puiki retorta, ir jis, nerasdamas 
joje nei Dievo, nei sielos, ima tvirtinti, kad dva- 
sios dalykai — veidmainystė ir svaičiojimai, 


12 


Nekalbėk gamtininkui (Haeckeliui, pav.) apiė 
visus tuos mokslus, kurie vadinami metafizika, 
teologija, dorovė; religija. Ar, pasauliui išaiš: 
kinti, neužtenka gyvulių rūšių evoliucijos?“ (op. 
cit., 24—25 psl.). Siaurumui duris atidaro daž: 
nai ir egoizmas bei subjektyvizmas. Jeigu tiki: 
masi turėti iš siauro tiesos ar šiaip dalykų skel- 
bimo kokios naudos, tai tam reikalui kartais 
sąmoningai paaukojama tiesos visuma ir daly- 
kų pilnumas. Siaurumas kartais panaudoja- 
mas ir autoreklamos tikslams. Neretai siauru- 
mas įsibrauna į minties ar religijos pasaulį dėl 
vienpusiško, subjektyvaus dalykų pažinimo ir 
aiškinimo. Į siaurumą veda ir nevykę ypač so- 
fistiški veikimo metodai. Visos šios pastaro- 
sios siaurumo priežastys ypač būdingos įvairių 
laikų eretikams (Plg. J. Brosch, Das Wesen 
der Hžresie, Bonn 1936, 69—82 psl.). 


2. Dėl siaurosios ir plačiosios katalikybės 


Būtų bergždžia ginčytis, ar katalikybė gali 
būti siaura, ekskliuzyvistinė. Daugiau, negu 
aišku, kad katalikybė ir ekskliuzyvizmas — tai 
du nesuderinami dalykai. Nieks taip neprieš- 
tarauja katalikybės esmei, kaip ekskliuzyviz- 
mas. Katalikybė — tai juk visuotinumas, o 
ekskliuzyvizmas — dalinumas, partikuliarumas. 

Jeigu ekskliuzyvizmas yra kada reiškęsis 
katalikybėje, tai dažniausiai jos išvidinio su- 
menkėjimo momentais. O jeigu jis dar pasi- 

reiškia kai kur ir šiandien, tai į jį reikia žiūrėti, 
kaip į atlieką 18—19-0jo šimtmečio katalikybės, 
kuri tiek išorinių priešų, tiek ir per didelio joje 
pačioje nusigręžimo į išorę, į formą, buvo pri- 
blokšta ir dvasiškai paliegusi. "Tai, kas joje 
buvo likę gera, ji stengėsi išlaikyti išskyrimu iš 
tos šėlstančios ir viską griaunančios racionaliz- 
mo ir materializmo audros. 20-o0jo šimtmečio 
katalikybė jau yra išėjusi iš šitos savisaugos 
pozicijos. Ji jau pasuko pirminės krikščionybės 
dvasinio elano, plataus polėkio, dvasinio dina- 
mizmo kryptimi. Ji šiandien yra tiek sustip- 
rėjusi, ir tai sustiprėjusi iš vidaus, kad jai ne- 
bėra reikalo slėptis ar išsiskirti. Jos dvasinį 
voltažą jau žymi pirmųjų krikščionybės dienų 
karštis, kuriuo ji yra pasinešusi iš naujo už- 
kurti pasaulį — visas jojo tautas, rases ir kla- 
ses. Ji vėl tampa visuotinoji katalikybė visa to 
žodžio prasme. Jai nebebaisus joks totalizmas 
(visuotinumas) ir dinamizmas, nes ji pati jau 
yra tapusi — kaip ir pridera —- totališkiausia 
ir dinamiškiausia. Nudvasėjusiam individui ir 
masei ji jau grąžina mistiką — žmogaus, kla- 
sių ir tautų dieviškos paskirties mistiką, kuri 
pralenkia bet kokią šių dienų klasės ar rasės 
mistiką. 

Taigi, mes gyvename laikais, kada kataliky- 
bėje vyksta nuostabus procesas: grįžtama prie 
pirminės, klasinės krikščionybės dvasios ir su- 
krikščioninamas modernusis pasaulis. Kalbėti 

tad šiuo laiku apie katalikybėje esantį ekskliu- 
zyvizmą yra mažų mažiausia netikslu. 

Tačiau kas kita katalikybės ekskliuzyviz- 
mas ir vėl kas kita katalikų ekskliuzyvizmas. 
Gali būt katalikų, kurie dar nespėjo pajusti arba 
yra per maža jautrūs pajusti mūsų minėtąjį ka- 
talikybės procesą. Dėl to mes nesistebim, — 
neturėtų stebėtis ir kiti, — jeigu ir šiandien dar 
vis atsiranda žmonių, kurie reprezentuoja 18— 
19-o0jo šimtmečio katalikybę. "Tokios kataliky- 
bės atstovų dar neperseniai yra buvę Prancūzi- 
joj, Vokietijoj, Lenkijoj, Italijoj ir kituose kraš- 
tuose. Buvo net specialių spaudos organų, kaip 
„Zwonek Czenstakowski“, ,Trierer Blatt“ ir kt., 
kurie tokią katalikybę ėmėsi „gelbėti“ nuo „pla- 
čiųjų“ katalikų „pasikėsinimų“. "Tačiau šito 
gelbėjimo darbo ilgai šiems dirbti neteko, nes 
pasirodė, kad „platumas“ įsisėdo net į popiežių 
ir vyskupų sostus. Kovoti prieš Pijų XI, kar- 
dinolus Faulhaberį, Verdier, Lienart ir kitus pa- 
sirodė jau nebepatogu ir nerimta. Tiesa, tokioj 
Prancūzijoj dar ir šiandien pasitaiko ekskliuzy- 
vistinio nusiteikimo žmonių, kurie negali supras- 
ti, kaip kard. Verdier „,„koketuoja“ su kairiaisiais. 
Tačiau viena yra gera, kad šios savo baimės dėl 
kardinolo „platumo“ jie nebedrįsta bent viešai 
reikšti. Daugeliui jų yra atidaręs akis ir jų pa- 
čių tautietis rašytojas Serre savo plačiosios 
katalikybės manifestu „Au large“. (Lietuviškas 
jojo vertimas — „Juo plačiau, juo prie tiesos 

arčiau“). Vokiečių ekskliuzyvistus prablaivė 
Karl Adam savo plačiosios katalikybės raš- 
tais, o ypač „Das Wesen des Katholizismus“, 
(Lietuviškai Šv. Kazimiero Dr-jos ji išleista 
„Katalikybės esmės“ vardu). Taigi platumas, 
kuris katalikybėje jau seniau yra laimėjęs, da- 
bar laimi ir katalikuose. 

Šioje „plačioje“ katalikybėje yra vietos vi- 
siems: ir tiems, kurie priklauso prie josios kūno, 
tariant, yra formalūs jos nariai, nors kai kurie 
jų ilgainiui nuo jos ir būtų nutolę, ir tiems, 
kurie formaliai dar nėra pasidarę jos nariai, bet 
savo dvasia yra jai artimi, nes išpažįsta tą pa- 
čią tiesą ir vykdo savo gyvenime tuos pačius 
principus. Šie pastarieji, net patys, gal būt, 
nejausdami, priklauso, kaip sakoma, prie kata- 
likybės sielos. „Plačioji“ katalikybė, taigi, nėra 
joks tam tikros išrinktųjų dalies monopolis. Ji 
priklauso visiems, kaip visiems priklauso oras, 
maistas, gyvybinė būtinybė. Į katalikybę, kaip 
į savo tėvynę, kaip į gyvybės šaltinį, šiandien 
gali grįžti visi: ir tie, kurie jaučia josios ilgesį 
dėl to, kad, kieno nors ekskliuzyvizmo atstumti, 
niekur kitur nerado pasitenkinimo, ir tie, kurie 
niekad dar nėra buvę savo „tėvynėje“, bet, kaip 
ir pirmieji, išgyvena josios nostalgiją. Bijotis 
konfesinio formalizmo, kuris gali užmušti dva- 
sią, šiandien nebėra pagrindo, nes „plačioji“ ka- 
talikybė yra kartu integralinė ir gyvoji kata- 
likybė. 

3. Šiaurumo ir platumo tendencijos mūsų 
tarpe 


Mūsų iškeltosios (XX Amžiuje, 62 nr-yje) 
siaurumo ir platumo tendencijos katalikybėje 
ir katalikuose apskritai, „Draugijos“ (1939, 7 
nr.) buvo pritaikytos ir mūsų gyvenimui. Įdo- 
mu konstatuoti, kad šis laikraštis, aiškiai pa- 
smerkęs siaurumą, galintį kartais pasireikšti ka- 
talikybėje ir katalikuose apskritai, vis dėlto pas 
mus rado reikalingą daugiau jį ginti ir ta proga 
baimintis tais, kurie tą siaurumą puola. ,„Nors, 
„Draugijos“ manymu, netrūksta pas mus tikro- 
jo siaurumo reprezentantų, bet juos viršija, at- 
rodo, skaičiumi ir įžūlumu tie, kurie mato siau- 
rumą ten, kur jo visai nėra“. Ir laikraštis ne- 
jučiomis sugretina šiuos „siaurumo ieškotojus“ 
su tais, kurie kėsinasi užtušuoti „ribas tarp ka- 
talikybės ir nekatalikybės arba net antikatali- 
kybės (pvz., bolševizmo, socializmo ir pan.)“. 
Ieškodama „neriboto“ platumo kai kuriuose pa- 
saulininkuose ir dvasininkuose, „Draugija“ ima- 
si sąžinės teisėjo vaidmens, nes daugiau gilinasi 
į motyvus, kuriais vadovaujasi „plačiosios“ ka- 
talikybės atstovai, o ne į jų parašytųjų straips- 
nių mintis bei idėjas. Dėl šias eilutes rašančio,— 
tai jo straipsniui (XX A. 62 nr.) „Draugija“ 
priskiria dalykus, kurie nieko bendra su juo ne- 
turi, o jojo mintis aiškinasi daugiau pagal savo, 
0 ne autoriaus mastą (kontekstą). 

Turėdamas visa tai galvoje, šių eilučių au- 
torius nemato jokio pagrindo leistis į polemiką. 
Jam atrodo bergždžia polemizuoti net dėl pačios 
plačiosios katalikybės sąvokos su „Draugija“, 
kuri, norėdama, galėjo suprasti tai, kas norima 
pasakyti integralinės ir gyvosios katalikybės, 
vardu, nes jau pirmojo straipsnio pabaigoj buvo 
pasakyta: „plačioji“ katalikybė yra kartu inte- 
gralinė ir gyvoji katalikybė“. 

Jeigu čia vis dėlto dar bandoma rašyti, tai 
tik dėl to, kad norima paaiškinti visiems, ku- 
riems galėtų būti pravartu žinoti, kad šiuos 
klausimus pirmąjį kartą pajudinti, o taip pat ir 
dabar ties jais sustoti mus vertė ne siauri as- 
meniniai ar tariamai partiniai kolektyviniai in- 
teresai, juo labiau ne servilizmas kam nors ar 
karjerizmas, kaip bando kai kas įtarinėti, bet 
nuoširdus noras pašalinti tą nesusipratimą, ku- 
ris daugeliui mūsų katalikų kliudė tariamai dėl 
tikrosios katalikybės, o faktiškai dėl siauro jo- 
sios supratimo ar siauros asmeninio gyvenimo 
krypties būti integraliais, gyvais ir penetruo- 
jančiais katalikais. Šitas gana dažnai tariamai 
tikrąja katalikybe dangtomas teorinis, gyveni- 
miškasis ir taktinis kai kurių katalikų siauru- 
mas ir buvo iki šiol tie baisieji pančiai, kurie 
neleido vienuose prasiskleisti gražiems ir tikrai 
katalikiško gyvenimo bei veiklumo žiedams, o 
antrus, didelių aukų pastangomis prasimušusius 
ar beprasimušančius pro siaurumo kiautą, ap- 

juosdavo intrigų ar įtarimo grandimis ir neleis- 
davo jiems eiti savu ir tikruoju keliu. Taigi 
pagrindinis ir vienintelis mūsų kovos sų teori- 
niu, praktiniu ir taktiniu siaurumu, pasireiš- 
kančiu ir kai kurių katalikų tarpe, motyvas yra 
esančius barjerus pilnam — integraliniam mūsų 
katalikybės supratimui, gyvam jos reiškimuisi 
gyvenime ir penetruojančiam jos veikimui į nu- 
tolusius ir šalia jas stovinčius. 

Nors ir kaip svarbūs bebūtų buvę šie mūsų 
bendro nusistatymo prieš siaurumą, pasireiš- 
kiantį kai kurių katalikų tarpe, motyvai, vis 
dėlto mes dar nebūtume radę reikalinga šiuo 
momentu kelti klausimą iš esmės. Būtume pa- 
sitenkinę, kaip ir iki šiol, pasitaikius progai, 
darėme, pildymu šio A. Jakšto patarimo, duoto 
1907 m. „Draugijoje“ (9 nr.): „Pastebėjus vie- 
ną ar kitą siauraprotybės apsireiškimą, reiktų 
tuojau be jokio pasigailėjimo pažymėti spau- 
doje, kaipo biaurią jeibę, nevertą jokio susimili- 
mo; reiktų visur ir visuomet garsiai skelbti, 
kad siauraprotystė yra nei karalienė nei įsta- 
timdavėja, bet žlibakė uzurpatorė, kuriai min- 
ties ir tikybos rūme nėra vietos“. Mes per ge- 
rai nusimanome, kad siaurumo klausimo kėli- 
mas iš esmės viešumoje nėra per daug malonus, 
o kai kuriais atžvilgiais gal nei naudingas, ypač 
tiems, kurie šiuos klausimus kelia. Bet kaltė 
dėl to krinta jau kam kitam, ir būtent — tiems, 

kurie savo siaurą katalikybės, o ypač katalikų 
taktikos supratimą ėmė itin intensyviai propa- 
guoti, užsipuldinėdami ir net kaltindami beprin- 
cipiškumu, indiferentizmu, „katalikiškos“ sąži- 
nės neturėjimu, net pasaulėžiūrų niveliacijos pa+ 
sikėsinimais („Draugija“, 1939 m. 1 nr.) tuos, 
kurie ne mažiau sielojasi katalikybės gerove pas 
mus ir jaučia dėl to ypatingą atsakomybę. Po 
to viso nebeliko nieko kita, kaip baigti tylos, 
kaip geros bylos, taktiką ir pakalbėti apie daly- 
kus iš esmės. 

Leisdamiesi į šią primestą kovą, mes gerai 
žinome nesą pradininkai ir individualūs parti- 
zanai. Šitą kovą jau yra pradėjęs prieškarinėje 
„Draugijoje“ A. Jakštas, sušukęs „Šalin siau- 
raprotystė!“ ir įrodinėjęs, jog daugelio įvairių 
blogybių priežastis kaip tiktai „glūdi proto ir 
valios siaurume... Tas dvejopas proto ir valios 
siaurumas žmonėse ir yra didžiausias žmonijos 
priešas ir stipriausias krikščioniškosios civili- 
zacijos tramdytojas... Proto siaurumas tebe- 
viešpatauja šiandien visame civilizuotame pa- 
saulyje ir daro be galo daug žalos visur, kur tik 
pasirodo: tikėjime, filosofijoj, politikoj, moksle, 
visuomenės gyvenime ir tarptautiniuose santy- 
kiuose. (Šalin siauraprotystė, „Draugija“, 1907 
m. 9 nr.). Kalbėdamas apie mūsų kraštą, A. 
Jakštas buvo tos nuomonės, jog ,„kur-kur, o pas 
mus tą siauraprotystę galima sutikti visur. Ir 
juo ji didesnė, juo drąsiau reiškias; mat, dau- 

gumo siaurapročių manoma, kad proto siauru- 
mas galima užvaduoti burnos platumu. "Todėl 
didžiausieji mūsų siaurapročiai iš „,„plokštuolių“ 
bei ,, linijiečių“ veislės esti paprastai didžiausi 
platburniai, kuriems perkalbėti neužtektų net 
ir šimto filosofų. Tokie siaurapročiai neklausys 
jokių moksliškų įrodymų, jie vis kalbės savo, 
nes, maža mokslo teturėdami, jie savo proto 
siaurumo visai nejaučia ir nemato, o per tai ir 
savo siauraprotystės nesigėdi. Jei jie turėtų 
plokščią nosį ar siaurą kaktą, be abejo, prieš 
kitus tuo nesigirtų, anaiptol gėdytųs viešai ro- 
dytis žmonėms, bijodami, kad kas jų nepajuok- 
tų. Su proto siaurumu tos bėdos nėra: dau- 
gumas jo visai nemato, todėl ir nepajuokia. Ta- 
tai ir nenuostabu, kad siaurapročių veislė pas 
mus stebėtinai greit daugėja. Na, ir tas jų 
daugėjimas tol nesiliaus, kol geros valios ir pla- 
čių pažiūrų vyrai nesusijungs ir nepradės šven- 
to kryžiaus karo prieš tą pragaištingą siaura- 
protystę, kuri, kaip jau sakėm, ir yra pati svar- 
bioji visų socialių nelabumų priežastis ir pati 
didžioji krikščioniškosios civilizacijos slopinto- 
ja“ (A. Jakštas op. cit.). 

Šiandien, ačiū Dievui, jau yra apsčiai tokių 
geros valios ir plačių pažiūrų vyrų ir net jų „su- 
sijungimų“. Daugelis iš tų vyrų yra paties A. 
Jakšto buvę bendradarbiai ir mokiniai. Jų 
skaičius šiandien yra tiek didelis, kad jo užten- 
ka įvairiems mūsų katalikiškojo gyvenimo pos- 

tams. Ir nors jų darbas plačiosios katalikybės 
realizavimo srityje yra tylus, nes jiems sveti- 
mos reklamos ir triukšmo pretenzijos, vis dėlto 
jis labai pozityvus, reikšmingas ir gilus. Ne be 
to, žinoma, kad kartais ir jiems nepasitaikytų 
suklysti: kas dirba, tas juk gali ir klysti. Ta- 
čiau veltui bus daroma pastangų įrodyti iš ta- 
riamų ar tikrų šio fronto taktinių klaidų bei 
liapsusų, kad jis pereina leistinumo ribas ar 
asimiliuojasi su nekatalikybe. Per daug sveti- 
mi katalikiškojo platumo frontui savanaudišku- 
mo motyvai, kad būtų nueita kompromisų su 
katalikybės principais ir sveikąja katalikų są- 
žine keliu, kaip kai kam ateina į galvą baimin- 
tis. 

Taigi katalikiškojo platumo frontas nėra 
pradininkų ir partizanų frontas, bet rimtas ir 
turįs savo kelią sąjūdis. Jo tikslas yra ne „pra- 
plėsti“, kitaip tariant, įnešti daugiau platumo į 
pačią katalikybę, kaip tokią, į jos formuluotą 
doktriną, objektyvų jos turinį arba objektyvų 
jos gyvenimo pasireiškimą, nes katalikybė yra 
plačiausia ir tobuliausia religija (plg. J. Serre, 
La Religion et 1'Esprit large, Paris 1903), taigi, 
nereikalinga „praplėtimo“ ir patobulinimo iš 
esmės, bet šitą katalikybės turinį „plačiai“, 
t. y. objektyviai ir pilnumoje suprasti bei pasi- 
savinti, „plačiai“, tariant, gyvai ir pilnai jį pri- 
taikyti gyvenime ir tai padaryti „plačiu“, atseit, 
simpatingu, pilnų meilės ir veiklaus pasiaukoji- 
mo būdu. 

Šitaip suprastas katalikybės „praplėtimo“ 
darbas nėra ir negali būti laikomas priešingu 
katalikybės esmei ar bent jautimui su Bažny- 
čia. Atvirkščiai, jis yra išaugęs ir iš nusima- 
nymo, kad katalikybė ir katalikiškoji Bažny- 
čia nėra tik kažkas statiška; būdama statiškai 
dinamiškoji religija ir institucija, ji turi savo 
nekintamuosius principus pritaikyti įvairiems 
laikams ir vietoms ne raidiškai ir ne mechani- 
niu būdu, bet organiškai. Kiekvienas bandy- 
mas didingąją ir išganingąją Bažnyčios misiją 
realizuoti tik raidiniu josios principų pritaiky- 
mu laikui ir vietai vestų į sustabdymą organiš- 
kai gyvastingo josios augimo ir brendimo pro- 
ceso, kuris vyksta, einant jai iš šimtmečių į 
šimtmečius. Su didžiuoju vokiečių dogmatiku 
prof. Karl Adamu mes galime pasakyti: „Mes, 
katalikai, nė kiek nerausdami — net didžiuo- 
damies — pripažįstame, kad Katalikybės nega- 
lima be niekur nieko ir kiekvienu atžvilgiu iden- 
tifikuoti su Senkrikščionybe arba net ir su Kris- 
taus palikimu, kaip negalima subrendusio ąžuo- 
lo indentifikuoti su mažyte gile. Čia yra ne 
mechaniška, bet organiška tapatybė. Mes dar 
pridėsime: po tūkstančių metų Katalikybė bus 
nepalyginamai dar turtingesnė, dar vešlesnė, 
dar įvairesnė tiek dogmų, tiek dorovės, tiek tei- 
sės, tiek kulto srityse, negu ji yra šiandien“ 
(Katalikybės esmė, liet. vertimas, Kaunas 1936, 
6 psl.). 

II. SIAURUMAS KAIP KATALIKYBĖS ANTI- 
TEZĖ 


Kristaus tiesa ir malonė ateina 
į mus kartais sudarkytu, iškreiptų 
pavidalu. Visur, kur tiktai esame 
mes, žmonės, pasitaiko ypač žvilgs- 
nio siaurumo ir proto Tibotumo. 
Prof. K. Adamas 
Prieš plačiojo proto Bažnyčią bū- 
na kartais nukreipta kai kurių jos pa- 
čios gynėjų siauraprotybė. 
J. Serre 
Bene visų didžiausia pačios katalikybės ne- 
laimė ir didžiausias josios misijos stabdis — 
tai josios siaurinimo pasikėsinimai iš pačių kai 
kurių katalikų pusės. Šitie pasikėsinimai iš 
vienos pusės skaldo pačius katalikus ir net ka- 
talikybę, iš antros — stato barjerus grįžti į ka- 
talikybę tiems, kurie prasiblaivo nuo savo siau- 
rumo ir ima ilgėtis visumos, pilnumo. 


1. Katalikybės siaurinimo pasikėsinimai 


Kai kurių katalikų partikuliarizmas bei eks- 
kluzyvizmas nuveda juos taip toli, kad ir pačią 
katalikybę jie ima laikyti ekskliuzyvistine reli- 

gija. Pasitaiko, sakysime, tokių katalikų, kurie 
savo, o tuo pačiu ir kitų katalikiškumą teatski- 
ria tik iš opozicijos kitų konfesijų, kaip pro- 
testantizmo, pravoslavijos, doktrinai ar šiaip 
kuriai nekatalikiškai idealogijai. Šitas daugiau 
negatyvus, arba kontrastinis (per kontrastą 
kitoms konfesijoms ar ideologijoms), kataliky- 
bės suvokimas kai kur yra privedęs ir pačią 
katalikybę prie vienpusiškumų. "Taip, sakysi- 
me, Vokietijoj ir kituose kraštuose, kur katali- 
kybei teko išgyventi protestantizmo schizmą, 
protestantams pradėjus vienpusiškai pabrėžti 
sola fides (išganymui užtenka tik vieno tikėji- 
mo), kai kurie katalikai per daug ėmė pabrėžti 
gerų darbų reikalingumą; tuo būdu ne vienam 
susidarė įspūdis, jog išganyti tegali tik geri 
darbai. Panašiai ir eilėje kitų dalykų (dėl šv. 
Rašto individualaus skaitymo, radikalesnių so- 
cialinių — 2 la žemės reformų ir kt.): kartais 
buvo vengiama laikyti katalikiška tai, kas buvo 
savinamasi ir pabrėžiama protestantizmo, pra- 
voslavijos, vėliau socializmo ar kitokių ideolo- 
gijų. Tuo būdu buvo užmirštama, kaip pastebi 
žymusis Bonnos u-to dogmatikas prof. A. Ra- 
demacheris, kad visa, kas bet kokioj re- 
liginėje pasaulėžiūroje (ar šiaip ideologijoje) 
yra šventa ir teisinga, yra kartu ir katalikiška. 
Net pats protestantizmas, pasak to paties Ra- 
demacherio, nors ir kaip norėtų būti nekatali- 
kiškas, vis dėlto jis yra katalikiškas tiek, kiek 

jis gyvena tikrai iš religinių minčių ir jėgų 
(Plg. Die Wiedervereinigung der Christlichen 
Kirchen, Bonn 1937, 65 psl.). Taigi kataliky- 
bė turi savo pozityvią, plačią, didingą doktri- 
ną, ir katalikams nėra jokio pagrindo ją 
siaurinti dėl to, kad tai yra padariusios kitos 
kurios konfesijos ar ideologijos. Dar labiau 
nėra pagrindo baimintis tos dalinės tiesos, ku- 
rią turi kitos konfesijos ar ideologijos, juoba, 
kad ta dalinė jų tiesa yra labai dažnai išaugusi 
iš tos pačios katalikybės kamieno. Jeigu tie 
tiesos perlai, kuriais džiaugiasi ir didžiuojasi 
kitos konfesijos bei ideologijos, yra nubirę iš 
mūsų turtingojo tiesos perlų lobyno, tai ko 
mums dėl to gėdytis ir išsiginti jų kilmės ir 
priklausomybės tapatumo? ,,Katalikiškas taip 
visumai, — pasak prof. A. Rademacherio, — 
dar nėra joks ne paskirai daliai, prie kurios pri- 
sipažįsta erezija; katalikiškasis ne tėra tik iš- 
siskyrimui. Šitas me tėra tik savisaugai prieš 
neigimą, kuris yra išsiskyrimas. Dėl paties iš- 
siskyrimo, tai ne visuma išskiria dalį, bet dalis 
išsiskiria iš visumos... Kas turi ir apžvelgia 
visumą, tas juk turi ir apžvelgia ir dalį“ (op. 
cit. 63, 65 psl.). 

Labai artima pirmajai yra dar kita siauro 
katalikybės suvokimo atstovų kryptis, kuriai 
katalikybė — tai savyje užsidariusi konfesija, 
panaši į kitas sektantiškų tendencijų konfesijas. 
Bet koks platesnis katalikybės suvokimas jiems 

sukelia baimę, kad katalikybė gali pasidaryti 
beribė arba kad tarp katalikybės ir kitų konfe- 
sijų bei „nekatalikybės arba net antikataliky- 
bės (pav., bolševizmo, socializmo ir pan.)“ 
(„„Draugija“ 1939, 7 nr. 447 p.) galįs išnykti 
skirtumas. Besistengdami katalikybę per fas 
et nefas apriboti ir išskirti iš kitų konfesijų ar- 
ba „nekatalikybės“, jie užmiršta, kad kataliky- 
bė, — kaip sako A. Rademacheris, — nėra jo- 
kia konfesija, jokia tik kur nors ir kaip nors 
lokalizuota religija. Ji yra visuotinė ir vispu- 
siškai atvira... Katalikybė nėra joks sektantiš- 
kas užsisklendimas. Ji yra daugiau pilnas at- 
virumas dieviško apreiškimo ir tiesos visumai“ 
(op. cit., 65 psl.). „Katalikiškoji krikščiony- 
bė, — pastebi ir žymusis prancūzų domininko- 
nas P. Sertillanges, — nėra kaip religija 
tarp religijų, bet kaip tikroji pasaulio religija, 
nes Dievą ir žmogų ji suvokia gyvybiniuose jų 
santykiuose ir dėl to užsitarnauja tiesiog amži- 
nos ir universalios religijos vardo“ (Religion 
und Universalismus, Die Eine Kirche, Pader- 
born 1939, 32 psl.). Taigi katalikybė, būdama 
tiesos visuma, negali būti laikoma tolygi kon- 
fesijoms bei idealogijoms, kurios turi tik tiesos 
dalį. 

Antra vertus, nebūdama tolygi konfesijoms 
ar šiaip ideologijoms, katalikybė vis dėlto nėra 
ir jų priešingybė ar prieštaravimas. "Tematyti 
tik katalikybę ir jos priešingybę — nekatali- 

kybę arba jos prieštaravimą — antikatalikybę 
yra iš vienos pusės neleistinas paties katalikiš- 
kumo, kaip tokio, susiaurinimas, tariant, jo už- 
sisklendimas tik pačioje katalikybėje, užmirš- 
tant, kad katalikiškumo (bent jo nuotrupų) 
daugiau bei mažiau gali būti ir kitose konfesi- 
jose bei ideologijose ir būtent — tiek, kiek jose 
yra tiesos ir gėrio. Iš antros pusės, kataliky- 
bės pastatymas priešingumo ir prieštaravimo 
pozicijoj kitų konfesijų ir ideologijų atžvilgiu 
sudaro supoziciją, kad katalikybėje, bent kaip 
katalikų visuomenėje ar atskiruose jos na- 
riuose, negali būti nieko nekatalikiška. "Tuo 
tarpu taip nėra. Kaip teisingai pastebi minė- 
tasis prof. A. Rademacheris, „katalikas dar nė- 
ra tuo pačiu katalikiškas žmogus; katalikas taip 
pat gali būti ir nekatalikiškas katalicistas, ku- 
ris jaučiasi esąs katalikybėje, kaip narys apri- 
botos, užsklęstos konfesijos, kurios jis ištiki- 
mai laikosi dėl to, kad su ja, o ne su kita kuria 
konfesija yra surištas gimimu arba laisvu pa- 
sirinkimu. Toks katalikas yra taip pat eretikiš- 
kas, kaip ir šalia Bažnyčios stovintieji, nors jis 
to taip pat nežino. Būtų nepaprastai svarbu, 
ypač Bažnyčių susivienijimo idėjai giliai į ka- 
talikų tikėjimo sąmonę įspausti tai, kad kata- 
likiškumas glūdi visuotinume, o konfesionalu- 
mas — ribotume ir partikuliarizme“ (op. cit., 
66 psl.). 

Einant toliau, tenka pastebėti, kad katalikų 

tarpe yra buvę, o kartais dar ir dabar pasitaiko 
tokių, kurie mano, kad katalikybė turi ne tik 
tiesos monopolį (kaip aukščiau pastebėjome — 
ji turi tik tiesos visumą, bet tiesą, jos trupi- 
nius gali turėti ir kiti), bet ir išganymo. Lai- 
kydamiesi tos pažiūros, tokie katalikai tiek sa- 
vo kalbose, tiek ir raštuose nekatalikus ar nu- 
tolusius nuo katalikybės labai lengvai siunčia 
į pragarą ir apskritai nesigaili jiems skaudžių 
pasmerkimo žodžių. Tuo tarpu jie užmiršta ar 
nepasistengia iš viso sužinoti tai, kad panašią 
pažiūrą yra pasmerkę eilė popiežių. Antai, 
Aleksandras VIII yra pasmerkęs teigimą, jog 
„pagonys, žydai, heretikai ir kiti tos rūšies ne- 
gauna iš viso jokios įtakos iš Jėzaus Kristaus: 
taip, kad čia jie yra tikrai žemesni ir kad juose 
tėra tiktai plika valia (voluntas nuda), be jo- 
kios pagelbinčios malonės“ (E. Denzinger, 1295 
(1162). Panašiai Klementas XI yra pasmer- 
kęs tvirtinimą, kad „be tikėjimo nėra duodama 
jokia malonė“ ir kad „tikėjimas yra pirmesnis 
už malonę ir viso kito šaltinis“, pagaliau kad 
„malonė nėra duodama šalia Bažnyčios“, (E. 
Denzinger, 1376, 1377, 1379). Pijus IX 1863 
m. yra taip pat rašęs, kad „didžiausia klaida, 
kuri reiškiasi kai kurių katalikų tarpe, manyti, 
kad žmonės, gyveną klaidose ir būdami kitokio, 
ne tikrojo, tikėjimo ar nebūdami katalikų vie- 
nybėje, negali laimėti išganymo. "Tai labiausiai 
yra priešinga katalikiškai doktrinai“ (E. Den- 
zinger, 1677). 

Taigi malonės — dvasinės gyvybės klausi 
mu galima tą patį pasakyti, kas buvo sakyta 
ir tiesos klausimu, būtent — kad katalikybėje 
— katalikų Bažnyčioje yra malonės pilnumas. 
Tačiau iš to jokių būdu negalima daryti išvadų, 
kad tos malonės negauna tie, kurie yra šalia 
katalikybės bei katalikų Bažnyčios. „Jeigu kas 
yra nuo Bažnyčios atskirtoje bendruomenėje, 
tai, kaip pastebi Paderborno prelatas ir profe- 
sorius Paul Simon, — dalyvauja ne visa- 
me Bažnyčios gyvenime, nes jam neprieinamos 
visos Bažnyčios pašventinamosios priemonės. 
Tačiau jei jis vis dėlto vidujai nusimano pri- 
klausąs Bažnyčiai, tai nėra jokios teisės jį va- 
dinti eretiku... Šitoks yra sujungtas su Baž- 
nyčia malonės gyvenimo srove, kuri jam ateina 
lygiai taip, kaip ir kiekvienam pakrikštytajam, 
nors jis ir negali naudotis visais galimumais, 
kuriuos turi savyje Bažnyčia“ (Kirche und Kir- 
chen: Gesprūch zwischen den Konfessio- 
nen, Miinchen 1939, 10 psl). Katalikams, ku- 
rie tariasi turį malonės ir išganymo monopolį, 
žymusis Fribourgo (Šv.) vyskupas M. Besson 
primena šiuos šv. Mato evangelijos žodžius: 
„Daugelis ateis iš rytų ir vakarų ir sėsis prie 
stalo dangaus karalystėje su Abraomu, Izaoku 
ir Jokūbu o karalystės vaikai bus išmesti lau- 
kan į tamsybes“ (8, 11-12). „Vieni bus išgel- 
bėti dėka Bažnyčios, kurios dalį jie sudaro, nors 
ir patys apie tai nežinodami; kiti gi pražus, ne- 

žiūrint to, kad jie Bažnyčią pažįsta ir yra net 
jos vaikai“ (Plg. La route aplandie, Paris — 
Genėve 1934, 71 psl.). Net pastarieji popiežiai, 
besisielodami sunkia dvasine dalimi tų, kuriems 
nėra prieinamas ordinarinis malonės gavimo 
kelias Bažnyčioje, ypatingu būdų pavedė juos 
Šv. Jėzaus Širdžiai (Leonas XIII) ir įsakė (Pi- 
jus X) šį jų aktą kasmet kartoti visose bažny- 
čiose Kristaus Valdovo dieną (Pijus XI) (plg. 
L. Capėran, Le Probleme du Salut des infide- 
les, Toulouse 1934, 44-45 psl.). Vadinas, Baž- 
nyčia ne tik neneigia galimumų gauti malonę 
esantiems šalia josios, bet dar pati rūpinasi ši- 
tos malonės jiems išmelsti. 

Čia paminėjome tik pagrindines kai kurių 
katalikų tendencijas susiaurinti katalikybę. 
Dviejų tūkstančių metų katalikybės praeityje 
tokių tendencijų iškilo labai daug. Net pačių 
pastarųjų laikų modernizmo tendencijos, ku- 
rios kai kurių katalikų laikomos erezija per 
excessum, tariant, erezija, siekusi per daug ,iš- 
plėsti“ katalikybę, iš tikrųjų tebuvo erezija per 
defectum — bandžiusi kaip tiktai susiaurinti 
pačią katalikybę. Juk religinis gnosticizmas 
(intelektualizmas) arba agnosticizmas (religi- 
nis voliuntarizmas — Kantas — ir sensualiz- 
mas), buvo ne kas kita, kaip bandymas katali- 
kybę padaryti tik proto arba tik valios bei jaus- 
mų religija, kai tuo tarpu ji yra ir proto, ir 
valios, ir jausmų religija kartu. (Kas nori pla- 

čiau apie modernizmą, teskaito prof. Dr, A. 
Gisler monografiją — Der Modernismus, 
Einsiedeln 1913). 


2. Siaurumas kaip erezija 


Apskritai, siaurumas yra daugiausia kesinę- 
sis prieš katalikybę, sekiojęs ją nuo pat jos 
lopšio iki dabarties laikų ir kartu yra buvęs 
pats didžiausias įvairių erezijų šaltinis. Tei- 
singai pastebi J. Serre, kad „visos krikš- 
čioniškos erezijos dėl Dievažmogio rėmės jo 
žmogiškumo neigimu, kaip pas Valantiną ir 
Eutichą, arba jo dieviškumo neigimu, kaip pas 
Arijų ir Renaną. Visos filosofinės klaidos dėl 
žmogaus remias jo sielos neigimu (materializ- 
mas) arba jo kūno užmiršimu (idealizmas), ar- 
ba tų dviejų pradų vienybės nepripažinimu pas 
Platoną, Pitagorą, metampsichozėje, net pas 
Descartes, kuris pavertė kūną mašina, o sielą 
— gryna mintimi“. Kaip tik dėl to J. Sėrre ir 
mano, kad „erezija kiekvienoje srityje yra su- 
trikdymas, per siauraprotystę, pusiausvyros 
dviejų iš pažiūros priešingų tiesų, kurių sutai- 
kinimas sudaro ortodoksiją“ (Juo plačiau... 
72 psl). Prof. A. Rademacheris taip 
pat teigia, kad „katalikiška yra formulė, sie- 
kianti suderinti priešinguosius (ne prieštarau- 
jančius) dalykus, kaip gamtą ir viršgamtę, tar- 
navimą Dievui ir tarnavimą pasauliui (Welt- 
dienst), anapusę ir šiąpusę, malonę ir laisvę, ti- 

kėjimą ir žinojimą, autoritetą ir tyrinėjimą, as- 
menį ir visuomenę (bendruomenę), pastovumą 
ir pažangą, ir taip panašiai. Katalikiškumo 
esmei yra būdinga — nors katalikiškajai realy- 
bei dažnai būna tolima — atsiverti (būti atvi- 
rai) į visas puses ir būti pasiruošus viską į save 
priimti. Tuo tarpu erezijai būdinga išsirinkti 
viena, atmetant visa kita. Taigi erezija iš es- 
mės yra katalikiškosios pozicijos neigimas, kai 
tuo tarpu katalikiškumas neatmeta nieko, kaip 
tik patį neigimą. Erezija užsitveria tvora, at- 
siskiria ir pasidaro konfesija. Kai tuo tarpu 
katalikiškumas eina į plotį, net į beribę (ins 
Unendliche)“ (op. cit., 62 psl.). ,,Nekatalikiš- 
kos bendruomenės, pastebi ir žymusis vokiečių 
dogmatikas Karl Adam, — kilo ne iš 
nelygstamo teigimo, bet iš neigimo, iš nubrau- 
kimo, iš subjektyvaus išsirinkimo“ (op. cit., 16 
psl.). „Herezija, — pasak Dr. J. Brosch'o, 
— užsidaro hermetiškai savyje. Herezijoje 
glūdi egoistiška tendencija. Tokia tendencija 
visai svetima Bažnyčiai. Separatistinė herezi- 
jos tendencija pasireiškia ypač moksle... Ji vi- 
suomet eina iš to, kad suskaldoma vienybė taip, 
kad ji pati (herezija) tampa fragmentas baž- 
nytinės vienybės, kuriai ji kitąsyk priklausė. 
Tačiau ir fragmentu tapusi, ji vis pretenduoja 
būti visuma ir ant to fragmento (dalies) tikisi 
sukurti bendruomenę — Bažnyčią“ (plg. Das 
Wesen der Hžūresie, 85—86, 88 ir 90 psl.). 

3. Siauroji ar pilnutinė katalikybė 

Katalikybė, norėdama išlikti integrali, turė- 
davo negailestingai anatematizuoti (pasmerkti) 
kiekvieną bandymą ją susiaurinti. Tik visa ne- 
laimė būdavo ta, kad kol ji spėdavo atkreipti 
dėmesį ir įvertinti vienokį ar kitokį eretišką jos 
susiaurinimą, jo šalininkai spėdavo susisukti sa- 
vo lizdus ir prisiperėti būrius adeptų, kurie ne- 
taip jau noriai paklusdavo jai (Bažnyčiai). Taip 
juk yra atsiradusi eilė krikščioniškų konfesijų, 
kurios bevelijo palaikyti savo egzistenciją šalia 
savo motinos namų, negu išsižadėti partikula- 
rinės savo tiesos. 

Katalikybė, šalindama be jokių kompromisų 
iš savo tarpo užsispyrusį siaurumą, ne tik ne- 
susilpnėjo, bet dar labiau save išryškino ir iš- 
ugdė. Doktrininis jos platumas, tiesos pilnu- 
mas bei integralumas, spindėdamas, pagaliau 
vėl grąžindavo tuos, kurie buvo nuėję paskui 
dalinę tiesą. 


3. Siaurumas, kaip didžioji kliūtis į religinę 
vienybę 


Šiandien jau laukiama ištisų konfesijų bei 
ideologijų grįžimo į savo motinos — kataliky- 
bės prieglobstį. Jeigu mūsų šimtmečiui dar ne- 
bus lemta sulaukti to didžiojo susivienijimo 
triumfo, tai jam bent teks stebėti vis pla- 
tėjantį ir platėjantį skirtumų šalinimo pro- 
cesą, kuris šiandien vyksta eilėje krikščioniškų- 

jų konfesijų. Jau ir dabar mes matome, saky- 
sime, tokioje anglo-katalikų konfesijoje išny- 
kusius beveik visus išorinius skirtumus arba 
tokioj pravoslavijoj (bent rusų pravoslavų išei- 
viuose) ir protestantizme pamažu benykstan- 
čius vidinius skirtumus. Vis daugiau ir dau- 
giau tarpusavinio susipratimo atsiranda, saky- 
sime, ir tokioj Prancūzijoj tarp katalikų ir su- 
laicistintų sferų vadų. Su baime mes galime 
žiūrėti tik į tai, kad ir šiuo momentu dar atsi- 
randa iš pačių katalikų tarpo, kad ir labai ne- 
daug, tokių, kurie nenori suprasti, kad „Bažny- 
čia, — kaip sako M.-J. Congar O. P., — turi 
tapti iš tikrųjų ekumeniška — visuotine, kad ji 
turi savyje integruoti visas naujosios kūrybos 
Kristuje vertybes, užuot palikusi jąsias šalia 
savęs. Netapusi katalikiška — visuotina, ji juk 
negalės būti ir viena. Iš dabartinės nevienin- 
gos krikščionybės turės vėl pasidaryti viena 
Bažnyčia ir tai turės įvykti per vaisingesnį ka- 
talikiškumą. Kaip tik dėl to reikia Bažnyčiai 
— mūsų Bažnyčiai — suaktyvinti pilniau ir 
sėkmingiau savo jėgas tam, kad būtų asimi- 
liuotos visos problemos, visi reikalavimai, visos 
vertybės, esančios šalia josios, ir kad visa tai 
joje rastų savo vietą. Negali juk įvykti vie- 
nybė, jeigu Bažnyčia, užuot pasirodžiusi šalia 
jos stovintiems krikščionims kaip pilnumas, 
pasireikš tik kaip paprasta konfesija, siste- 
ma, panaši į kitas, arba „izmas“, partiku- 

liarinis ir ekskliuzyvistinis taip pat, kaip ir kiti 
„Izmai“, 'Tol, kol susivienijimas su Roma jiems 
atrodys kaip vienos partikuliarinės bendruome- 
nės noras absorbuoti kitas partikuliarines ben- 
druomenes, kol jie vaizduosis, kad grįžtant į 
Bažnyčią reikia palikti už durų visas vertybes, 
kurių teisėtai nebus linkė išsižadėti, mūsų at- 
siskyrusieji broliai pasiliks kas buvę. Taigi 
reikia, kad susivienijimas jiems iš pradžių atro- 
dytų galimas, o paskui trokštamas, kad Bažny- 
čia jiems apsireikštų esanti tikrai katalikiška, 
t. y. turinti visą Kristaus paveldėjimą, kuriame 
ir jų lobio dalis ne tik saugoma, bet ir pratur- 
tinta, net pilnumo pasiekusi. Mes patys turi- 
me jiems parodyti, kad neišsiginame tikros, 
pilnos ir spinduliuojančios laisvės, lygiai kaip 
ir autoriteto, kad gailestingojo Dievo veikimas 
nepaneigia laisvo žmogaus bendradarbiavimo 
ir tat 

„Bet ar mes iš tikrųjų pasirodome gyveną 
pilnutinį gyvenimą; ar nereprezentuojame mes 
dažnai katalikybės pėr siauros, nesimpatiškos; 
ar spinduliuojantis Bažnyčios katalikiškumas 
netampa dažnai iškreiptas atstumiančios mūsų 
veido išraiškos? Ar mes patys, pirmiausia, nė- 
gyvename tik Kristaus paveldėjimo dalimi ir 
ar mumyse pačiuose kartais nėra padalytas pats 
Kristus? Ar mūsų mišiose įgudusi anglikono 
akis visuomet galėtų pastebėti adoracijos — 
pagarbinimo pilnumą; ar mūsų teologijoje or- 

todoksas susidarys įspūdį atradęs daugiau tie- 
sos? Ar mūsų apaštališkasis rūpestis visuomet 
yra agnus, platus ir gilus, iš ko būtų atpažįsta- 
ma Sekminių Bažnyčia? Ar visa tai nėra rei- 
kalinga realiajai ekumeniškajai vienybei ? 

„Bet ar visa tai yra galima be tam tikrų 
reformų? — Taip, kai kur reformos neišven- 
giamos, ir tai nėra nieko baisaus. Argi Bažny- 
čia nėra nuolatinėje savęs reformoje ir ar ši- 
toje savęs reformoje kaip tiktai nepasireiškia 
josios gyvybiškumas? Pijus X, metęs prieš 
karą šūkį Visą atnaujinti Kristuje, pakeitė tik 
kai kuriuos pritaikymo punktus, tačiau nenu- 
traukė pačios reformos tąsos. Kas, jei ne re- 
formos sąjūdžiai, yra ir šiandien plačiai žino- 
mi liturginis, misijinis, katalikiškosios akcijos, 
kaip pasaulininkų dalyvavimo hierarchijos apaš- 
talavime, išvidinio teologijos atnaujinimo ir kiti 
katalikiškieji sąjūdžiai?“ (Chrėtiens Dėsunis. 
Principes d'un „Oecumėnisme“ catholigue, Pa- 
ris 1937, 338—340 psl). Argi reforma — „at- 
sinaujinimas, — kaip sako Tulūzos katalikų 
un-to rektorius mgr. Bruno de Solages, 
— nėra kažkas esmiška krikščionybei? Visos 
mūsų dogmos yra nesiliaująs kvietimas į atsi- 


naujinimą. Visos mūsų misterijos — nekalto 
prasidėjimo, gimimo, prisikėlimo, šv. Dvasios 
atsiuntimo ir kt. — yra naujojo gyvenimo ir 


dvasinės jaunystės šaltiniai. Krikšionybėje, 
taigi, yra gyvasis šaltinis, atsinaujinimas, kū- 

rybiškasis elanas. Ji yra naujoji bet kokio 
laikinių dalykų persimainymo siela“ (Jeunesse: 
La vie intellectuelle, 1938. I. 10, 6—7 psl.). 

„Kolei Bažnyčia egzistuoja, — pastebi ir K. . 
Adamas, — ji visuomet jautė reformos rei- 
kalingumą, jautė, kad jos išorinę pusę reikia vis 
tobuliau derinti su jai priešpastatytu idealu. 
Vyskupas Keppleris pabrėžia, kad „pa- 
čiai Bažnyčiai yra įgimtas palinkimas į refor- 
mą.  Bereikia tik priminti milžiniškus jos dau- 
gelo vienuolynų įkūrėjų ir popiežių reformos 
darbus. "Tas palinkimas reformuotis pasireiš- 
kia ir toliau“ (op. cit., 289 psl.). 


III. PILNUTINIO IR ORGANIŠKO KATALI- 
KYBĖS SUVOKIMO BEIEŠKANT 


Ieškoti katalikybės esmės — tai ieškoti 
katalikybę apvaldančios pagrindinės idėjos 
bei iš jos kylančių gyvybinių jėgų. 

Katalikybės esmės tyrinėjimas virsta 
katalikybės išpažinimu ir katalikiškosios 
sąmonės išraiška. 

Prof. Karl Adamas 


Kad katalikybė nėra dalinumas, siaurumas, 
išsiskyrimas ir užsisklendimas, o visuotinumas, 
pilnumas, platumas, atvirumas, tai tuo daugiau 
išreiškiama jos apimtis ir pobūdis. Bet kas gi 
yra katalikybės esmė, ją „,apvaldančioji pagrin- 
dinė idėja“? 


1. Siauri katalikybės esmės suvokimai 


Seniau yra buvę, o kartais dar ir dabar pa- 
sitaiko žmonių, kurie, būdami sąmoningai ar 
nesąmoningai pasidavę 18 a. šviečiamosios fi- 
losofijos ar apskritai racionalistinio intelektua- 
lizmo įtakai, krikščionybės esme laiko tik reli- 

ginę bei teologinę jos doktriną. Netrūksta kar- 
tais ir tokių, kurie, kaip ir racionalistinės pro- 
testantų teologijos atstovai arba kai kurie šių 
dienų vadinamieji laisvamaniai, į krikščionybę 
žiūri kaip į sumą idėjų bei minčių, kilusių iš 
įvairiausių kitų religijų, vėliau sutelktų apie 
Kristaus asmenį ir ilgainiui išsivysčiusių į pilną 
sakramentų ir dogmų religiją. Kai kam, ypač 
iš mažesnio išsilavinimo žmonių, katalikybė at- 
rodo suma tam tikrų pamaldumo formulių, ku- 
rias laikas nuo laiko reikia atlikti. Pagaliau 
pasitaiko ir tokių, kuriems katalikybė — tai 
klerikalizmas, tariant, tam tikrų politinių ar 
luominių dvasininkų interesų siekianti religinė 
institucija. 

Visi šitie katalikybės esmės suvokimai yra 
siauri, netikslūs ar net neteisingi. Su žymiuoju 
prancūzų domininkonų P. Sertillanges 
mes galime pasakyti, kad „katalikybė nėra pa- 
prasta gyvenimo teorija, abstrakti doktrina, 
kuria ją laiko tie, kurie kalba apie jos „filoso- 
fines“ idėjas, kaip mūsų religinio galvojimo ek- 
vivalentą.  Katalikybė juo labiau nėra tik gry- 
nai dvasinė religija protestantų prasme, t. y. 
individuali, nesocialinė religija, viešai tepasi- 
reiškianti nebent atsitiktinai. Dar mažiau ji yra 
administracinė religija, tariant, grynai išorinio, 
politinio charakterio religiją“ (Gu'est—ce gue le 
catholicisme, Paris 1938, 44 p.). Žymusis vo- 
kiečių benediktinas Odo Casel taip pat ma- 

no, kad „krikščionybė savo pilnu ir pirminiu su- 
pratimu yra ne pasaulėžiūra su religiniu pagrin- 
du, taip pat ne religinė bei teologinė mokslo si- 
stema arba moralinis įstatymas“ (Das Christli- 
che Kultmysterium, Regensburg 1937, 27 p.). 

Kas gi tad, pozityviai kalbant, yra kataliky- 
bė? Trumpai galima pasakyti, kad pirmiausia 
ji yra gyvenimas ir tik paskui — mokslas; ta- 
čiau ir kaip mokslas ji yra ne tiek abstraktus 
mąstymas, kiek mokslas apie gyvenimą. Bet 
kas gi yra, plačiau kalbant, katalikybė kaip gy- 
venimas ir kaip mokslas. 


2. Katalikybė kaip gyvenimas 


Gyvename laikais, kada net „naujausieji re- 
ligijos psichologai, kaip James, Oesterreich, 
Scheler, Stolz, net ir nekatalikus galėjo įti- 
kinti, kad religija yra kažkas iš pradžios duota 
(etwas urspringlich Gegebenes), o ne išvesta 
(nicht etwas Abgeleitetes), kad ji yra pagrin- 
dinis žmogaus dvasios faktas ir todėl pirmykš- 
tis, vieningas gyvenimas, o ne tiktai grynas 
mąstymas; tai yra gyvenimas, turįs savą dės- 
ningumą, savą išvidinę vienybę ir tikslingumą“ 
(Karl Adam, op. cit., 81 psl.). 

Taip pat ir „krikščionybė savo esmės pa- 
grinduose nėra mokslas, bet gyvenimas, Kris- 
taus gyvenimas pakrikštytuosiuose“, sako aba- 
tas Ildefonsas Herwegen (Christliche 

Kunst und Mysterium, Miūnster i, w. 1929, 7 
psl.). „Krikščionybė, — priduria ir Karl 
Adam, — yra ne vien kokia nublukusi idėja, 
bet pilnutinis religinis gyvenimas... Tai gyve- 
nimas, kuris, Jėzaus asmenyje gaivališkai pra- 
siverždamas, išplėšė žmonių dvasią iš kasdieniš- 
kumo, sukūrė naują antgamtinę bendrybę ir per 
ją teikia žmonijai visais laikais žodžiu ir sa- 
kramentais tiesos ir malonės šaltinius. Tai yra 
gyvenimas, kurs perėjo ne tiktai į siaurą moki- 
nių ratelį, bet nepaprastai trumpu laiku apėmė 
visą senąjį pasaulį, savaime sukurdamas naujas 
kultūras, naujas tautas bei naujus žmones, ir 
kuris, nepertraukiamai veikdamas iki šių dienų, 
pasireiškia mums, kaip pats pirmykštis ir nepa- 
liestas gyvenimas. Mums nėra žinoma žemėje 
jokio kito dvasinio sąjūdžio, kuris tokiu smar- 
kiu svarumu — stumiamas ne prigimčiai sveti- 
mų, grynai išorinių jėgų, bet pats iš savęs, iš 
savo esmės išsiveržiąs — būtų paveikęs žmoni- 
ją taip vieningai, taip plačiai, taip vaisingai ir 
gyvybiškai, kaip krikščionybė“ (op. cit., 81—82 
psl). Bet kas gi yra tas gyvenimas, kuris su- 
daro katalikybės — krikščionybės esmę? 


a. Siauras ir pilnutinis katalikiškojo gyvenimo 
suvokimas 

Labai dažnai pasitaiko, kad net patys kata- 

likai, kurie žino daug dalykų apie krikščioniš- 

kąjį gyvenimą, vis dėlto nesuvokia, kas yra šito 

gyvenimo pagrindas, esmė, ir dėl to negyvena 
taip, kaip turėtų gyventi, norėdami būti pilni ir 
tobuli krikščionys. Žinomas prancūzų teologi- 
nis rašytojas A. Gardeil, ieškodamas šito 
reiškinio priežasčių, nurodo tris siauro — ne- 
pilno krikščioniškojo gyvenimo suvokimo for- 
mas (plg. La vraie vie chrėtienne, Paris 1935, 
63—76 psl.). 

Nors, anot jo, iš esmės nėra bloga krikščio- 
niškąjį gyvenimą suvokti kaip dangaus laimė- 
jimą arba pragaro išvengimą, tačiau toks suvo- 
kimas, būdamas atremtas daugiau į interesą, 
nėra pakankamai išganingas, ir tolygus faktiš- 
kajam krikščioniškojo gyvenimo suvokimui. Tai 
yra kažkas panašu, kaip kartais pasijuokia ne- 
tikintieji, į vekselio išgavimą. Pas mus per 
kažkokį ir kažkieno nesusipratimą tai norėta 
pavadinti dar populiariau, būtent — išpirkimu 
bilieto kelionei į dangų. (Tokius „bilietus“, net 
su 3 klasių sąlygomis, buvo išleidęs, berods, 
vienas religinių mūsų liaudies laikraščių). 

Kitas nepilnas krikščioniškojo gyvenimo su- 
vokimas, pagal A. Gardeil, yra toks, kurio esme 
laikoma aukštesnės gyvenimo pareigos pildy- 
mas. Į krikščioniškąjį gyvenimą ji bus atėjusi 
iš Kanto vienpusiškosios moralinės pareigos su- 
pratimo.  Krikščioniškajame gyvenime ji grin- 
gyvenimą, laikykis įsakymų“ (Mat. 19, 17) arba 
„Kas turi mano įsakymų ir juos laiko, tas mane 

myli“ (Jon. 14, 21). Vis dėlto, toks krikščio- 
niškasis gyvenimas, atrodo, tėra tik plikas pa- 
reigos gyvenimas. Dievo meilei, kuri yra pir- 
moji pareiga, pirmasis ir pats didžiausis paties 
Dievo įsakymas, šiame, kaip ir pirmajame, 
krikščioniškojo gyvenimo suvokime nėra vietos. 
Toks gyvenimas, — tai tik plika Dievo tarnyba, 
beveik vergiškas jam tarnavimas: nieko dau-. 
giau. Kad ir kaip gražu ir didinga, protu gal- 
vojant, laikyti savo gyvenimo pagrindu aukš- 
čiausiąją Dievo valią, vis dėlto tik vienui vienas 
Dievo valios paisymas patį krikščioniškąjį gy- 
venimą padarytų perdaug formaliai šaltą, ne- 
pagaunantį dvasios, nešildantį iš vidaus (plg. 
ir A. Rademacher, Die innere Einheit des Glau- 
bens, Bonn 1937, 121— 122 psl.). 

Pagaliau siauras yra ir toks krikščioniškojo 
gyvenimo supratimas, kuris esminiu dalyku lai- 
ko specialius religinius kulto aktus, kaip mal- 
das, garbinimą, pamaldumą, aukas, kuriomis iš- 
reiškiama gilioji pagarba Dievybei. Nekalbant 
jau apie tai, kad šita pagarba bei garbė Dievui 
turi būti teikiama visais gyvenimo aktais, kaip 
šv. Povilas sako, net valgymu ir gėrimu, vadi- 
nas, ne tik specialiais kulto aktais, šitie aktai 
dar gali nieko tikro nepasakyti apie patį krikš- 
čioniškąjį gyvenimą. Juk, kaip rodo ir pačios 
Prancūzijos pavyzdys, anot A. Gardeil, kultas 
kartais eina savu keliu, o gyvenimas vėl savu: 
kulto vykdymas yra išlikęs ir reiškiasi visoje 

Prancūzijoje, o krikščioniškasis gyvenimas di- 
desnėje jos dalyje yra visai sunykęs. Mat, kul- 
tas gali virsti tik grynu ritu, vadinas, tik for- 
maliai atliekamu aktu. Dar daugiau: bent tam 
tikroj žmonių daly jis gali deformuotis (išsi- 
gimti), virsti net prietaringumu: 

Į klausimą; kas gi iš tikrųjų yra krikščioniš- 
kasis gyvenimas, A. Gardeil atsako: „Krikščio- 
niškasis gyvenimas, — tai dieviškasis gyveni- 
mas, — turiu galvoj gyvenimą, kurį Dievas 
pats gyvena, — perteiktas (communiguėe) žmo- 
gui, suderintas su jo galiomis, pagaliau vitališ- 
kai gyvenamas jo, kaip tokio (op. cit. 77 psl.). 
Taigi, krikščioniškajame gyvenime A. Gardeil 
įžiūri tris momentus: dieviškojo gyvenimo per- 
teikimą žmonėms arba pasidalinimą su jais, jo 
suderinimą su jų galėmis ir vitališką jojo pasi- 
reiškimą jųjų gyvenime. 

Dėl dieviškojo gyvenimo, kuriuo Dievas pa- 
sidalina su žmonėmis, tai, anot A. Gardeil, nėra 
Dievo Kūrėjo ar Įstatymų leidėjo gyvenimas — 
tas gyvenimas, kuris Dievui nieko neprideda, 
bet tik Jį pareiškia. Dievas nėra reikalingas 
tokio krikščioniško gyvenimo, kuris reiškiasi 
tik Jo, kaip gamtos Kūrėjo, imitavimu. To gali 
užtekti tik filosofijai. Ji — filosofija, atpažin- 
dama Dievą, Jo savybes — atributus ir net Jo 
valią iš Jojo regimų darbų (sukurto pasaulio), 
gali sudaryti prigimtinės moralės idealą. Krikš- 
čionybė šį idealą yra prašokusi tuo, kad jį pa- 

keičia išvidinio Dievo gyvenimo imitavimu. Bet 
kas gi yra išvidinis — intymusis Dievo gyveni- 
mas? "Tai yra, be abejo, didžiausia paslaptis. 
Jeigu ne Kristus ir Jojo apreiškimas, tai mes 
beveik iš viso nežinotume net paties šito inty- 
maus Dievo Trejybės gyvenimo fakto. Tuo tar- 
pu dabar mes žinome, kad Dievas per visą am- 
žinybę kontempliuoja (save prisistato, per- 
mąsto, pažįsta) savo suvereninį tobulumą ir be- 
kontempliuodamas pagimdo savo Sūnų, Dievo 
Žodį, antrąjį Šventosios Trejybės asmenį. Sū- 
nus per visą amžinybę kontempliuoja Tėvo to- 
bulumą. Ir Sūnus ir Tėvas, kontempliuodami 
Jųjų nedalomąjį tobulumą, apsireiškiantį vie- 
nas antrame, per amžius begaliniai mylisi. Iš 
šito tarpusavinės meilės akto, pagal vaisingu- 
mo dėsnį, kuris yra tobulumo įstatymas, iš- 
tryško, kaip koks vaisius tretysis Šventosios 
Trejybės asmuo — Šventoji Dvasia. Ir Dvasia 
kontempliuoja ir myli Tėvą ir Sūnų. Šitoje to- 
bulo pažinimo ir meilės bendrijoje (societė) Tė- 
vas, Sūnus ir Dvasia yra be galo laimingi. Toks 
tai yra, netobulai kalbant, intymusis Dievo gy- 
venimas, pagal paskutiniuosius apreiškimo žo- 
džius (plg. op. cit., TT—80 psl.). 
Pasidalinimas iš Dievo pusės su žmonėmis 
dieviškuoju gyvenimu ir yra, anot A. Gardeil, 
ne kas kita, kaip pasidalinimas pažinimu ir mei- 
Ie — pažinimu, galinčiu suvokti pačią Tobulybę, 
ir meile, galinčia pajusti aukščiausio Gėrio ža- 

vumą. Išskyrus angelus ir žmones, su visa kita 
kūrinija šitas intymusis Dievo gyvenimas nebu- 
vo pasidalytas. 

Iš Dievo pažinimo ir Jojo meilės kaip tiktai 
ir kyla palaimintasis, arba laimingasis, mūsų 
„gyvenimas (vie bienhereuse), kuris ir yra krikš- 
čioniškasis gyvenimas tikrąja žodžio prasme. 
Jis reiškiasi dabartyje, bet tobuliausiu būdu pa- 
sireikš ateityje. „Dabar mes matome (Dievą 
J. D.) atspindyje lyg mįslę tuomet gi veidu į 
veidą. Dabar aš pažįstu dalimi, tuomet pažin- 
siu kaip ir esu pažintas“, — sako šv. Povilas 
(1 Kor. 13, 12). Šv. Jonas taip pat pastebi: 
„Mes žinome, kad, kai pasireikš (mūsų būsimoji 
padėtis), būsime panašūs į Jį, nes matysime Jį 
tokį, koks Jis yra“ (1 Jon. 3, 2). Taigi palai- 
mintieji danguje mato ir myli Dievą, ir įeina į 
Tobulybės intymumą. Dar daugiau: jie daly- 
vauja trijų dieviškųjų asmenų gyvenime ir ak- 
tyviai įsijungia į šią dieviškąją paslaptį. Tuo 
būdu, būdami ribotos būtys, palaimintieji gauna 
beveik neribotą dieviškąjį gyvenimą. Toks yra 
palaimintųjų gyvenimas danguje. 

Krikščioniškasis gi gyvenimas čia žemėje 
yra tarsi to amžinojo gyvenimo pradžia. Tačiau 
tai taip pat dieviškasis gyvenimas. A. Gardeil 
laiko normaliu reiškiniu, kad kai kas čia žemėje 
skirsto savo gyvenimą į dabartinį — praktinį, 
per daug atremtą į pasaulį, ir į būsimąjį — 

dieviškąjį, bet kažkada ateisiantį, tolimą, kus 
riam pasiruošti užteks paskutinio momento pa- 
stangų. Tuo tarpu užmirštama, kad mes jau 
čia galime gyventi gyvenimą, panašų į paties 
Dievo gyvenimą, nes ir dabartinis krikščioniš- 
kasis gyvenimas yra dieviškasis gyvenimas ma- 
lonėje. Tiesa, tai kažkas panašu į parodoksą. 
Dievas ir mes — toks juk skirtumas! Bet šis 
paradoksas yra jau įvykęs faktas, krikščioniš- 
kasis faktas, pagrįstas apsireiškimu žemėje 
Kristaus, Dieva-Žmogio, kuriame dieviškasis 
gyvenimas apsireiškė visiems matomu būdu. 
Ši gyvenimą, kaip sako šv. Jonas, mes matėme 
savo akimis, lietėme savo rankomis (1 Jon. 1, 
1—2). Šio dieviškojo gyvenimo Kristus nepa- 
siliko tik sau: Jis jį perteikė visiems tiems, ku- 
rie tiki Jo vardą, kurie nėra gimę iš kūno, nei iš 
kraujo, bet iš paties Dievo (plg. Jon. 1, 12). 
Gyvenimas, kurį atnešė Kristus į žemę, tas pa- 
prastas, bet kartu ir taip didingas krikščioniš- 
kasis gyvenimas, yra juk paties Dievo gyveni- 
mas, persodintas, aklimatizuotas, natūralizuo- 
tas žmogiškosios sielos dirvožemyje (plg. op. 
cit., 80—86 psl.). 

Taigi krikščionybė, pasak P. Bernard 
O. P., yra ne kas kita, kaip intymioji vienybė 
su Dievu, tam tikras Dievybės išsiliejimas sie- 
loje ir sielos Dievybėje, duotas per Kristų ir 
Kristuje (plg. Entretiens sur I'essence du Chris- 
tianisme, Paris 1937, 82—85, 89 psl.). 

b. Kristaus ir Bažnyčios dalis krikščioniškojo 
gyvenimo esmėje 


Kadangi dieviškasis gyvenimas, kuris suda- 
ro krikščioniškojo gyvenimo esmę, yra mums 
atėjęs per Kristų ir Kristuje, tad artimesnė 
prasme šito gyvenimo esmės, anot Berlyno 
un-to profesoriaus Romano Guardini, 
reikia ieškoti Jėzuje iš Nazareto, Jo konkrečioje 
būtyje, Jo pasiuntinybėje ir veikime. Taigi tai, 
kas krikščionybę daro būdingą, anot jo, nėra 
jos bendras mokslas arba dorovė (Ethos), bet 
istorinis asmuo — Jėzaus asmuo. Jis tad ir 
yra krikščioniško religingumo centras. Atski- 
ruose asmenyse — krikščionyse Jis apsireiškia 
Dievo siekime: siekime pažinti Dievą su Juo, 
norėti pildyti Dievo valią kaip Jis, kentėti su 
Juo ir t. t. 

Kristus, kaip Tiesa, Kelias ir Gyvenimas, su- 
daro giliąją Jo tarpininkystės (Kristaus kaip 
Tarpininko tarp triasmenio Dievo ir žmonių) 
prasmę. "Tai, kad Kristus yra Kelias, Tiesa, 
Gyvenimas, nėra tik kažkas didaktiška — peda- 
gogiška, bet esmiška. Panašiai ir tikėjimas nėra 
tik kažkoks psichologinis aktas, sąmonės for- 
ma, bet reali būtis, rišanti — saistanti ir pake- 
lianti būtis. Taigi krikščioniškumas, arba krikš- 
čioniškasis tikėjimas, nėra tik psichologinė arba 
religinio išgyvenimo kategorija, bet ypatingos 
rūšies realybė, vieną kartą įvykusi istorijoje, 

bet tapusi ir pasilikusi antistorinė arba nuolat 
ir nuolat į istoriją įeinanti. 

Taigi, pagal R. Guardini, krikščionybės es- 
mę sudaro Jėzus Kristus: Jis yra ir krikščio- 
niškumo esmė. Vadinas, krikščionybės esmė 
glūdi ne doktrinoj, sistemoj, tvarkoj, laikyse- 
noj, bet Kristaus asmeny. (Tai gana plačiai 
stengiasi paliesti ir Karl Adam savo veikale 
„Jesus Christus“, 1938). Doktrina, sistema ir 
kiti dalykai įgauna prasmės tik tiek, kiek jie 
per Kristų pareina iš Dievo ir per Kristų vėl 
yra kreipiami į Dievą. Taigi Kristaus asmeny- 
bė, kaip istorinė asmenybė ir kaip visų laikų 
krikščioniško gyvenimo tarpininkė, ir sudaro, 
anot R. Guardini, krikščionybės esmę (plg. Das 
Wesen des Christentums: Schilgenossen 1929 
m. 129—152 psl.). 

Ir minėtasis P. Sertillanges kataliky- 
bės esmės pagaliau ieško Kristuje. ,,Kataliky- 
bė, — sako jis, — tai sintezė gyvenimo, kurio 
principas yra Įsikūnijimas. Įsikūnijimas, su- 
prantama, individualus ir vienintelis Kristaus, 
bet tam tikru būdu tęsiamas Bažnyčioje, nes 
Bažnyčia yra gyvas kolektyvas, kurio galva yra 
pats Kristus, siela — Šv. Dvasia, kurio organus 
sudaro hierarchija ir kurio elementais yra pa- 
kviesti būti visi žmonės“ (op. cit., 45 psl.). Taigi 
Sertillanges'ui katalikybė yra dvasinis ir gyvas, 
organinis gyvenimas, išplaukiąs iš paties Kris- 
taus ir tęsiamas Bažnyčioje, 

Kalbant toliau apie katalikybės esmę, nėra 
galima aplenkti ir Bažnyčios. Juk „nei Kristus 
neateina atsitiktinai vienas į krikščionį, nei 
krikščionis pats vienas pakyla į Kristų. Argi 
krikščionybė neapsireiškia ir nejamžina savęs, 
kaip bendruomenė, ir ar ta bendruomenė nėra 
iš esmės ta pati Bažnyčia, Šventoji Jėzaus Kris- 
taus Bažnyčia“? (P. Bernard O. P., op. cit., 201 
psl.). Jau šv. Povilas yra pastebėjęs, kad „,„mū- 
sų Viešpaties Jėzaus Kristaus Dievas... davė Jį 
(Kristų) galva visai Bažnyčiai, kuri yra jo kū- 
nas ir pilnybė to, kurs visų papildomas visame“ 
(Efez. 1, 17,22—23). Taigi Bažnyčia, būdama 
mistinis Kristus, atlieka, sakytume, atbaigia- 
mąjį dieviškojo gyvenimo perteikimo žmonėms 
arba, stačiai, žmonių sudievinimo darbą. „Iš 
bendro visų Dievo vaikų dalyvavimo per Kris- 
tų vienoje dieviškoje prigimtyje, kyla šventa 
bendruomenė (ir visuomenė) — Bažnyčia, o iš 
abipusio dangaus Tėvo ir Jo vaikų bendruome- 
nės ryšio, kuris atsiranda taip pat per Kristų, 
kyla iš vienos pusės sakramentai, kaip Dievo 
dovana žmonėms, ir iš antros pusės — mišių 
auka, kaip per Kristų sujungtos žmonijos auka 
Dievui“ (A. Rademacher, Die innere Einheit..., 
117 psl.). 

Šitas žmonių sudievinimo darbas per Bažny- 
čią, anot vokiečių benediktino Odo Casel, 
vyksta tuo, kad kiekvienas krikščionis, daly- 
vaudamas Kristuje, per Bažnyčią tampa gyvas 


51 


Kristaus narys. Šitokiame naryje ima reikštis 
dieviškasis gyvenimas — jis tampa sudievina- 
mas. Šita nuostabioji misterija įvyksta per 
žmogaus įsijungimą į mistinį Kristaus kūną — 
Bažnyčią, o tas įsijungimas atliekamas per 
krikštą, sutvirtinimą ir eucharistiją. Kiti sa- 
kramentai, išskyrus paskutinį patepimą, šiuo 
atžvilgiu beveik nebeįneša į žmogų nieko naujo: 
jie tik atstato prarastą padėtį arba duoda nau- 
jų teisių fizinei ar dvasinei gyvybei perteikti. 
Kultinis Bažnyčios veikimas per liturgiją taip 
pat yra Kristaus veikimas. Dėl to sakramentų 
teikimo ir mišių aukos liturgija yra centrinis ir 
esminis krikščioniškosios religijos dalykas (op. 
cit., 28, 38, 51—52 psl). Net bažnytiniai — li- 
turginiai metai yra tūla prasme mistinis Kris- 
tus: Jojo pasireiškimas laike — Jo gyvenimo 
misterijų (gimimo, kančios, mirties, prisikėli- 
mo, išaukštinimo Tėvo dešinėje) pergyvenimas 
per metus (Das Christliche Kultmysterium, 
Regensburg 1935, 118—125 psl.). 

Solesmes abatas Povilas Delatte, kal- 
bėdamas apie Kristaus atkūrimą Bažnyčioje ir 
krikščionybės gyvenime, pastebi, kad istorinio 
Kristaus gyvenimo misterijos (kaip Jo įsikūni- 
jimas, mirtis, prisikėlimas) turi reikšmę ne tik 
pačios savyje, bet ir tuo, kiek jos atsinaujina 
mumyse ir kiek tuo mūsų su Juo susijungimų 
Jis atsispindi mūsų gyvenime. Kaip tik dėl to 
Kristaus darbai turi naujai pasireikšti, pasi- 

kartoti Bažnyčioje. Kitaip tariant, pats Kris- 
tus turi atsinaujinti mumyse (se reproduisent 
en nous — in uns erneuert werden). Bet kaip? 
Negalima, kad Kristus dar kartą tuos veiks- 
mus pakartotų realiai — istoriniu būdu; vadi- 
nas, tai tėra galima tik sakramentiniu, nors taip 
pat realiu būdu. Dėl to sakramentinis tikin- 
čiųjų gyvenimas ir yra mistinis Kristaus atkū- 
rimas Bažnyčioje ir gyvenime (cit. iš Dr. B. 
Neunheuser O. S. B., Zur theologischen Recht- 
fertigung der Lehre vom Kultmysterium: Li- 
turgisches Leben, 1935 m. 5 Heft, 212 psl.). 

Taigi, trumpai sutraukiant visa tai, kas 
aukščiau buvo pasakyta, katalikybės esme ga- 
lima laikyti dieviškąjį gyvenimą, perteikiamą. 
per Kristų Bažnyčioje. Prof. Karl Adam tai iš- 
reiškia šiais žodžiais: „Aš įsigiju gyvą tikėji- 
mą triasmenio Dievo per Kristų Jojo Bažnyčio- 
je. Aš patiriu gyvojo Dievo veikimą per Baž- 
nyčią veikiantį Kristų... Taigi aš tikiu ne Baž- 
nyčia, bet Gyvuoju Dievu, kuris Bažnyčioje pats 
save man paliudija. Ir ne aš tikiu, bet šventoji 
Dvasia tiki manyje. Galutinai ir sprendžiamai 
katalikas suvokia ir pažįsta Jėzų tekančiame Jo 
Bažnyčios gyvenime, mistiniame Kristaus kū- 
ne“ (op. cit., 63 ir 80 psl.). Tokia tad yra ka- 
talikybė kaip gyvenimas. 


3. Katalikybė kaip mokslas 
Nors katalikybė pirmon eilėn yra gyveni- 

mas, o ne doktrina, vis dėlto, bent antroj eilėj, 
ji yra ir doktrina. Kas gi sudaro katalikybės, 
kaip doktrinos esmę? 


a, Susiaurintas ir pilnutinis katalikybės doktri- 
nos suvokimas 


Kai kas iš katalikų, nekalbant jau apie ne- 
katalikus, katalikybės doktriną norėtų suvesti 
tik į religinę pasaulėžiūrą, teologiją ar dogma- 
tiką ir moralinę. Vadinas, kai kas katalikybės 
doktrina tenorėtų laikyti tik tą tiesų rinkinį, 
kuris preciziškai formuluotas ir sistemiškai iš- 
dėstytas. Nuosekliai eidami, tokie žmonės 
bando vertinti savo ir kitų katalikiškąjį susi- 
pratimą tik pagal preciziškai formuluotų ir si- 
stematiškai išdėstytų katalikybės tiesų pažini- 
mą bei žinojimą. Kas savo religinių tiesų žino- 
jimo nesugeba išreikšti katekizminiu ir dogma- 
tiniu tikslumu ar, tiksliau tariant, schemiškų- 
mu, to doktrininis katalikybės pažinimas kai 
kieno akyse nelaikomas pakankamas, nors prak- 
tiniu protu, nuovoka jis užsitarnautų tikro Die- 
vo paslapčių žinovo vardo. 

Šita pažiūra į katalikybės doktriną nėra 
tiksli. „Krikščionybė, — kaip sako prof. A. Ra- 
demacheris, — yra mokslas apie gyvenimą arba 
gyvenimo mokslo bei gerosios gyvenimo nau- 
jienos skelbimas. Vadinas, tai nėra kokio 
naujo požiūrio į pasaulį — naujos pasaulėžiūros 
ar naujos filosofijos, bet naujos gyvenimo nau- 

jienos skelbimas.  Sakome naujos ir gyvenimo 
naujienos skelbimas, nes krikščionybė (jos dok- 
trina) nėra jau žinomų dalykų priminimas arba 
paprastas teoriškai pažintų dalykų skelbimas“ 
(Die innere Einheit des Glaubens, 47 psl.). 
Kad katalikybės doktrina negali būti laiko- 
ma tolygi filosofijai ar metafizikai, tai pasisako 
ir gabus prancūzų domininkonas P. Ducat- 
tillon. Jis mano, kad „katalikiškoji tiesa yra 
duota pozityviai, anksčiau (antėrieurement) 
dar prieš filosofiją ir nepriklausomai nuo meta- 
fizikos. Ją iššaukė faktai — visų pirma Kris- 
taus faktas, Kristaus, kuris gimė ne filosofų 
smegenyse, bet iš moters, ir tai tuo laiku, kai 
Augustas valdė Romoje... Anksčiau, negu šis 
faktas priimamas ar nepriimamas, aiškinamas 
ar neaiškinamas, jis yra, kaip Cezaris, yra fak- 
tas, kaip Napaleonas yra faktas, kaip žemė yra 
faktas. Ir šis faktas prileidžia kitus faktus: 
jis yra atliepimas — atsakymas į kitus faktus, 
visų pirma — į blogio faktą, kuris pasireiškė 
pasaulyje gerokai anksčiau Kristaus ir nepri- 
klausomai nuo jokio filosofų išvedžiojimo; šito 
fakto negalėjo įtalpinti į savo sistemą jokia fi- 
losofija: visos ant jo nusilaužė sau nosį. Taigi 
Kristaus faktas atsako į blogio faktą. "Tai, ki- 
tais žodžiais tariant, išganymo faktas, atsakąs 
į nupuolimo faktą. Dar tiksliau kalbant, tai 
atsakymas į blogio faktą pirmuoju Meilės fak- 
tu, Vienintelės Meilės faktu, būtent — pažinti 

Dievą, buičių Būtį, realybių Realybę, nes Die- 
vas yra meilė. Šis atsakymas nebuvo žodinis, 
bet efektyvus, realus, sėkmingas: ir, jo dėka, 
mes tapome atpirkti. Taigi fakto atsakymas į 
faktą, realybės į realybę, kitaip sakant, pozity- 
vus faktų išdėstymas — štai kas sudaro tikėji- 
mą, dogmą“, katalikybės doktriną (Le Commu- 
nisme et les Chrėtiens, Paris 1937, 131— 132 
psl.). 

Taigi katalikybės doktrina, nebūdama pir- 
moj eilėj filosofija ar pasaulėžiūra, nėra taip 
pat ir tik teologija, kaip susistemintas, dogma- 
tiškai formuluotas mokslas. Teologinė siste- 
matizacija, dogmatinis formulavimas, net kata- 
likiškoji pasaulėžiūra, kaip katalikiškosios dok- 
trinos įvilkimas į filosofinius rėmus, atėjo žy- 
miai vėliau. Ilgą laiką katalikiškąją doktriną 
sudarė gyvųjų, realiųjų faktų — pasaulio ir 
žmogaus sukūrimo, žmogaus nupuolimo, Kris- 
taus atėjimo, Jo mirties ir t. t. — skelbimas bei 
pažinimas. Net ir šiandien „teologija, — kaip 
sako prof. A. Rademacheris, — sveikam tikėji- 
mo gyvenimui nėra gyvybiškai reikalinga. Žmo- 
gus turi savo sieloje linkimą į dieviškumą, ka- 
dangi jis pats iš Dievo yra kilęs ir savo prigim- 
timi į Jį gravituoja. Taigi tikėjimui pasiekti 
teologija yra tiek reikalinga, kiek teisingam 
gimtosios. kalbos mokėjimui gramatikos žinoji- 
mas“ (op. cit., 106—107 psl). „Teologija ne- 
gali dieviškojo gyvenimo nei sukurti, nei pava- 

duoti. Ji gali tik pašalinti tikėjimui kliūtis iš 
kelio ir jį (tikėjimą) pažadinti. Teologinis iš- 
simokslinimas Dievo palaimintiesiems žmonėms 
tiek tereiškia, kaip ir poetika poetams ar filo- 
sofinių sistemų pažinimas filosofams... Kas 
nori tapti ir dvasiškai vaisingas Dievo paslap- 
čių žinovas, tas negali būti tik grynas spekulia- 
cijos, sistematikos ir kritikos virtuozas: tokiam 
priėjimas prie tikrojo gyvenimo šaltinio pa- 
prastai būna neįmanomas“ (op. cit., 109 psl.). 
Taigi šių dienų teologai, kaip matome, pri- 
eina išvados, kad katalikybės doktrinos negali- 
ma suvesti tik į mokslinę teologiją, kaip į gry- 
nai teorinį mokslą. „Teologija, kaip mokslas, 


"panašiai kaip ir kitoks teorinis pažinimas, — 


kaip sako prof. A. Rademacheris, — yra ne- 
saistanti ir neasmeniška; ji jau turi prileisti 
anksčiau įgytą tikėjimo dvasią, nes be jos kokia 
gi gali būt kalba apie Dievą (—teos — Dievas, 
logos — kalba, taigi, teologija, — J. D.), ne- 
bent ta kalba būtų niekuo nesuinteresuotas pa- 
šnekesys“ (op. cit., 110 psl.). 

Kas gi tad yra katalikiškosios doktrinos 
esmė? Kaip jau ankščiau buvo pastebėta, ka- 
talikiškoji doktrina pirmiausia yra skelbimas 
gerosios naujienos — gyvų, realių faktų. Šitas 
skelbimas, pasak Innsbrucho un-to profesoriaus 
HugoRahner, reikia suprasti kaip papras- 
tas, vadinas, ne sisteminis ir ne mokslinis ge- 
rosios naujienos arba Dievo apreikštųjų tiesų 

dėstymas. Kitais žodžiais tariant, tai toks 
skelbimas apreikštųjų tiesų, kaip tai 1) Dievo 
išmintis visumoje apmąstė (erdachte) ir pa- 
skelbė ir 2) kaip Bažnyčia savo ordinariniu 
(vadinas, ne ekstraordinariniu — ne ex cathe- 
dra) mokymu nuo pat pradžių skelbė (plg. 
Theologie der Verkūndigung, I dal., Wien 1938, 
4 psl.). Taigi skelbimo pagrindas, anot H. 
Rahner, yra apreiškimas, tačiau apreiškimas ne 
teorinio proto suskaldytas ir atitrauktas nuo 
gyvenimo, bet organiškas ir gyvenimiškas. Ap- 
reiškimas, pasak jo, nėra tik nieko nesaistąs 
Dievo kalbėjimas: jis turi būti protingųjų kūri- 
nių klausomas ir vykdomas. "Taigi apreiškimas 
turi būti suprantamas, kaip liudijąs ir raginąs 
Dievo kalbėjimas (locutio Dei attestans) (op. 
cit., 8 psl.). 

Taigi šalia teorinio kalbėjimo apie Dievą 
(teologijos), dar gali būti kita — labiau gyve- 
nimiška kalba. ,Esama juk, — sako prof. A. 
Rademacheris, — dviejų rūšių kalbos 
apie Dievą: viena, — kuri eina iš pneumos (iš 
Šv. Dvasios, malonės), kita — iš mokslo dva- 
sios; viena, kuri siekia tikėjimo paslapčių per- 
gyvenimo, kita — tik jų supratimo. Pirmoji 
daugiau atitinka Viešpaties ryšį su savo patikė- 
taisiais ir šventąja tauta būdą, tuo tarpu an- 
troji — daugiau tą mokymo būdą, su kuriuo Jis 
kaip tiktai kovojo, kaip fariziejuose itin apsi- 
reiškiančiu dalyku. Pirmoji naudojasi vaizdais 

ir palyginimais, antroji — aštriai apšlifuotomis 
sąvokomis. Pirmoji gali kalbėti iš asmeninių 
patirčių ir iš religinio pergyvenimo karščio. 
antrojoje — asmeniškumas kiek tik tegalima 
labiau užleidžia vietą minties būtinumui. Pir- 
moji yra kalno pamokslo stiliaus arba šv. Jono 
atsisveikinimo kalbos bei jo laiškų arba dauge- 
lio mistikų raštų pobūdžio, antroji — didžiųjų 
sceholastikų ir vadinamųjų prieštaravimų teolo- 
zų būdo... Argi ta dieviškojo mokytojo kalba 
bei šv. Rašto dėstymas, kuris uždegė mokinius 
kelyje į Emausą, nebuvo taip pat teologija — 
kalba apie Dievą?“ (op. cit., 111 psl.). 


b. Katalikybės doktrinos savybės 


Nebūdama pirmiausia spekulatyvinis moks- 
las — teorinė teologija, katalikybės doktrina 
vis dėlto nėra ir kažkoks nerealių idėjų, parti- 
kuliarinis, palaidas, neplaningas skelbimas. 
Priešingai, jis yra kaip tiktai labai reali, pilnu- 
tinė ir koncentriškai skelbiama doktrina. 

Pasak minėtojo domininkono P. Ducat- 
tillon, „katalikybė pirmiausia liečia dvasi- 
nius, net dieviškus faktus — Dievą ir Jojo mei- 
lės faktą arba faktą Dievo, kurs yra Meilė. Ta- 
čiau Dievas ir Jojo meilė nėra kažkokia abso- 
liutinė Hegelio idėja, bet realūs, objektyvūs, 
buitiniai dalykai. Vadinas, krikščioniškasis 
Dievas nėra tik idėja, bet asmeninė būtis. Taip 

pat ir Kristus savo žmogiškumų nėra tiktai 
dieviškojo idealo paveikslas (projekcija) ar 
daugiau bei mažiau simboliškas jojo refleksas. 
Kaip Dievas visiškai realiai yra savo realybėje, 
taip ir Kristus realiai yra savo kūninėje realy- 
bėje. Iš to seka, kad ir krikščionis, kaip toks, 
yra taip pat ir realus kūninis, žemiškas faktas, 
vadinas, turįs savo egzistencijos pagrindą ne 
tik Kristuje, bet ir matomojoje Bažnyčioje, net 
kiekvieno žmogaus realiame gyvenime. Juk 
išganymo tikslas nebuvo tik sielos, bet viso žmo- 
gaus išganymas. Ryšium su tuo ypatingos 
reikšmės įgauna ir kūninis Kristaus prisikėli- 
mas. Tai yra laidas ir mūsų kūninio prisikėli- 
mo, be kurio mes nebūtume tikrai išganyti, nes 
žmogus nėra tik siela, bet ir kūnas“ (op. cit., 
132 psl.). 

Toliau katalikybės doktrina yra ne siauras, 
partikularinis, bet pilnutinis apreikštosios ir 
šimtmečiais išsivysčiusios dieviškosios tiesos 
skelbimas. ,„,Katalikybės istorija, — kaip sako 
prof. Karl Adam, — yra istorija nuoseklaus, 
pilnutinio teigimo visos apreikštosios tikrovės, 
visos Kristuje išėjusios aikštėn Dievo Dvasios 
pilnybės ir josios išsivystymo visuose matavi- 
muose. Tai nelygstamas, pilnutinis „taip“ vi- 
sam žmogaus gyvenimui ir jo santykių bei ry- 
šių visumai. Tai visų pirma nelygstamas „taip“ 
giliausiam mūsų sielos pagrindui, gyvajam Die- 
vui. Dievas turi būti pilnutinis Dievas, Dievas 

Kūrėjas ir Teisėjas, ne tik Dievas kūdikių ir nu- 
sidėjėlių Tėvas, o dar labiau ne stebuklų bijąs 
Apšvietos ir deizmo Dievas. 

„Ir Kristus turi būti pilnutinis, kuriame 
mums apsireiškė Dievas, dviejų prigimčių Kris- 
tus, Dievažmogis, kuriame amžinai susijungia 
dangus ir žemė, ne tik tauškiančių salionų Kris- 
tus — Ganytojas ar mokslininkų kabinetų eks- 
tatinis Kristus. 

„Žmonija taip pat turi būti pilnutinė ben- 
druomenė, kurioje suvoktume šitą Kristų. Ben- 
druomenė yra pirmykštė sąlyga, ir tik iš jos 
gali išaugti asmenybės. 

„Asmenybė taip pat turi būti pilnutinė: ne 
tik maldingos širdies, bet ir šaltai svarstančio 
proto, ne tik proto, bet ir galingos valios, ne tik 
iš vidaus, dvasioje suformuotas žmogus, bet ir 
iš viršaus, jautulinis žmogus. Katalikybė tad 
kaip tik ir yra visa savo esme pilnutinio žmo- 
gaus teigimas, teigimas žmogaus visuose j0 gy- 
venimo santykiuose“. Taigi „katalikybė yra po- 
zityvi religija, esminis ir pilnas teigimas be jo- 
kio nubraukimo... Tai teigimas visų vertybių, 
vis tiek kur jos būtų: danguje ar žemėje“ (Ka- 
*alikybės esmė, 16—17 psl.). 

Pagaliau katalikybės doktrina, kad ir nebū- 
dama sistematinis mokslas, vis dėlto nėra ir 
palaidas, nekoncentrinis skelbimas. Priešingai, 
pasak prof. Hugo Rahner, skelbimas turi rem- 

tis Tėvu, kaip pradžia ir pabaiga, nes, kaip iš 
Jo apreiškimas yra kilęs, taip į Jį turi vesti, 
Kristumi, kaip didžiuoju tarpininku, ir Bažny- 
čia, kaip Kristaus kūnu, kuri (Bažnyčia) su 
galva (pačių Kristumi) veda žmones į Tėvą. Vis 
dėlto visos dalinės apreiškimo tiesos turi kon- 
centruotis — suktis apie vieną linksmąją nau- 
jieną, būtent — žmogaus sūdievinimą per Dievo 
sužmoginimą, tariant per Dievo tapimą žimogu- 
mi (op. cit.,, 10 psl.). 

Taip pat ir prof. A. Rademacheris tei- 
gia, kad dieviškojo apreiškimo atskiras dalis 
protingai išaiškinti galima tik išeinant iš jojo 
visumos. Daugelio paskirų tiesų šaknys gali- 
ma esą apčiuopti vienoje pagrindinėje tiesoje. 
"Tokia pagrindine tiesa jis laiko šią, būtent — 
dieviškosios prigimties perteikimą žmonijai per 
kartą įvykusią hypostatinę dieviškojo Žodžio 
vienybę su žmogiškąja prigimtimi Jėzuje Kris- 
tuje, ir atskirų asmenų dalyvavimą dieviškoje 
prigimtyje per malonę. Į šitą centrinę tiesą esą 
ir reikia įvesti žmones, tačiau tai padarytina 
skirtingu nuo mokslinės teologijos bei sistema- 
tikos būdu, ir būtent — daugiau paprastai ir 
gyvenimiškai (Die innere Einheit des Glaubens, 
118—119 psl.). 

Taigi katalikybės doktrinos pagrindinės sa- 
vybės, sutrauktai kalbant, yra ne teoriškumas, 
abstraktumas, partikuliarumas, decentralizuo- 
tumas — į smulkius savarankiškus fachus (da- 

lykus) susiskaldymas, bet gyvenimiškumas, 
realumas, pilnumas ir organiškas koncentrišku- 
mas. 


e. Skelbiamoji teologija, kaip skelbimo mokslas 


Kai kurie teologai ir net teologinės mokyk- 
los (Innsbrucko, Lillio, Lyono) pastaruoju laiku 
ėmė ypatingai sielotis krikščioniškosios doktri- 
nos tinkamesniu perteikimu žmonėms ir apskri- 
tai krikščioniškosios tiesos labiau vykusiu su- 
siejimu su gyvenimu. Tuo tikslu Innbrucko 
teologai jėzuitai bene pirmieji iškėlė skelbia- 
mosios, arba kerigmatinės (kerygma — skelbi- 
mas), teologijos, kaip sintetinio skelbimo moks- 
lo, klausimą. 

Jau minėtasis prof. Hugo Rahner, kal- 
bėdamas skelbiamosios teologijos klausimu, iš- 
kelia sintetinio skelbimo reikalą. Visų pirma 
jis kalba apie skelbimo turinio ir formos sin- 
tezę. Apreiškimas turi ne tik savo turinį (tie- 
sas), bet ir formą. Jis yra ne tik Dievo kalba, 
slepianti savyje dvasinį, antgamtinį, dieviškąjį 
turinį, bet ir istoriškai girdėta, taigi, pasireiš- 
kusi išoriniu būdu. Šiedu apreiškimo kompo- 
nentai — turinys ir forma — turi būti rimtai 
paisomi ir dabartiniame apreiškimo skelbime. 
Vieno arba kito pervertinimas, per didelis pa- 
brėžimas gali vesti į klaidą: į misticizmą arba į 
racionalizmą. Pervertinus apreiškimo turinį, iš 

paties apreiškimo gali būti padaromas savotiš- 
kas gnosis — žinojimas. "Tuo tarpu vienpusiš- 
kai pabrėžiant apreiškimo formą, gali iš apreiš- 
kimo išeiti tik „žmogiškai gražus“ Jėzaus, kaip 
žmogaus, mokslas (plg. Theologie der Verkiin- 
digung, 8—9 psl.). 


Toliau Hugo Rahner kalba apie sinte- 
tinį paties apreiškimo turinio suvokimą.  Ap- 
reiškimo turinyje jis laiko reikšmingas dvi va- 
dinamąsias sferas, būtent: anapusinę — neregi- 
mą ir erdvės — laiko bei istorinę. Į pirmąją 
jis skiria šias pagrindines tiesas: Trejybę — 
kūrinijos pakėlimą iki dalyvavimo  Trejybėje 
(elevatio creaturae in consortium Trinitatis) — 
gimtąją nuodėmę — hipostatinę vienybę — mis- 
tinį Bažnyčios kūną — pašvenčiamąją Kristaus 
malonę — palaimintąjį Trejybės regėjimą. 
Antrojoje „sferoje“ jis talpina: Jėzaus gyveni- 
mą — regimąją Bažnyčią — regimąją kunigys- 
tę — sakramentus — kūno iš mirusiųjų prisi- 
kėlimą ir atnaujintą žemę (nova terra). Šios 
dvi sferos, anot Rahnerio, neturi būti niekad iš- 
skirtos arba viena prieš kitą labiau iškištos. 
Priešingai, jos turi būti tokioje vienybėje, ko- 
kioje dieviškoji ir Žmogiškoji prigimtis buvo 
Kristaus asmenyje. 

Kitas Innsbrucko teologas dogmatikas prof. 
Fr. Lakneris, rašydamas apie skelbiamąją 
teologiją, iškelia kitokios sintezės, būtent — 


64 


mokslinės teologijos ir paprasto tikėjimo pažini- 
mo arba, mūsiškai tariant, sveiko proto teologi- 
jos sintezės reikalą. Nei paprastas tikėjimo paži- 
nimas, nei mokslinė teologija, paimti skyrium, 
neišsemia krikščioniškosios doktrinos esmės. 
Pirmasis teapima tik dalį apreikštųjų tiesų — 
didesnę bei mažesnę jų grupę, o antrajai — 
trūksta tikėtinumo, nes ji daugiau nusikreipus 
į įrodomumą (demonstrabilitatem). Tiesa, pir- 
masis turi tą gerą pusę, kad siekia tikėtinumo 
Dievo žodžiu, patiekiamu per Bažnyčią, o antro- 
ji — kad apima visas apreiškimo tiesas. Papras- 
tas tikėjimo pažinimas turi dar tą gerą pusę, 
kad jojo subjektas yra Kristus, nes „„antgamti- 
nis tikėjimas dabartinėj Apvaizdos leistoje san- 
tvarkoje, — kaip sako L. Billot S. J., — visuo- 
met bus Kristaus tikėjimas ir tikėjimas į Kris- 
tų, nes iš Kristaus nuopelnų duodamas ir vi- 
suomet Kristų laiko savo objektu“ (De virtuti- 
bus infusis, ed. 4, Roma 1928, 330 psl.), tuo tar- 
pu mokslinės teologijos subjektas yra Dievas 
Trejybėje. Dėl to prof. Lakneris ir mano, kad 
skelbiamoji teologija kaip tiktai turėtų susinte- 
tinti savyje gerąsias mokslinės teologijos ir pa- 
prasto tikėjimo pažinimo puses. Tuo būdu 
skelbiamoji teologija, anot Laknerio, turinio at- 
žvilgiu turėtų apimti visas apreikštąsias tiesas, 
pasirinkti tokią jųjų skelbimo formą, kuri dau- 
giau tikėtinumą pažadintų, o ne gilintųsi į įro- 
domumą (įrodinėjimus) ir pagaliau subjekto 

5. Šiauroji ar pilnutinė katalikybė 


atžvilgiu — viską (tiek pačias tiesas, tiek ir ti- 
kėjimą) koncentruotų apie Kristų. 


Taigi skelbiamoji teologija turėtų turėti dvi- 
lypį charakterį. Iš vienos pusės ji turėtų liesti 
gyvą ir spontanišką tikėjimo pažinimą, iš an- 
tros pusės — stipriai atsiremti į teologinį gal- 
vojimą. Tuo, pasak Laknerio, ji galėtų būti 
naudinga ne tik pačiam katalikų gyvenimui, bet 
net teologijos mokslui. Atsiremdama į gyveni- 
mo realybę ir praktinį tikėjimo pažinimą, skel- 
biamoji teologija galėtų patarnauti teologijos 
mokslui — duoti naujų akstinų jojo pažangai. 
Antra vertus, labiau pritaikydama mokslinę teo- 
logiją prie realaus gyvenimo, ji geriau galėtų 
išspręsti aktualiąsias gyvenimo problemas ir 
patį gyvenimą labiau palenkti krikščionybės 
principams (plg. Zentralobjekt der Theologie, 
innsbruck 1938, 28—33 psl.). 


Baigiant kalbėti apie katalikybę, kaip moks- 
14, galima štai ką pasakyti. Pagrindinis kata- 
likybės mokslas, visiems katalikams privalo- 
mas tikėti, yra ta katalikybės doktri-> 
na, kurią ordinariniu savo mokymu Bažnyčia 
iš pat pradžių skelbia; šis mokslas — tai po- 
zityvus, gyvenimiškas, pilnutinis ir organiškas 
apreiškimo faktų bei tiesų skelbimas, siekiąs 
ne tiek įrodyti tų faktų bei tiesų tikrumą, kiek 
pažadinti gyvą ir gilų tikėjimą. Mokslinė 
teologija yra taip pat labai svarbus katali- 

kybės mokslas, tačiau vėliau sukurtas ir reika- 
lingas daugiau specialistams; jis reikšmingas 
daugiau įsitikinimui sudaryti, o ne tikėjimui pa- 
žadinti Skelbiamoji teologija, apie 
kurią dabar vis daugiau ir daugiau rašo teolo- 
gai, yra taip pat mokslas; tačiau jis liečia dau- 
giau katalikybės doktrinos skelbimo būdą. 

IV. GYVENIMIŠKASIS KATALIKŲ PARTI- 
KULIARIZMAS IR INTEGRALIZMAS 


Kiekvienas vienašališkas katalikų tipas 
yra siaurai suprantamos katalikybės atsto- 
vas ir, atvirkščiai, kiekvienas plačiai supran- 
tamos katalikybės atstovas mažiau ar dau- 
giau prisiartina prie integralinio kataliko. 


Integralinis katalikas yra sintetinio po- 
būdžio, mes katalikybė yra integralinė sinte- 
zė, universali savo turiniu ir pilnutinė savo 
išvystomų pajėgų atžvilgiu. 


Prof. St. Šalkauskis 


Jei katalikybė, kuri, kaip matėme, savo esme 
yra plačiausia ir gyvenimiškiausia, realiame gy- 
venime vis dėlto kartais reiškiasi siaurai, tai 
dėl to didele dalimi gali būti kaltas pačių kata- 
likų gyvenimiškasis partikuliarizmas. Šis parti- 
kuliarizmas nemažiau, kaip teoriškasis, kompro- 
mituoja pačią katalikybę, ją sukarikatūrina ir 
atgraso nuo josios tuos, kurie jai simpatizuotų. 
Priešingai, gyvenimiškasis katalikų integraliz- 
mas, atitikdamas katalikybės esmę, gali, be to, 
labai daug patarnauti ir tinkamam pačios kata- 
likybės reprezentavimui kitų atžvilgiu. 

1. Gyvenimiškojo katalikų partikuliarizmo pa- 
sireiškimai 


Katalikų partikuliarizmas gyvenimiškoj plot- 
mėj gali reikštis labai įvairiai. Dažniausiai mes 
ji matome kaip vienpusišką atskirų katalikiško- 
jo gyvenimo momentų pervertinimą arba nepa- 
kankamą vertinimą, partikuliarinį jų išsirinki- 
mą ir išskirtinį jų taikymą individualiniame ar 
socialiniame gyvenime. 

Čia ir norime konkrečiau pavaizduoti bent 
dalį tokio gyvenimiškojo katalikų partikuliariz- 
mo reiškinių. 


a. Natūralizmas ir supranatūralizmas 


Yra katalikų, kurie, visą savo būtybe būda- 
mi jaugę į savo šeimos, profesijos, studijų ar 
kitus vadinamuosius žemiškus darbus, užsimirš- 
ta esą pašaukti ir aukštesniam — antgamti- 
niam, dieviškajam gyvenimui. Moraliniu atžvil- 
giu tokiems žmonėms kartais nieko negali pri- 
kišti: jie yra geri, net pavyzdingi žmonės. Tuo 
atžvilgiu jie gali būti pavyzdys net ne vienam 
tariamai antgamtiniu gyvenimu gyvenančiam 
žmogui. 

Tačiau jų dorovingumas tėra dažnai tik na- 
tūralinis — prigimtinis. Savo pareigingumą, iš- 
tikimumą, tiesumą, jie grindžia beveik išimtinai 
garbės — garbingumo, bendro labo ir kitais pa- 

našiais motyvais. Antgamtiniai — Dievo meilės 
ir valios — motyvai jiems beveik visai neegzis- 
tuoja. Su Bažnyčia ir jos gyvenimu jie dažniau- 
siai tėra tik formaliai susirišę. Gyvenimas vidu- 
jiniu jos gyvenimu, jautimas su ja, dalyvavimas 
gyvybiniame jos funkcijonavime jiems dažnai 
būna svetimas. Sakramentinį malonės gyveni- 
mą jie arba visai ignoruoja arba juo naudojasi 
tik rečiausiomis progomis: kartą metuose arba 
dar rečiau. 

: Tokie katalikai, kad ir būdami geriausių no- 
rų, vis dėlto tėra partikuliariniai katalikai, va- 
dinas, ne pilnutiniai. Katalikiškasis gyvenimas 
jokiu būdu negali būt suvestas, kaip jie kad da- 
ro, tik į siaurą natūralistinės dorovės pildymą. 

Pasitaiko katalikų gyvenime ir kitas kraštu- 
tinumas. Kai kurie katalikai katalikiška tenori 
laikyti tik tai, kas antgamtiška. Nuosekliai, jie 
ignoruoja visa, kas tik nėra antgamtiška ar bent 
kas į tai neveda. Natūraliai geri dalykai, jei tik 
nėra paženklinti religiniais katalikybės ženklais 
ar motyvais, jiems būna blogis arba bent kažkas 
nekatalikiška. Toks blogis ar nekatalikiškas da- 
lykas jiems yra bet kokie pasilinksminimai, nors 
kai kurie jų būtų ir labai padorūs. Taip nekata- 
likiškas jiems atrodo teatro spektaklis, jeigu jis 
ne iš Kristaus ar šventųjų gyvenimo, nors šiaip- 
jau savo tematika ir pastatymu būtų visai ge- 
ras ar bent nepriešingas gėriui ir tiesai. Neka- 
talikiška jiems atrodo ir ta filma, kurioje stinga 

maldingų vaizdų, nors visu turiniu, idėja ir pa- 
statymo dvasia skelbtų tiesą, gėrį ir grožį. 

Savo perdėtu, vienpusišku supranatūralizmu 
jie susiaurina pačią katalikybę, nes jie ignoruo- 
ja natūraliąją religiją ir dorovę, kuria kataliky- 
bė kaip tiktai remiasi. Šitokiu partikuliarizmu 
jie taip pat griauna principą, kuris katalikybėje 
laikomas labai svarbiu, būtent — kad malonė 
(antgamtinė vertybė) atsiremia į prigimtį. 

Vienpusišku antgamtinio elemento pabrėži- 
mu jie visai be pagrindo atbaido nuo kataliky- 
bės tuos, kurie kartais norėtų naudotis ir na- 
tūraliai geromis arba indiferentiškomis gyveni- 
mo vertybėmis. 

Dar daugiau: būdami nusikreipę tik į ant- 
gamtę ir ignoruodami prigimtį, jie daro didelę 
žalą ir sau patiems, savo paskirčiai, nes už- 
miršta plėtoti savo pačių prigimtąsias galias ir 
dažnai pasidaro kažkokios keistos būtybės. Ir 
argi, iš tikro, nekeista, kad besistengdami kon- 
templiuoti Dievą, kaip Meilę, jie dažnai užmirš- 
ta būti meilūs Dievo vaikams — kitiems žmo- 
nėms; tardamiesi begyveną Dievu, kaip aukš- 
čiausiu Grožiu, jie dažnai nepasirūpina tinkamai 
— gražiai sutvarkyti savo pačių, savo namų, 
savo bažnyčios išorės; bijodami prarasti ant- 
gamtinį gyvenimą, jie dažnai užkasa po žeme 
savo turtingus prigimtuosius talentus. 

Suprantama, ir tokie katalikai savo gyveni- 
mu jokiu būdu nereprezentuoja pilnutinės kata- 

likybės. Jie yra tokie pat tik iš dalies katalikai, 
kaip ir pirmieji. 


b. Formalizmas ir beformiškumas 


Kita gyvenimiškojo katalikų partikuliarizmo 
pasireiškimų pora — tai formalizmas ir befor- 
miškumas. ; 

Formalizmu persiėmę katalikai nusigręžia 
nuo vidaus į išorę, nuo dvasios į raidę, nuo turi- 
nio prie formos. Suformalintas katalikiškasis 
gyvenimas darosi panašus į užsukto mechaniz- 
mo veikimą. Iš paviršiaus žiūrimas, toks gyve- 
nimas gali sudaryti net labai gerą įspūdį—visos 
katalikiškumo formos išlaikytos, visi katalikiš- 
kojo gyvenimo darbai, pareigos atliekamos. Tik 
giliau įsižiūrėjus, galima pastebėti, kad jam 
trūksta katalikiškosios gyvybės ir šilumos ir 
kad jis neneša vaisių. Ir taip šitokia katalikybė 
gražiai gyvuoja ir veikia tik labai ribotą laiką, 
kaip ir užsuktas mechanizmas. Nedaug laiko te- 
praeina, kol joje pradeda reikštis smulkesni ar 
stambesni trūkumai, tai šis, tai tas ima girgždė- 
ti, klibėti ir vieną gražią dieną ją ištinka dalinis 
ar visuotinis paraližius. Taip ir atsiranda krikš- 
tytų nekrikščionių — nekatalikų ir vadinamųjų 
katalikiškų kraštų, kuriuose tematyti tik kata- 
likybės griuvėsiai. 

Formalizmas, įsigalėjęs asmeniniame gyve- 
nime, virsta hipokrizija (veidmainybe), o pra- 


72 


dėjęs reikštis viešajame, sakysime, tam tikrų 
institucijų gyvenime, išvirsta biurokratizmu. 
Tačiau nei hipokrizija, nei biurokratizmas nėra 
tikrosios katalikybės reiškiniai. Ir, apskritai, 
„katalikiškasis“ formalizmas yra daugiau pana- 
šus į judaizmą, kaip formos bei raidės religiją, 
o ne į pačią katalikybę. 


Nemažiau nekatalikiškas yra ir per didelis 
nusigrįžimas į turinį, tik jo vieno tepaisymas. 
Katalikų gyvenimas, jeigu jis tebūtų maitina- 
mas tik turinio ir gaivinamas tik dvasios, o visai 
neapsireikštų išoriniu būdu, taip pat nebūtų pil- 
nas. Jam kažko trūktų. Jis būtų panašus į gy- 
venimą nebylio, kuris galvoja, jaučia, išgyvena, 
bet nekalba, savo galvosenos ir išgyvenimų ne- 
apreiškia, neapipavidalina. Dar daugiau, tai bū- 
tų kaž koks paralitiko gyvenimas, viduje išgy- 
venamas, bet išorei nepareiškiamas. 


Tokia — tik išgyvento turinio, bet be for- 
mos, neįsiforminusi realiajame asmens, šeimos, 
profesijos, aplinkos gyvenime katalikybė būtų 
kažkokia nereali. Tai būtų daugiau idėjų pasau- 
lio, taigi, platoniška katalikybė arba kažkas ar- 
tima protestantų vadinamajam religiniam idea- 
lizmui (kvijetizmui) bei dvasios krikščionybei. 
Suprantama, ir toks partikuliarinis katalikiško- 
jo gyvenimo supratimas neužsitarnauja pilnuti- 
nio ir tikrojo katalikiškojo gyvenimo vardo. 

c. Rigorizmas ir laksizmas 


Tam tikra prasme artimi formalizmui ir be- 
formiškumui yra rigorizmas ir laksizmas. Kiek 
pirmieji gali reikštis daugiau religiniame katali- 
kų gyvenime, tiek antrieji — daugiau morali- 
niame. 

Rigorizmas — tai pedantiškas ir raidiškas 
moralės dėsnių, socialinių nuostatų, teisės para- 
grafų vykdymas savo ir kitų gyvenime. Rigoris- 
tas katalikas nesigilina į tų visų nuostatų bei 
dėsnių dvasią, o taip pat į savo ir ypač kitų, ku- 
riems tie dėsniai taikomi, individualų nusitei- 
kimą, pajėgumą, intencijas. Jei toks rigoristas 
yra pastatytas saugoti moralės ir teisės nuosta- 
tų, tai jis savo pareigą atliks ne kaip pedagogas 
psichologas, bet kaip teisėjas valdininkas. Įsi- 
jausti į žmogų, ji suprasti ir bandyti palenkti 
iš vidaus, paveikti jį motyvais, jam bus visai 
svetima. Moralumo ar disciplinuotumo pasireiš- 
kimą jis tevertins grynai iš išorinio principų bei 
paragrafų pritaikymo. Vidiniai nusiteikimai, 
ypač sąmoningumas ir valingumas, jo beveik 
visai neinteresuos. 

Toks tik objektyvių moralumo bei teisės nor- 
mų taikymas gyvenime arba tik pagal jas ver- 
tinimas dažnai tampa ne tik nepsichologiškas, 
bet ir šaltai beširdiškas, net neteisingas, bent ta 
prasme, kad jis dažnai neatitinka tikrosios žmo- 
gaus vidaus padėties. Katalikybė, paisydama ir 

gerbdama individualios žmogaus sąžinės spren- 
dimą, negali laikyti visai tiesingu, o tuo pačiu 
ir katalikišku dalyku vertinimą žmogaus veiks- 
mų tik pagal objektyvų teisės bei moralės nor- 
mų vykdymą. 

Partikuliarinis yra ir „katalikiškasis“ lak- 
sizmas, kuris visokį teisės, moralės ir kitokių 
nuostatų laužymą linkęs pateisinti žmogišku 
silpnumu, blogomis aplinkybėmis ir p. Šitokio 
laksizmo atstovai katalikai visur tetaiko tik 
aukščiausio gailestingumo, atlaidumo mastą. Jie 
ir patį Dievą, nekalbant jau apie Bažnyčią, ban- 
do „palenkti“ savo pusėn: Jis jiems tėra tik vie- 
nas gailestingumas, panašiai kaip ir Bažnyčia 
jiems atrodo vien tik gailestingoji motina; ne 
kam kitam juk, anot jų, įsteigta joje ir išpažin- 
ties institucija. Jeigu tokiems laksistams yra 
patikėtos aukštesnės vietos, tai jie, užuot var- 
toję teisingumą ir gailestingumą ten, kur ir ka- 
da reikia, tetaiko tik gailestingumą ir dėl to 
užuot kartais įspėję ir pabaudę, tik padeda ge- 
riau nuslėpti ar net pridengti patį nusikaltimą. 

Perdėtas gailestingumas ir laksistinis savo 
ir kitų gyvenimo tvarkymas dažnai virsta ne- 
gailestingu savęs ir kitų žudymu ir naikinimu. 
Perdėtai nuolaidūs, beveik besąlyginiai atskirų 
individų bei bendruomenių dispensavimai — at- 
leidimai nuo kai kurių prievolių padaro katali- 
kus perdaug gležnus ir paruošia kelią plačiajai 
laksizmo invazijai į individualųjį ir viešąjį kata- 

likų gyvenimą. Beatodairinis įvairių papiktinimų 
toleravimas, kai kurių silnybių dangstymas, ga- 
li privesti prie moralinės gangrenos ir plačią- 
sias katalikų mases. 


d. Dirbtinumas ir naivumas 


„Katalikiškuoju“ dirbtinumu mes vadiname 
tokį katalikiškumą, kuris nepasižymi nuoširdu- 
mu ir gera valia. Dirbtinį kataliką gali pažinti iš 
jo perdėto uolumo reikšti savo ir neigti arba 
bent mažinti kitų katalikiškumą. Toks katali- 
kas katalikybe gyvena ne sau, bet kitiems — 
kad kiti matytų ir žinotų, o katalikiškąjį darba 
dirba ne dėl to, kad tai yra jo garbinga teisė ir 
pareiga, bet kad tai kitų akyse padeda įsigyti 
tam tikro orumo, kuris reikalingas siekti ki- 
tiems — asmeniniams tikslams. Šitų tikslų tar- 
pe dažniausiai būna: noras padaryti karjerą, iš- 
kilti į pirmąsias vietas, gauti gerą tarnybą, iš- 
garsėti. Siekdamas šių tikslų, jis iš anksto yra 
užinteresuotas būti plačiau žinomas. Savo kata- 
likiškumui bei katalikiškam veiklumui išgarsin- 
ti panaudoja spaudos žmones, o jei tokių nesu- 
randa, tai pats griebiasi plunksnos ir, pseudo- 
nimais prisidengęs, pats sau rašo ditirambus. 

Šitokio „katalikiško“ dirbtinumo reiškinių 
katalikų gyvenime atsiranda ypač tuomet, kai 
katalikai turi stipresnės įtakos politiniame, so- 
cialiniame — ekonominiame ar kultūriniame gy- 

venime. Suprantama, dirbtinis katalikiškumas 
nė iš tolo negali būt laikomas panašiu į tikrąjį 
katalikiškumą. "Tai greičiau iškreiptas katali- 
kiškumas ir tai blogiausiu būdu, nes jis virsta 
farizeizmų ir kažkuo panašiu į simoniją — pre- 
kiavimu šventais dalykais. 

Tolimas pilnutiniam  katalikiškumui yra ir 
„katalikiškasis“ naivumas. Naiviam katalikui, 
tiesa, negalima prikišti nuoširdumo ir geros va- 
lios stokos. Tačiau pas jį pasigendama ko kita, 
ir būtent — pilno katalikybės ir katalikiškojo 
gyvenimo pažinimo, o ypač savarankiškumo jo 
sprendimuose ir veikime.  Naivusis katalikas, 
nepažindamas giliau katalikiškojo gyvenimo es- 
mės, aklai prisiriša prie paveldėtų, dažnai antra- 
eilių katalikiškojo gyvenimo formų. Smulkme- 
nos jam virsta beveik esminiais dalykais, ir jų 
jis šventai laikosi. Ypač jam būdingas nesugė- 
bėjimas savarankiškai kurti savo paties indivi- 
dualųjį katalikiškąjį gyvenimą ir vadovauti kitų 
gyvenimui — ką nors auklėti. 

Savo paties gyvenimą jis paprastai kuria 
imituodamas vieno ar kito įtakingesnio asmens 
pavyzdį ir tai net labai detaliai ir, žinoma, be- 
veik visuomet išoriškai. Kartais, tiesa, jis paro- 
do tiek savarankiškumo, kad sugeba iš įvairių 
atskirų asmenų gyvenimo išlupti atskiras for- 
mas ir jas sau mechaniškai pritaikyti. Kitiems 
vadovaudamas, jis sprendžia ne pagal savo pa- 
ties vidinį nusistatymą, bet pagal įtakingesnių ir 

apsukresnių žmonių patarimus ar sugestijas. Ir, 
reikia pasakyti, kad tokius auklėtojus ar vadus 
ypač mėgsta vedžioti už nosies įvairūs karjeros 
siekią asmens ar intrigantai, kreipdami jų valią 
savo interesų pusėn. 

„Katalikiško“ naivumo priežastis yra dvasi- 
nis nesubrendimas. 

Nelaimė būna tai katalikų visuomenei ar 
institucijai, kurios priešaky atsistoja tokie ne- 
subrendėliai. Vadovaudamies daugiau impulsais, 
nuotaikomis, o kai kada ir labai naiviomis am- 
bicijomis, įnoriais, jie pridaro galybes klaidų, 
sulaužo asmenybes užuot jas ugdę, suskaldo į 
frontus bei sroves pačią savo instituciją ar visą 
katalikų visuomenę. "Tokie žmonės nemažiau 
kompromituoja pačią katalikybę, kaip ir savi- 
naudžiai, reklaminiai, taigi, dirbtiniai katalikų 
veikėjai. 


e. Liberalizmas ir autoritetizmas 


Katalikų gyvenime neretai pasitaiko parti- 
kuliarizmo vertinant autoritetą ir laisvę, Kai 
kurie katalikai asmeniniame ar visuomeniniame 
gyvenime kartais laikosi liberalistinio principo, 
būtent, nepripažinti jokio autoriteto ir jojo už- 
dedamų normų. Aukščiausias autoritetas jiems 
yra jų pačių protas ir sąžinė. Niekas kitas — 
kas jis bebūtų, net pats popiežius — neturi kištis 
į privatų jo paties ar jojo šeimos, profesijos 

moralinį ar religinį gyvenimą. Negalima jam 
įsakyti tikėti ką ar netikėti, dogmatišku būtinu- 
mu apriboti jojo tikėjimo sritį; tik jis pats vi- 
siškai laisvai, pagal savo nuožiūrą gali pasirink- 
ti tikėti iš to, kas jam patiekiama kaip tikėtina. 
Moralinėje srityje jis bus linkęs nepasitikėti au- 
toritetingais Bažnyčios reikalavimais dėl to, kad 
tai dažnai paliečia subjektyvius, kartais sava- 
naudiškus jo asmens, šeimos, profesijos intere- 
sus, kurių jis nusistatęs neišsižadėti. Visuome- 
niniame gyvenime ir ypač veikime jis skaitysis 
tik su tokiu autoritetu, kuris turi subjektyvaus 
autoritetingumo prerogatyvas — bus stipraus 
charakterio, turės didelę dvasinę įtaką, didelį 
personalinį svorį. 

Suprantama, toks nusistatymas autoriteto 
atžvilgiu negali būti laikomas katalikiškai pla- 
tus. Katalikiškasis tikėjimas, nei disciplina, net 
nei katalikiškoji sielovada negali apsieiti be au- 
toriteto. 

Katalikiško platumo požymiu negali būt lai- 
komas ir perdėtas autoriteto iškėlimas bei ver- 
giškas jam lankstymasis ar tokio lanktymosi 
reikalavimas. Vienpusiškas autoriteto iškėlimas 
gali reikštis visišku išsižadėjimu savo laisvės ir 
iniciatyvos autoriteto naudai ar pačių autoritetų 
pasikėsinimais užgniaužti kitų laisvę. Paprastai 
niekur netrūksta tokių katalikų, kurie viską no- 
rėtų suvesti į autoritetų valią, Šita valia, anot 
jų, turi išspręsti visas, ypač visuomenines kata- 

likų problemas; ji turi net detalizuoti visus vie- 
šojo katalikų gyvenimo ir veikimo punktus. Iš 
autoriteto tegali išeiti bet kokia iniciatyva, ir 
dejuojama, rankos nuleidžiamos, jei tokia ini- 
ciatyva kartais nepasireiškia. Autoritetams, o 
ne kam kitam norima priskirti ir visa atsako- 
mybė už viso viešojo katalikų gyvenimo nege- 
roves ar nesėkmę. Perdėto autoritetizmo šalinin- 
kai mėgsta dažnai perdaug atsiremti į asmeni- 
nę autoritetų valią ir, ypač iš arčiau autoritetų 
stovinčiųjų, mechaniškai ją vykdyti ar ja ope- 
ruoti. Net paprastus autoritetų pageidavimus jie 
priima aklai, nedrįsdami jų net padiskutuoti ar 
labiau išsiaiškinti. 

Kartais, tiesa, ir patys autoritetai gali per 
daug bandyti remtis asmenine savo valia pagal 
principą: sie jūbeo, sic volo-stat pro ratione vo- 
luntas. Pagarbą autoritetui ar jojo vertinimą 
jie kartais susigundo matuoti sugebėjimu lanks- 
tytis, pataikauti. Jei kas, šlykštėdamasis žemu 
servilizmu, bevelytų savo pagarbą autoritetui 
reikšti labiau išvidiniu būdu, dažnai liks nesu- 
prastas arba blogai suprastas. 

Kraštuose, kurie ilgiau išgyveno vergiją, 
servilistiškas autoritetizmas visuomet labiau ga- 
li pasireikšti. Kai kada ir kai kur jis gali suda- 
ryti tokią atmosferą, kurioje geriau bręsti ma- 
nekenams, o ne asmenybėms. 

Suprantama, toks autoriteto pervertinimas 
yra nekatalikiškas. Jei Dievas paliko žmogui 

laisvą valią, jei Bažnyčia kovoja dėl žmogaus są- 
žinės laisvės, net dėl asmens laisvės, tai niekas 
iš katalikų negali, remdamasis katalikybe, 
skelbti ar vykdyti servilistiško autoritetizmo. 

J 


f. Laicizmas ir hierarchizmas 


Katalikų gyvenime neretas būna dalykas 
partikuliariškai suvokti hierarchijos (dvasinin- 
kijos) ir laikato (pasaulininkų) santykius. 

Vieni katalikų mano, kad hierarchija gali 
sau tvarkytis, kaip jai patinka tik savo viduje 
ir pačiose bažnyčiose. Ji neturi kištis į visą kitą, 
atseit, užbažnytinį katalikų gyvenimą. Visa tai 
turi būti palikta tik pasaulininkams, jų žiniai. 
Taigi hierarchijos intervencijai nesą vietos šei- 
mos, mokyklų, spaudos srityse, profesinio, kul- 
tūrinio, o ypač politinio darbo bare. Pasaulinin- 
kai čia tvarkosi visai savarankiškai, grynai pa- 
gal savo pačių nuožiūrą, žodžiu, taip, kaip jiems 
patinka. Bet kokią hierarchijos intervenciją šio- 
se srityse jie laiko neleistinu klero kišimųsi ne 
į savo vietą ir tai vadina klerikalizmu, su kuriuo 
esą reikia kovoti (antiklerikalizmas). Tuo būdu 
perdėtas laicizmas beveik būtinai veda į antikle- 
rikalizmą, kuris suskaldo tarpusavyje hierarchi- 
ją ir laikatą, tuos pagrindinius ir būtinus kata- 
likybės organus. 

Kitas kraštutinumas — tai visos katalikiš- 
kojo gyvenimo iniciatyvos ir atsakomybės per- 

6. Siauroji ar pilnutinė katalikybė 


leidimas tik į hierarchijos rankas. Tik hierar- 
chija teturi teisę vykdyti pagrindines Bažnyčios 
funkcijas, kaip pašventinimo, mokymo, vadova- 
vimo ir valdymo. Pasaulininkai tegali būti tik 
pašventinamieji, mokomieji, vadovaujamieji ir 
valdomieji. Ji (hierarchija) turinti vadovauti vi- 
sam katalikiškajam gyvenimui, duoti pasauli- 
ninkams direktyvas visose jų gyvenimo srityse, 
nes tik ji teturinti paties vyriausio katalikybės 
Šefo įgaliojimus. Apie tam tikrą pasaulininkų 
savarankiškumą bent kai kuriose katalikiškojo 
gyvenimo (šeimos, profesijos, politikos ir kt.) 
srityse, kartais nenorima nei kalbėti. Kai kurie 
dvasininkai dar visai neskiria savo dėmesio ir 
reikšmės pasaulininkų kunigystei, kuri šiandien 
ypatingu būdu vėl iškeliama ir kuri jiems duoda 
teisių į tam tikrą kunigiškų funkcijų dalį. 

Į dvasininkijos gyvenimo reikalus apskritai 
joks pasaulininkas neturi kištis. Tai yra luo- 
mas, kaip sakoma, panašus į kitus luomus, sa- 
kysime, karininkų luomą, kuris pats vienas 
sprendžia savo reikalus. Ir apskritai kam pa- 
saulininkams sielotis kunigus liečiančiais klau- 
simais ar jų gyvenimu: težiūri jie, kaip kunigai 
moko, o ne kaip gyvena. 

Tuo būdu hierarchija norima padaryti kaip 
ypatingą, išimtinų teisių  depozitorę ir savo- 
tiškai uždarą katalikybės klasę, kastą. "Toks 
hierarchijos vaidmens supratimas yra klerokra- 
tiškas. Klerokratija, aišku, negali būt laikoma 

katalikišku dalyku, kaip ir tariamas antikleri- 
kalizmas. 


g. Individualizmas ir kolektyvizmas 


Pasitaiko katalikų tarpe individualistų ir 
kolektyvistų. Pirmiesiems katalikybė — tai 
individuali religija. Tokios socialinės, bendruo- 
meninės katalikų institucijos, kaip parapijos, 
brolijos, organizacijos, mokyklos jiems atrodo 
kažkoks nesusipratimas. Prie jų priklausyti, jų 
veikime dalyvauti jiems atrodo neracionalu. Ir 
ką tai bendra, anot jų, gali turėti su išgano- 
muoju Bažnyčios veikimu.  Katalikybės užda- 
vinys—paruošti individualų žmogų jojo išgany- 
mui, padėti jam siekti šventumo, ir ar tam už- 
daviniui pasiekti nėra gana individualaus daly- 
vavimo Bažnyčios gyvenime, jos maldose, li- 
turgijoje, mokyme. Kam tad dar reikalingos 
bendros maldos, kolektyvinis mišių klausymas, 
kad ir bendroji komunija ? 

Tokie katalikai individualistai būna kartais 
taip jautrūs, kad sąmoningai vengia dalyvauti 
bendruose ir bendruomeniniuose religinio ar ki- 
tokio katalikų gyvenimo aktuose, o atsitiktinai 
į juos patekę, jie jaučiasi labai nejaukiai. "Tas 
juos, esą, erzina ir blaško: užuot su visais ben- 
drai pasimeldę, religiškai pagyvenę, jie tik su- 
sierziną ir išsiblašką. "Tokius žmones bažny- 
čioje tepamatysi tik vėlų vakarą, kai prieblan- 

da, tyla ir vienuma nekliudo jiems susitelkti ir 
pažadinti religinį nusiteikimą, kuriam jie ski- 
ria ypatingos reikšmės. 

Netrūksta tačiau ir tokių katalikų, kuriems 
katalikybė — tai išimtinai bendruomeninė, ko- 
lektyvinė religija. Individualūs religiniai aktai 
jiems atrodo neturį vertės. Individualiai kal- 
bamos maldos ir iš individualaus išgyvenimo iš- 
plaukę Dievo garbinimo žodžiai jiems nėra Baž- 
nyčios malda; tyliai laikomos ir individualiai 
klausomos mišios — jiems erzacmišios. Kata- 
likiškasis gyvenimas krašte, jų manymu, tėra 
tik tiek pakilęs arba kyla, kiek daug esama 
arba kaip stipriai didėja katalikiškųjų organiza- 
cijų bei šiaip bendruomeninių institucijų ir jų 
narių skaičius; jiems visai nesvarbu, kas, ko- 
kios priežastys — gal grynai išorinės ir atsi- 
tiktinės — bus paveikusios šį organizacijų ir jų 
narių padidėjimą. 

Individualus veikimas — palaikymas su 
žmonėmis individualaus kontakto, individualūs 
pasikalbėjimai, rūpestis atskiromis sielomis — 
katalikiškiems kolektyvizmo atstovams atrodo 
kažkas neįprasta ir nereikalinga. Argi negana, 
anot jų, kolektyvinės, bendruomeninės akcijos 
ir ar ji nepatenkina visų katalikiškojo veikimo 
reikalavimų ? 


h. Fatalizmas ir autonomizmas 


Nors keista atrodo, tačiau faktas, kad ir 

katalikų tarpe kartais pasitaiko fatalistų. Jie 
žino ir mato, kad gyvenime ne viskas idealu. 
Tačiau jie nesiryžta dirbti, nes mano, kad bet 
kokios pastangos eis veltui. „Gyvenimo vagos 
nepakeisi“, „nebent fatali katastrofa padarytų 
reformų“. Į idealistus, entuziastus jie žiūri kaip 
į nerealius žmones, utopistus. Pagaliau jie ne- 
tiki net jų idealizmo pastovumu. „Tu piktiniesi 
mūsų neveiklumu, girtavimu, o po keletos metų 
tu būsi blogesnis už mus“. „Sakai, blogis trium- 
fuoja, reikia jam pastatyti barjerus, o tu ne- 
žinai, kad seniau to blogio būta dar daugiau“. 
„Tautos gerovė, sakai, reikalauja ryžtis: jei Die- 
vas nenorės, kad mūsų tauta gyventų, tai jūs 
nieko nepadarysit. Ir apskritai prieš vėją ne- 
papūsi“. 

Tiesa, tokių fatalistų katalikų tarpe yra ne- 
daug ir jų fatalizmas daugiau teorinis. Šituo 
fatalizmu jie nori pridengti savo oportunizmą 
ir net hedonistinius palinkimus. Kuo gi kitu 
pateisinsi savo neveiklumą ir laisvoką naudoji- 
mąsi gyvenimu? 

Kitas kraštutinumas — tai perdėtas pasiti- 
kėjimas asmeninėmis jėgomis, viena savo valia. 
Tokių daugiau savimi, savo valia pasitikinčių 
katalikų idealizmas kartais, tiesa, būna nuosta- 
biai didelis, stačiai herojiškas. Jie dirba tikrai 
tikėdami, kad jų karštis tuoj įsiliepsnos eilėje 
kitų žmonių ir įsikurs dideliu idealizmo laužu, 
kuris turės sunaikinti bet kokį snaudulį, supe- 

lėjimą, puvėsius. Tačiau dažnai po keleto metų 
užuot idealizmo liepsnojimo jie pamato dar di- 
desnį piktžolių veisimąsi. Ir tada jie įsitikina, 
kaip teisingi psalmių žodžiai: „Jei Viešpats ne- 
stato namo, veltui dirba tie, kurie jį stato; jei 
Viešpats nesaugo miesto, veltui budi tie, kurie 
jį saugo“ (Ps. 126). Patyrę nepasisekimą pozi- 
tyviame darbe, jie užsidega šventu pykčiu ir tuo 
pačiu karščiu metasi ravėti piktžolių. Tačiau 
dažnai ir čia jie, kaip tie evangelijos kukalių 
ravėtojai, bevelija per greit ir gal per neatsar- 
giai išrinkti iš gerų javų parazitus ir juos su- 
deginti, užsimiršdami, kad kantrus Viešpats 
leidžia jiems augti iki piūties ir tik tuomet iš- 
rinkęs juos degins. 


i. Vienpusiška akcija ir kontempliacija. 


Kai kurie katalikai taip pasineša į akciją, 
kad ją padaro beveik savo gyvenimo tikslu. 
Jai aukoja ne tik visą savo laiką, išteklius, 
sveikatą, bet kartais dėl jos, kaip tokios, ne- 
vengia pažeisti net kitų teisių, gerovės, eiti į 
kompromisus su principais. Taip, sakysime, dėl 
organizacinio veikimo sėkmės nevengiama su- 
ardyti harmonija tarp individo ir bendruomenės 
— šeimos, parapijos, — pataikauti kai kurių 
žmonių silpnybėms (tuštybei, pamėgimui įsi- 
gerti ir t. p.). Toks veikimas, plačių požiūriu 
vertinamas, gali būti ne tik netikslingas, bet 

ir nekatalikiškas, nes galutinis jo rezultatas 
užuot naudos ir patarnavimo katalikybės tiks- 
lams, kartais gali būti tik žala. 

Žalą gali daryti taip pat ir kontempliacija, 
jeigu ji padaroma viso gyvenimo alfa ir omega. 
Ne paslaptis, kad katalikų tarpe nemaža pasitai- 
ko ir tokių, kurie beveik visą savo laiką ir ener- 
giją skiria maldoms, mąstymams, dvasinei skai- 
tybai ir įvairioms kitoms pamaldumo praty- 
boms. Veiklia artimo meile, rūpestingu savo pa- 
reigų atlikimu jie labai mažai arba visai nesisie- 
loja. Priešingai, dėl kontempliacijos kartais jie 
bevelija paaukoti tiek tiesiogines savo pareigas, 
tiek ir artimo meilės darbus. Sakysime, dėl kas- 
dieninės komunijos kartais apleidžiama savo šei- 
mos ar kitų, pas kuriuos tarnaujama, aptarna- 
vimas, o kai kada dėl to nesibijoma net vaidus 
kelti. 

Čia paminėjome tik keletą gyvenimiškojo 
katalikų partikuliarizmo reiškinių. Norint, jų 
eilę būtų galima ir dar toliau tęsti. Tačiau ir 
iš to, atrodo, bus susidaręs apypilnis vaizdas, 
kaip — kokiomis formomis katalikų siaurumas 
gali pasireikšti gyvenimiškoje plotmėje. 


2. Gyvenimiškas katalikų integralizmas 
Katalikiškojo integralizmo pagrindą sudaro 
sintetinis ir organinis visų katalikiškojo gyve- 


nimo elementų, ypač jųjų priešybių (ne prieš- 

taravimų) derinimas, jungimas. Mat, priešybės 
šalia neigiamumų turi savyje ir teigiamumų, 
kuriuos sujungus galima gauti laimingą sintezę 


a. Sintetinis priešybinių katalikiškojo gyveni- 
mo elementų derinimas 


Katalikai, norėdami būti pilnutiniai — inte- 
gralūs, turi stengtis ir sugebėti savo individua- 
liajame ir visuomeniniame gyvenime derinti 
šiuos priešybinius katalikiškojo gyvenimo ele- 
mentus: prigimtį ir antgamtę, dvasią — turinį 
— išvidę ir kūną — formą — išorę, teisę — 
teisingumą ir meilę — gailestingumą, išmintin- 
gumą — gudrumą ir paprastumą — nuoširdu- 
mą, autoritetą ir laisvę, hierarchiją ir lygybę, 
individualumą ir visuomeniškumą, pasitikėjimą 
Apvaizda ir pasitikėjimą savimi, veiklą — darbą 
ir kontempliaciją — maldą, realizmą ir misti- 
cizmą, nusižeminimą ir didingumą. 

Klausimas dabar, kaip ši atskirų katalikiš- 
kojo gyvenimo priešybių sintezė galėtų ir tu- 
rėtų reikštis realiame katalikų gyvenime? Kal- 
bant visų pirma dėl prigimties ir antgamtės 
sintezės, tenka štai ką pasakyti. Prigimtieji ta- 
lentai ir dovanos — gabumai, sveikata katalikų 
gyvenime turi būt ypatingai branginami ir rū- 
pestingai eksploatuojami — vystomi, nes jie 
sudaro sąlygas malonei ir apskritai malonės 
gyvenimo plėtojimuisi žmonėse. Tačiau antra 

vertus, katalikams nesvetimas turėtų būt ir 
nusimanymas, kad prigimtinės tobulybės viršū- 
nių galima pasiekti tik malonės pagalba, nes 
malonė prigimties ne tik negriauna, bet dar ją 
patobulina arba, P. Sertillanges žodžiais, ant- 
gamtė apvainikuoja prigimtį. Kaip tik dėl to 
pilnutinis katalikas antgamtinį savo gyvenimą 
turi kurti panašiu rūpestingumu, kaip ir gam- 
tinį, ir atvirkščiai. 

Toliau, katalikiškojo gyvenimo integralumui 
yra būtinas katalikybės turinio ir formos deri- 
nimas. ,Katalikybė — kaip sako J. Serre, — 
yra kaip žmogus: ji susideda iš kūno ir sielos“ 
(op. cit. 141 psl.). Jos sielą sudaro jos turinys, 
dvasinės vertybės, o jos kūną — išorinis jos 
pasireiškimas apeigomis, teisinėmis institucijo- 
mis, disciplina, tradicijomis — papročiais ir p. 
Katalikas, norėdamas būti integralus, turi ge- 
rai pažinti katalikybės turinį ir gyventi gyva 
josios dvasia; antra vertus, tos dvasios jis ne- 
turi uždaryti devyniais raktais savo vidaus 
pasaulyje, bet ją paversti ir kūnu, tariant, turi 
leisti jai pasireikšti tinkamomis išorinėmis for- 
momis. Beje, siekiant dvasios ir kūno, turinio 
ir formos sintezės, pravartu neužmiršti, kad 
pirmenybė vis dėlto priklauso dvasiai, o ne kū- 
nui, turiniui, o ne formai. Kitaip tariant, dva- 
sia — turinys — vidus turi groti pirmuoju 
smuiku, o kūnas — forma — išorė — tik ant- 
ruoju. 

Teisingumas ir meilė yra tai dvi priešybės, 
kurios tik suderintos gali sudaryti deramą in- 
dividualaus ir viešojo katalikų gyvenimo pu- 
siausvyrą. Teisingumas, saugodamas objekty- 
vias, išorines gyvenimo normas, gali apsaugoti 
gėrį ir pašalinti blogį iš viršaus. Tuo tarpu 
meilė, atsižvelgdama į subjektyvius, išvidinius 
nusiteikimus, pajėgumą, gali žmogų labiau pa- 
lenkti gėriui ir jį apsaugoti nuo blogio iš vi- 
daus. Siekiant šių dviejų elementų — teisingu- 
mo ir meilės — sintezės dera vis dėlto neuž- 
miršti, kad pastarajai priklauso pirmenybė prieš 
pirmąjį. Meilė, kaip sako Otto Schiling, 
yra teisingumo siela: ji pakelia teisingumą, pa- 
daro jį gyvą, stiprų, nepajudinamą ir pasiau- 
kojantį (Katholische Wirtschaftsethik, Min- 
chen 1933, 73 psl.). 

Pilnutiniam katalikiškam gyvenimui yra 
būtinas pačių katalikų dvasinis subrendimas. 
Šitas dvasinis katalikų subrendimas glūdi kata- 
likiško išmintingumo — gudrumo ir natūralaus 
paprastumo — nuoširdumo sintezėje. Kur žalčio 
gudrumas, evangelijos žodžiais kalbant, neside- 
rina su balandžio paprastumu ir atvirkščiai, ten 
negali būti kalbos apie pilnutinį dvasinį subren- 
dimą. Vien paprasti iki naivumo tėra tik vaikai, 
vien gudrūs iki savanaudiškumo — tėra ne vi- 
sai normalūs arba sugedę žmonės. Dvasiškai 
subrendę žmonės yra pakankamai išmintingi, 
kad dėtųsi esą naivūs kaip vaikai, ir pakanka- 

mai kuklūs bei nuoširdūs, kad demonstruotų sa- 
vo gudrumą, kur reikia ir kur nereikia. 
Pilnutiniam katalikiškame gyvenime turi, be 
to, reikštis asmens laisvės ir paklusnumo auto- 
ritetui sintezė. „Pirmasis katalikų tikėjimo gy- 
venimo polius yra autoritetas... Visai autentiš- 
kas žinias apie apreikštąją tikrovę katalikas 
gauna iš pačių pirmųjų tos Apreiškimo tikrovės 
liudininkų, iš žmogumi tapusio Dievo Žodžio 
mesijaniško autoriteto, kuris per visus šimtme- 
čius gyvena vyskupuose ir popiežiuose. Taigi 
kataliko tikėjimas yra vidujai surištas su auto- 
ritatyviai skelbiamu jo Bažnyčios žodžiu, su 
Kristaus mokslo aidu“  (Kanl Adam, op. cit., 
300 psl.). Paklusnumu autoritetui — dieviška- 
jam ar žmogiškajam — yra grindžiama ir išori- 
nė, individuali asmens ar katalikų bendruomeni- 
nio gyvenimo disciplina. Tačiau antra vertus, 
paklusnumas autoritetui nereikalauja išsižadėti 
savo laisvės, ir tai ne tik disciplinos, bet ir ti- 
kėjimo bei dorovės srityje. Juk tikėjimo ir do- 
rovės aktai turi būt laisvi, o ne vergiški aktai. 
Dėl to ir „Bažnyčia atmeta visokį vergišką ti- 
kėjimą ir grynai išviršinį paklusnumą tikėjimo 
dalykuose. Priimant Bažnyčios mokslą, reikia 
ir savo dvasioje su visiška moraline laisve įsi- 
tikinti jo tikrumu“ (Karl Adam, op. cit., 300 
psl.). Su tam tikra laisve katalikas turi kurti 
savo ir kitų religinį bei moralinį gyvenimą. Čia, 
lygiai kaip ir viešajame gyvenime, jis turi pa- 

rodyti iniciatyvos. Veikimas tik pagal bendras 
autoritetų direktyvas, bendrus nuostatus, ben- 
druosius tikėjimo, dorovės, disciplinos princi- 
pus būtų mechaniškas, o tuo pačiu ir vergiškas. 
Reikia, kad visos tos direktyvos, nuostatai ir 
principai būtų pritaikyti pagal skirtingus vie- 
tos, laiko ir kitus reikalavimus. Ir tai turi būt 
padaryta laisvai ir kūrybiškai. Dėl pačių auto- 
ritetų, jie turi atminti, kad vienintelis jųjų val- 
džios ir galios pagrindas yra Kristus; norėda- 
mi tad ką nors palenkti savo valdžiai, turi tai 
daryti ne tiek savo, kiek Kristaus vardu ir Jo, 
o ne savo grynai asmeninės valios dėliai. 
Hierarchija, kaip laipsniavimas, ir lygybė 
yra taip pat iš tų priešybių, kurios būtinai de- 
rintinos katalikiškajame gyvenime. Hierarchi- 
ja buvo numatyta jau paties Kristaus: jau Pet- 
ras išskiriamas iš dvylikos. Taigi išsižadėti hie- 
rarchijos reikštų atsisakyti paties Kristaus 
duotos Bažnyčios formos. Tačiau antra vertus, 
pats Kristus yra pabrėžęs ir lygybės reikalą: 
Zebediejaus vaikai vis dėlto nebus labiau iš- 
aukštinti dangaus karalystėje už jųjų apaštala- 
vimo draugus; o be to, kas nori valdyti, turi 
mokėti ir tarnauti. Taigi hierarchija, kuri yra 
būtina Bažnyčioje, vis dėlto negali virsti hie- 
rarchizmu; atskiri jos pačios laipsniai negali 
atsitverti vieni nuo kitų ir pasidaryti vieni ki- 
tiems nesuprantami, vieni su kitais nesusišneką, 
tarsi vieni būtų kunigaikščiai, o kiti vergai; 

taip pat ir visi hierarchijos laipsniai, paimti 
kartu, negali per daug atsiriboti nuo visų kitų 
Bažnyčios narių, sukurti kažkokį visai uždarą 
luomą, kastą. Hierarchija Bažnyčioje dar nėra 


viskas. „Kunigas, — sako prof. J. Amber- 
geris, — veikia Bažnyčioje ne vienas, veikia 


ne sau ir ne iš savęs. Vyriausias veikėjas Baž- 
nyčioje vis dėlto pasilieka Kristus ir Jo malonė 
gali rasti kelių į kiekvieną sielą ar visą ben- 
druomenę ir be kunigo tarpininkavimo. Be Kris- 
taus ir kunigo Bažnyčioje dar veikia ir kiti 
dalykai — šventų žmonių maldos, darbai ir au- 
kos, jų pavyzdžiai, kurie sužavi sielas ir rodo 
joms tobulų krikščionių idealą, angelų sargų ir 
dangaus šventųjų veikimas, skaistyklos sielų 
maldos, pagaliau pats Bažnyčios gyvenimas, 
kuris netikėtai kartais pagauna net netikinčio 
žmogaus sielą ir ją pakreipia eiti Bažnyčios 
nurodomu keliu“ (Pastoraltheologie 1883-87, 13 
psl.). Taigi Bažnyčioje neantraeilė vieta pri- 
klauso ir pasaulininkams. Iki III šimtmečio jie 
labai glaudžiai bendradarbiavo su dvasininkais. 
Šiandien vėl jiems pripažįstamas ypatingas vaid- 
muo Bažnyčioje ir statomi dideli uždaviniai. Jų 
veikimas — apaštalavimas vėl laikomas bendra- 
darbiavimu hierarchijos apaštalavimo darbuose. 
Šio bendradarbiavimo pagrindu laikoma pasau- 
lininkų kunigystė (plg. E. Niebecker, Das 
allgemeine Priestertum der Glūubigen, Pader- 
born 1936; R. Grosche, Das allgemeine 

Priestertum: Pilgernde Kirche, Freiburg i. Br. 
1938, 159-218 psl.). 

Pilnutinėje katalikybėje negali būti išskirti- 
nio individo ir visuomenės vertinimo. ,„Abu da- 
lykai, — sako prof. Karl Adam, — priklauso 
prie Bažnyčios esmės: bendruomenė ir asmeny- 
bė, ir vienas negali egzistuoti be antro. Iš ti- 
kėjimo ir meilės bendrybės individai semiasi 
naujo gyvenimo, o naujai gimusioji asmenybė 
teikia bendruomenei savo geriausias žadinan- 
čias, uždegančias tikėjimo ir meilės jėgas, tuo 
pačiu apvaisindama ir ugdydama bendruomenę. 
Bet kur yra bendruomenė, ten turi būti ir ben- 
dras gyvenimas, bendros formos, simboliai, 
įstatymai ir bendras kultas; ten atskiras indi- 
vidas turi laisvu noru prisitaikyti prie bendruo- 


menės formų įvairiose srityse, būtent — dog- 
mų, moralės, teisės ir kulto srityse“ (op. cit., 
304-305 psl.), 


Pilnutinė katalikybė būtų nesuprantama ir 
be pasitikėjimo Apvaizda ir pasitikėjimo savi- 
mi sintezės. Negalima visa palikti tik Apvaiz- 
dai arba viską tik sau sukrauti. Iš savo pusės 
mes turime daryti visa, kas tik galima, mūsų 
pačių ir kitų dvasinei ir kitokiai gerovei pakelti. 
Tačiau galutiniai šitų mūsų pastangų vaisiai 
priklauso nuo to, kuris turi aukščiausią valią. 
Taigi mes turime sėti, laistyti, bet privalome 
neužmiršti ir to, kad augimas vis dėlto priklau- 
sys nuo Dievo (1 Kor. 3, 6). Tai anaiptol ne- 

gali kelti mūsų nusivylimo, nes galutinis mūsų 
užmokestis vis dėlto pareis nuo to, koks bus 
buvęs mūsų pačių darbas (plg. 1 Kor. 3, 8). 

Akcija ir kontempliacija yra tarsi du spar- 
nai, kurie kataliką ir katalikų visuomenę kelia 
ir neša į jųjų idealą. Išskirti šiuodu dalyku 
reikštų paraližuoti palaimingą skridimą į idealų 
stratosferą. Akcija be kontempliacijos ir at- 
virkščiai išsigimtų, nueitų į šunkelius: pirmoji 
be antrosios taptų akla, o antroji be pirmosios 
— bergždžia. Jeigu apeliuoti į teologijos auto- 
ritetus, tai jau pas Šv. Tomą veikale Summa 
Theologica (2a 2ae gu. 182) galima rasti aiškų 
akcijos ir kontempliacijos tarpusavinių santykių 
išsprendimą. Angeliškasis daktaras kalba apie 
kontempliacijos pirmenybę dvasinio pajėgumo 
ir nuopelningumo atžvilgiu; jis ją vadina net 
tam tikra būsimo palaimintojo gyvenimo pra- 
džia. Tačiau jis iškelia ir akcijos būtinumą, net 
jos pirmenybę kilmės atžvilgiu. Apskritai, pa- 
gal šv. Tomą, aktyvusis gyvenimas padeda kon- 
templiatyviajam, malšindamas aistras, ypač 
vaizduotę, kuri itin kliudo kontempliacijai. Iš 
antros pusės — galima pridėti — kontemplia- 
cija padeda akcijai, duodama jai reikiamą kryp- 
tį ir ją įprasmindama. 

Tai taip, trumpai ir labai paviršutiniškai 
kalbant, turėtų reikštis gyvenimiškasis katalikų 
ir katalikybės sintetizmas. Pirminis šio sinte- 
tizmo pagrindas yra pats krikščionybės kūrė- 

jas Kristus. Jau Jis pats, kaip sako J. Serre, 
yra aukščiausių priešybių — Dievo ir Žmogaus, 
dieviškumo ir žmogiškumo — sintezė. „Kristus 
Dievas yra toks protingas ir žmogiškas, jog Jo 
kultas beveik susilieja su proto ir dorovės kul- 
tu. Tačiau Jo žmogiškumas yra toks dieviškas, 
jog Jo byla, kaip pasakė Renanas, yra pačios 
Dievybės byla, o Jo kultas — Dievo kultas 
dvasioje ir tiesoje... Kristus yra dieviška sin- 
tezė tų galingų priešybių, kurios nutilsta Jo 
antgamtinėje saldybėje, kaip Galilejos jūros vil- 
nys, Jam tarus žodį... Kristaus pavidalas yra 
iš esmės harmoningas, sintetiškas“... Jame 
reiškiasi „religijos ir proto, galybės ir meilės 
sintezė. Jėzaus gyvenime randame ir kitą sin- 
tezę, būtent, tobulybės, idealo susijungimą su 
pilna istorine tikrove“ (op. cit., 144-146 psl.). 


b. Organiškoji katalikiškojo gyvenimo vienybė 


Gyvenimiškasis katalikų sintetizmas turi 
kilti ne iš mechaninio aukščiau minėtų katali- 
kiškojo gyvenimo elementų derinimo, bet iš or- 
ganinės viso katalikų gyvenimo vienybės. ,„Mū- 
sų dvasinė būtis ir darbai, — sako benediktinas 
Chr. Panfoeder, — nėra joks mechaninis 
tuščių formų krovinys, jokia pastyrusių, negy- 
vų, šabloniškų pratybų suma, bet iš vidinio gy- 
venimo pagrindo — Dievažmogio iškylanti ir 
Jame išsivysčiusi visuma... Taip pat ir mūsų 

pamaldumo gyvenimas nėra jokia vienas paskui 
kitą mechaniškai einančių veiksmų, pratybų, 
maldų, nuopelnų eilė ar suma, bet iš vidinio iš- 
sivystymo kilęs organizmas, gyvas, sielas pa- 
gaunąs veikimas, turtingas, įvairus, individua- 
lus gyvenimas. Šitas gyvenimas ir veikimas 
prašoksta bet kokią paskirų pamaldumo formų 
ir pavidalų visumą“ (Das Organische ir der Li- 
turgie, Wiesbaden 1929, 2 ir 6 psl.). 


Taigi gyvenimiškojo katalikų platumo antra- 
sis ryškus bruožas yra organinė viso gyvenimo 
vienybė arba, geriau sakant, pats organinis ka- 
talikiškasis gyvenimas. Apie šitą organiškumą 
kalba nuolat evangelijos ir Apaštalų laiškai. 
Mūsų gyvenimas, Kristaus akimis žiūrint, yra 
tarsi vynmedžio šakelių gyvenimas gyvame or- 
ganiškai besivystančiame vynmedyje. Šv. Po- 
vilui tai primena mistinį kūną, sų kuriuo mes, 
kaip sąnariai, organiškai suaugę. Bet kas gi 
yra šito organinio gyvenimo pagrindas? Tai tas 
gyvybės, ar gyvybinio veikimo principas, iš ku- 
rio kyla visas gyvenimas, kuris jungia visas 
organizmo dalis į vienybę, kuris pajėga nugalėti 
kliūtis ir pagaliau visų organų veikimą harmo- 
nizuoja. Šitoks organinio katalikų gyvenimo 
principas yra Kristus. Jis yra tas vynmedis, 
kuriame šakelės gauna savo gyvybę, augimą ir 
kuriame palaiko vienybę su kitomis šakelėmis. 
Jis yra ta mistinio kūno galva, siela, kuri duo- 

da atskiriems sąnariams gyvybės pagrindą, juos 
jungia į vienybę ir jų veikimą harmonizuoja. 

Štai kodėl „pagrindinis katalikiško auklėji- 
mo, mokymo, visų pamokslų ir drausmės tikslas 
yra suformuoti tikinčiuose „antrąjį Kristų“ ar- 
ba, kaip Bažnyčios Tėvai sakydavo, padaryti 
juos pagal „Kristaus formą“ (Karl Adam, op. 
cit., 25 psl.). 

Kristus kaip giliausias asmeninio ir visuo- 
meninio katalikų gyvenimo pagrindas kaip tik- 
tai ir gali sukurti paties individo ir visų kata- 
likų bei visos visuomenės ir tautos organinę 
vienybę. „Šitas aukščiausias auklėjimo tikslas 
(Kristus) apsaugo vidinę krikščioniškosios do- 
rovės vienybę. Bažnyčioje nėra jokios dvejopos 
moralės, nes reikia suformuoti žmonėse vieną 
Kristų. Be galo įvairios yra tik priemonės. ir 
būdai, kuriais yra siekiamas šitas vienas tiks- 
las, nes yra įvairūs ir patys žmonės, kurie pri- 
valo tapti panašūs į Kristų“. Tik gaila, kad 
„nemaža tikinčiųjų Kristaus paveikslą tik vos 
užbrėžia savyje... Aktyvi Kristaus pilnybė vi- 
sados randa išraiškos ir prašvinta šventųjų fi- 
gūrose“ (Karl Adam, op. cit., 25 psl.). 

V. TAKTINIAI KATALIKŲ VIENPUSIŠKU- 
MAI IR PILNUTINUMAS 


Šiandien Bažnyčia yra ieškantis ir 
guodžiantis Kristus, kuris nesigėdi 
nei nusidėjėlių, nei mMuitininkų drau- 
gystės. Ji yra toji, kuriai duotas įsa- 
kymas užkariauti pasaulį. 

Katalikui būti nereiškia rezervuotai 
laikytis ir laukti, kol kitas susiras tik- 
rąji kelią. Katalikui būti reiškia ant 
savo batų nešioti dulkes visų gatvių, 
kuriomis vaikščioja žmonės, dar nesu- 
radę dieviškos tiesos. 

Emil Fiedler 


Taktikos bei metodų klausimas katalikybėje 
nėra antraeilis ir mažareikšmis dalykas. Tai 
juk kelias, kuriuo katalikybės tiesa, malonė ir 
kitos gėrybės pasiekia žmogų ir žmoniją laike, 
vietoj, kultūros ir likimo būsenoj. Kaip ne kiek- 
vienas kelias veda į tikslą, taip ne bet kokia 
taktika ir metodas veda žmones ir kraštus į 
katalikiškos tiesos ir malonės pilnumą. Yra me- 
todų, kurie savo esme neatitinka pilnutinės ir 
organinės katalikybės reikalavimams apskritai, 
o ypač jos realizavimo laike ir vietoje; neati- 
tinka dėl to, kad užuot vedę į pilnutinę katali- 

kybę arba joje išlaikę, savo partikuliarizmu ar- 
ba nebeatitikimų vietos ir laiko tik stumia nuo 
jos arba ją susiaurina. 

Suprantama, nėra taip jau lengva nustatyti, 
kas iš katalikybės metodų ir taktikos yra parti- 
kuliariška ar ne ir kas atitinka ar nebeatitinka 
vietą ir laiką. 

Tai padaryti gali nebent tie žmonės, kurie 
giliau ir subtiliau suvokia pačią katalikybės es- 
mę, ilgesnį laiką yra stebėję ir pakankamai ge- 
rai pažįsta vietos ir laiko katalikiškąjį gyveni- 
mą ir šitą gyvenimą gavo progos palyginti su 
kitų vietų -kraštų bei kitų laikų (praeities) 
katalikiškuoju gyvenimu, pagaliau kuriems ne- 
svetima šiais klausimais platesnioji literatūra. 

Tačiau bene dar sunkesnis dalykas — tai 
palenkti naujai nustatytosios taktikos reikala- 
vimams viešąją katalikų opiniją. Mat, ilgesnį 
laiką įsigalėjusi kuri nors taktinė kryptis kai 
kam, ypač iš eilinių katalikų — o tokių juk dau- 
guma — virsta beveik principiniu dalyku. Pa- 
keisti taktiką jiems atrodo kažkas panašu į pa- 
sikėsinimą pakeisti pačius katalikybės princi- 
pus. Dėl to svarstyti katalikų taktikos dalykus 
tam tikru atžvilgiu gali būti labiau rizikinga, 
negu liesti pačius principinus katalikybės klau- 
simus: dėl pastarųjų ne kiekvienas jaučiasi 
esąs kompetentingas kalbėti, kai tuo tarpu pir- 
mieji visus gyvai liečia, nes pagal juos veikia- 
ma ir gyvenimas kuriamas. 

Nežiūrint čia paminėtų sunkumų ir nepato- 
gumų, vis dėlto mes bandome liesti visų pirma 
pavojingus katalikų taktikos siaurumo reiški- 
nius, o paskui — duoti keletą pilnutinės takti- 
kos bruožų. 


1. Pavojingi taktiniai vienpusiškumai 


Katalikybė, kaip matėm, yra statiškai di- 
namiška, pozityvi, integrali, visuotinė, atvira 
visam, kas tik teisinga, gera, gražu, šventa. Bū- 
dama tokia iš esmės, ji negali keistis ir savo 
taktika. Kitaip sakant, ji negali savęs susiau- 
rinti, supartikuliarinti, užblokuoti ir ypač nu- 
kreipti į negatyvinę tendenciją. Deja, dėl žmo- 
giškos pačių katalikų silpnybės, katalikų takti- 
koje kartais gali pasitaikyti vienpusiškumų. Iš 
tokių vienpusiškumų mes čia paminime tik ke- 
letą. 


a. Perdėta preservacija ir vienpusiška akcija 


Katalikybė, būdama statiškai dinaminė, o, 
be to, autoritetiškai laisva, negali savo takti- 
koje per daug pasiduoti statiškumui ir autorite- 
tiškumui arba dinamiškumui ir laisvei. Į vieną 
arba antrą šių kraštutinumų veda perdėtos pre- 
servacijos arba vienpusiškos akcijos taktika. 

Perdėtos preservacijos atstovams katali- 
kams būdinga jaustis esą beati possidentas. Vi- 

sas jųjų rūpestis būna — išlaikyti ir apsaugoti 
tai, kas jau turima arba kas iš seniau pasiekta. 
Laužyti sau galvą dėl naujų dalykų, parodyti 
daugiau lankstumo, iniciatyvos tokiems katali- 
kams yra svetima. Jų prisirišimas prie kitados 
laimėtų pozicijų, tradicijos keliu pavaldėtų pa- 
pročių, formų, net vardų, kitų iškovotų pozicijų 
būna taip didelės, kad dėl to bevelijama išsiža- 
dėti galimų naujų laimėjimų. Žmonių mases sa- 
so įtakoje tokie katalikai bevelija išlaikyti dau- 
giau grasa, įspėjimais, moralizavimu ar kitokio- 
mis pliku autoritetu remiamomis globos bei ap- 
saugos priemonėmis. "Tiesa, kai kur kartais pa- 
rodoma dar tiek aktyvumo, kad įkuriamos ir 
palaikomos specialios institucijos — organiza- 
cijos, patronatai, pensijonai ir p., kurių tikslas 
globoti tuos, kuriems gresia didesnis nukatali- 
kėjimo ar moralinio puolimo pavojus. Tačiau 
be pasyvios globos ir tradicinio katalikiškumo 
palaikymo, jos dažnai nieko daugiau ir nesu- 
geba duoti. 

Perdėtos preservacijos taktika būdinga per- 
senimo, pavargimo, bejėgumo reiškiniais. Ji 
reiškiasi paprastai tokiuose kraštuose, kurie 
laikomi katalikiškais iš tradicijos, ir tokiais lai- 
kais, kai katalikybei nustojo grėsę arba taria- 
mai negresia jokie išoriniai pavojai. 

Šitokia vienpusiškos globos taktika nėra tei- 
singa net dviem atžvilgiais. Visų pirma, ji pri- 
leidžia, kad katalikybė ir pats katalikiškasis 

gyvenimas gali būt pasiekęs tobulumo viršūnių 
taip, kad nebėra ko daugiau siekti. Tuo tarpu 
žinoma, kad taip nėra. Juk ir pačią Bažnyčią, 
pasak K. Adam, „Dievas iš pat pradžių įsteigė 
ne kaip tobulą, bet kaip neatbaigtą pastatą, 
kur yra duota proga, o drauge ir skatinimas jį 
vis toliau statyti“ (op. cit., 313 psl). Taigi 
kas katalikybę nori tik saugoti, globoti, tas kė- 
sinasi ją užkonservuoti tokiame tobulumo laips- 
nyje, kokiame ji dabar yra, vadinas, nori su- 
kliudyti normalų josios vystymąsi ir brendimą. 

Antra, vienpusiškos globos taktika kėsinasi 
sumažinti asmens vertę, paneigdama jojo paties 
pajėgumą savarankiškai veikti. Asmuo juk nė- 
ra manekėnas, kuris tik globojamas ir saugo- 
mas galėtų katalikiškai gyventi ir bręsti. Jis 
yra laisvas ir, tinkamai paruoštas, gali sava- 
rankiškai — žinoma, ir toliau Bažnyčios pade- 
damas — tvarkyti savo katalikiškąjį gyvenimą. 
Tai šiandien pripažįsta ir visa eilė žymių reli- 
ginių pedagogų ir pastoralistų. 

Vienpusiška globa tam tikru atžvilgiu gali 
būt net pavojinga. Kas nori tik globoti, tas 
greit gali nebeturėti, ko globoti. Globa, mat, 
niekad negali apimti visų žmonių, sričių, insti- 
tucijų. Vienus beglobojant, kiti, pasilikę be 
globos, visuomet labiau ištižta. "Tokie patiže- 
liai paprastai ir suformuoja tokią gyvenimo at- 
mosferą, kuri būna itin nepalanki bręsti religi- 
niam moraliniam net tų pačių globojamųjų gy- 

venimui. Tuo būdu net tie patys globojamieji, 
atsidūrę nekatalikiškoj ar katalikybei nepalan- 
kioj atmosferoj bematant netenka atsparumo 
ir morališkai religiškai palūžta. Tai rodo ir už- 
darų, daugiau vienpusiškos globos metodais va- 
dovaujamų auklėjimo institucijų — internatų 
ar tos rūšies organizacijų auklėtinių bei narių 
likimas. 

Tuo būdu perdėta, vienpusiška preservaci- 
jos taktika, paneigdama asmens laisvę, never- 
tindama jo iniciatyvos, neugdydama savaran- 
kiškumo, tik sukliudo normalų katalikų brendi- 
mą, vystymąsi ir į katalikų gyvenimą įneša 
stagnaciją, apatiją, irimą, desorientaciją.. 

Nepakankama, netiksli ir nesėkminga yra ir 
perdėto, vienpusiško veiklumo — akcijos tak- 
tika. Jei perdėta konservacija yra kraštutinu- 
mas per defectum, tai perdėta akcija — per 
excessum.  Perdėta akcija atsigręžia tik į at- 
eitį, tik į vietos, laiko ir kitus aktualiuosius 
reikalavimus. Pastovūs dvasios turtai, statiš- 
kos vertybės, net tie patys katalikiškosios dok- 
trinos principai, kurie šimtmečiais buvo kulti- 
vuojami, saugomi ir kurie visais laikais žiebė 
sveiką dinamizmą, perdėtos akcijos žmonių 
beveik visai neinteresuoja. Neinteresuoja jų 
nė ta gausi daug išgyvenusių žmonių, kraštų ir 
pracities šimtmečių katalikiškojo veikimo pa- 
tirtis. Kartais stačiai merkte užsimerkiama 
prieš visa tai, kas buvo praeityje arba kas Ži- 

noma kitų ar daroma kitur dabartyje. Nori- 
ma veikti savo vieno galva, pagal asmeninę pa- 
tirtį. Dėl to ir autoritetai, patarėjai čia iš viso 
neegzistuoja. 

Nevertindama praeities, perdėta akcija be- 
veik nieku verčia ir praeities palikimą — tra- 
cines formas, papročius, institucijas ir jas pa- 
smerkia nykti. Nesiskaitydama su autoritetu, 
perdėta akcija, priešingai, perdaug atsiremia į 
savo asmeninę ir kitų laisvę, savarankiškumą. 
Suprantama, per didelis noras būti savarankiš- 
kiems dažnai nuveda iki subjektyvizmo, kuris 
virsta partikuliarizmu ir ekskliuzyvizmu, o šie 
veda į katalikų susiskaldymą, net atitrūkimą. 
nuo bendruomeninio, objektyvaus katalikiško 
gyvenimo. Vadovavimasis tik subjektyvia nuo- 
žiūra virsta aklas, impulsyvus ir dėlto neišven- 
giamai veda į klaidas. 

Perdėtos akcijos šalininkai, siekdami paža- 
dinti savarankiškumą katalikų visuomenėje daž- 
nai sų ja elgiasi taip, tarsi ji jau būtų tikrai 
savarankiška, nes jie dažnai nepripažįsta net 
protingos globos arba bent vadovavimo. Kata- 
likiškoji visuomenė ar atskiri jos vienetai jiems 
atrodo tiek subrendę, kad patys vieni gali save 
vadovauti, sudrausminti, pramatyti pavojus ir 
t. p. Dėlto perdėta akcija beveik organiškai 
vengia vartoti bet kokias globos priemones. 

Perdėta akcija nepriimtina dėl to, kad ir 
ji į katalikybę bei katalikų gyvenime įneša chao- 

otiškumo, anarchijos, susiskaldymo. Šią tak- 
tiką reikia kvalifikuoti kaip jaunatviško, daž- 
nai neprotingo dinamizmo, revoliucinių preten- 
zijų, per staigių šuolių pamėgimo pasireiškimą. 
Katalikų visuomenės ji negali vesti į subrendi- 
mą dėl to, kad ji pati yra jos vadų nesubrendi- 
mo erzultatas. Tokia būdama, ji negali ugdyti 
ir asmenybių: priešingai, ji tik išbloškia asme- 
nybes iš jųjų kelio. 


b. Perdėta izoliacija ir penetracija 


Katalikybė, būdama visuotinumas, pilnumas, 
atvirumas negali savo taktika virsti dalinumu, 
ar užsisklendimu; ji negali savęs taip išskirti 
iš kitų, kad virstų užsidarymas savyje, arba į 
kitus taip nusižiūrėti, jiems save taip atidaryti 
ir su jais taip susilieti, kad pati virstų toks pat, 
kaip ir kiti, dalinumas. Deja, į tokius kraštu- 
tinumus pačią katalikybę dažnai veda perdėta 
katalikų izoliacija arba perdėta penetracija. 

Perdėtą izoliaciją mes skiriame nuo sveikos 
izoliacijos, kuri siekia katalikus sustiprinti, su- 
brandinti. "Tačiau sveika izoliacija niekad ne- 
išskiria ir sveikos penetracijos, nes niekas taip 
labai negrudina katalikų, kaip veikimas į kitus, 
sielojimasis nuošaliai katalikybės stovinčiais, 
degimas jų laimėjimo karščiu, aukojimasis dėl 
jų ir už juos. Perdėta izoliacija kaip tiktai ir 
yra pavojinga tuo, kad ji, išskirdama penetra- 

cijos reikalą, į katalikų tarpą neša tik apatiją 
ir ištižimą. Kaip tauta, kuri nieko daugiau ne- 
siekia, yra pasmerkta žūti, taip ir katalikų vi- 
suomenei turi ateiti sustingimas, jeigu jai už- 
tenka tik savęs pačios. 

Perdėta izoliacija katalikybę ir katalikus 
veda į sustingimą, subergždėjimą, bergždžią sa- 
vęs pačių adoravimą, gyvenimą. tik savo praei- 
timi ir josios nuopelnais. 

Perdėta izoliacija yra priešinga pačiai kata- 
likybės esmei.  Katalikybė yra par excellence 
sociali religija, izoliacija gi — antisocialumas. 
Katalikybė yra atvirumas, perdėta izoliacija — 
užsidarymas, užsisklendimas. Katalikybė — 
visuotinumas, o vienpusiška izoliacija siekia ją 
supartikuliarinti, 

Perdėta izoliacija yra priešinga Kristaus va- 
liai. Kristus atnešė tiesą ir norėjo, kad ji būtų 
skleidžiama. Jis atnešė ugnį ir rūpinosi, kad 
ji degtų. Jis davė šviesą ir linkėjo, kad ji ne- 
būtų dengiama po puodu, bet statoma aukščiau. 
Jis siuntė apaštalus ir mokinius į visą pasaulį, 
visas tautas ir gentis. Taigi Kristui svetimas 
bet koks siauras užsidarymas, sustingimas. Jis 
norėjo besiveržiančios, besiplečiančios kaip rau- 
gas, beaugančios, kaip garstyčių medis, katali- 
kybės. 

Kitas kraštutinumas — tai perdėta pene- 
tracija. Būdama netikslinga, nežinanti pati ko 
siekianti, perdėta penetracija veda į asimiliaci- 

ją su tais, į kuriuos penetruojama. Jei sveika 
penetracija siekia įeiti pro kitų duris ir išeiti 
— grįžti pro savo, tai perdėta, nesveika pene- 
tracija yra įėjimas pro svetimas ir išėjimas pro 
tas pačias, taigi, išėjimas iš pačios katalikybės 
arba didesnis bei mažesnis nuo jos nutolimas. 
Vienpusiška penetracija, užuot padėjusi katali- 
kybei sustiprėti, ją užgrudinti, uždegti, dažnai 
tik padeda jai, ypač katalikams, išsigaruoti kaip 
kamparui, išdvokti kaip druskai taip, kad nebe- 
sama kuo skleisti odorem suavitatis, nebeturi- 
ma kuo sūdyti. Vienpusiška penetracija, dary- 
dama tiltą kitiems ateiti ar grįžti į katalikybę, 
dažnai tik paruošia kelią pačių katalikų perėji- 
mui pas kitus. 


c. Nevykusi specializacija ir koordinacija 


Katalikybė, būdama skirta žmonėms, turi 
būti jiems ir pritaikyta. Kaip ir pirmųjų Sek- 
minių laikais, ji turi prabilti žmonėms įvairio- 
mis kalbomis — daugiau bei mažiau jiems pri- 
taikytu, specializuotu būdu. Kiekvieno amžiaus, 
lyties, profesijos, išsilavinimo, kiekvienos vietos 
ir laiko žmogus turi ir gali katalikybėje rasti 
tai, kas jam brangiausia, kas jį labiausiai inte- 
resuoja, kas patenkina aukštesnius jojo troš- 
kimus. Šitokiu ktalikybės pritaikymu kaip tik- 
tai sielojasi specializacijos metodas. Šis meto- 
das šiaip jau labai svarbus ir būtinai reikalin- 

gas. Tačiau nevykusiai vienpusiškai pritai- 
kytas, jis gali užuot nešęs brandesnius vaisius, 
ne tik nieko ypatingesnio katalikybei neduoti, 
bet dar jai pakenkti. Taip, sakysime, kai spe- 
cializacija vykdoma tik išoriškai, mechaniš- 
kai, ji virsta visai nevaisinga. Visos specializuo- 
tos pagal amžių, lytį, porfesiją, išsilavinimą or- 
ganizacijos, jų susirinkimai, spauda, net pamal- 
dos ar religinės pratybos (pav., vyrų, moterų, 
jaunimo, vaikų, moksleivių... mišios, bendros 
komunijos, rekolekcijos), jeigu jos nepritaiky- 
tos tų specializuotų vienetų psichologijai, gi- 
liausiems jų interesams, gali būti visai nepatei- 
sinamos, kitaip sakant, gali nieko daugiau 
neduoti, kaip ir paprastos, nespecializuotos prie- 
monės bei būdai. 

Antra vretus specializacija, nevykusiu būdu 
pravedama, zali suskaldyti katalikų visuomenę 
taip, kad pamažu gali atsirasti vis didėjanti ir 
didėjanti praraja tarp jaunimo ir senimo, pras- 
čiokų ir inteligentų, vyrų ir moterų, kaimo ir 
miesto, darbininkų ir ūkininkų, parapijos ir or- 
ganizacijų ir t. p. Mat, kiekvienas specializuo- 
tas vienetas, tepaisydamas tik savo interesų ir 
katalikybėje teieškodamas tik to, kas jį vieną 
teliečia, ima nebesuprasti kitų ir kitokios kata- 
likybės. "Tokių reiškinių berods daug kur ga- 
lima pastebėti. Antai, moterys, vienpusiškai 
bekovodamos dėl savo emancipacijos, visai ne- 
benori suprasti kitos lyties interesų; darbinin- 

kai, begindami savo teises, dažnai visiškai ne- 
bepaiso darbdavių teisių arba atvirkščiai; inte- 
ligentai, besaugodami savo algų ir priedų inte- 
gralumą, užmiršta liaudies žmonių skurdą. Taip 
perdėta ir vienpusiška specializacija katalikų 
visuomenę suskaldo į klases, frontus ir tuo 
būdu suardo katalikiškąją vienybę. 

Šio pastarojo pavojaus išvengti padeda svei- 
kai suprasta koordinacija. Tačiau ir čia gali 
įsibrauti nesusipratimų ar vienpusiškumo. Pati 
koordinacija — derinimas dažnai padaroma 
kažkokiu tikslu, kuriam norima paaukoti ir 
aukščiau minėtų vienetų savarankiškumą. "Tuo 
būdu iš koordinacijos padaroma unifikaci- 
ja — atskirų vienetų, institucijų, interesų su- 
liejimas į krūvą ir visiems pritaikymas vieno 
ir to paties veikimo būdo ar gyvenimo stiliaus. 
Tai yra savotiškas katalikų visuomenės ir pa- 
čių katalikų suuniformavimas pagal vieną mo- 
delį. Jeigu šita unifikacija įsibrauna į organi- 
zacijų gyvenimą, tai ji virsta centraliza- 
cija — administracinis visų organizacijų su- 
vienodinimas. Kartais koordinacija tesupran- 
tama kaip paprasta juxtapozicija — la- 
bai atsitiktinis sustatymas šalia vienas antro 
įvairių specializuotų vienetų arba jų laiks nuo 
laiko suvedimas bendrų pasikalbėjimų, pasita- 
rimų; jokios glaudesnės vienybės sijų tarp to- 
kių vienetų nenorima įžiūrėti ir nesiekiama su- 
kurti, 

Taip vienpusiškai suprasta koordinacija ne 
tik nepasiekia tikslo — nesukuria skirtingų 
vienetų reikiamos vienybės ir bendradarbiavi- 
mo, bet dar paraližuoja jųjų iniciatyvą. 


d. Visiškas nelankstumas ir pataikavimas 


Katalikų taktikoje gali pasitaikyti dar pora 
kraštutinių tendencijų, būtent — visiško ne- 
lankstumo ir pataikavimo. 


Norėdami laimėti žmones katalikybei arba 
juos joje išlaikyti, kai kurie katalikai jau iš 
anksto reikalauja iš jų beveik herojizmo — he- 
rojiško savęs pakeitimo. Jokios evoliucijos, 
jokio laipsniavimo jie čia nenori pripažinti. Ar- 
ba žmogus galvoja ir gyvena visumoje, pilnu- 
moje taip, kaip aukščiausias ir objektyvus ka- 
talikybės idealas reikalauja, ir tada jis yra ver- 
tas būti kataliku, arba jam dar šio to trūksta, 
ir dėl to jis dar nepribrendęs būti ir vadintis 
kataliku arba liaujasi juo buvęs. Ypač pigiai 
atsižadama tų saviškių (krikštytųjų), kurie są- 
moningai ar nesąmoningai meta visam laikui 
ar laikinai praktikavę katalikybę. Dar daugiau, 
jų pasilikiinas katalikų eilėse laikomas gyvu ne- 
susipratimu, o jų bandymas kartais pasinau- 
doti Bažnyčios patarnavimais, sakysime, su- 
tuoktuvių proga, laikomas pačios Bažnyčios ar- 
ba josios sakramentų profanacija. Taigi užuot 

tuos žmones palaikius nors moralinėje katali- 
kybės įtakoje ir priklausomybėje, norima su 
jais būtinai nutraukti visus ryšius, užtrenkti 
jiems visas duris, paliekant juos visiškai šalia 
palaimingo Bažnyčios veikimo.. 

Tuo tarpu kiti katalikai, besisielodami nuto- 
lusiųjų nuo katalikybės ar šalia jos stovinčiųjų 
laimėjimu, pereina į kitą kraštutinumą. Jie 
praranda savo nugarkaulį — ima jiems patai- 
kauti, smilkyti arba, norėdami dar pasirodyti 
labai „objektyvus“, ima pulti pačius saviškius. 
Tuo būdu kai pirmieji katalikiškumo mastą lai- 
ko priartėjimą prie objektyvaus, dažnai forma- 
laus katalikybės idealo, šie pastarieji — reiški- 
mą asmeninės simpatijos katalikams, jei ne vi- 
siems, tai bent kai kuriems. Šią savo taktiką 
jie grindžia nuomone, kad pirmiausia svarbu 
užmegzti ir palaikyti asmeninį kontaktą ir tuo 
būdu laimėti simpatijas katalikams, kaip as- 
menims. Nors pats šis principas iš esmės nė- 
ra bolgas, tačiau nevisai savarankiškus — reli- 
giniu ir doroviniu atžvilgiu — žmones dažnai 
nuveda į nevykusį pataikavimą. Šitas pataika- 
vimas reiškiasi įvairiomis formomis, ypač pa- 
taikavimu tokioms silpnybėms, kaip įsigėrimas, 
pamėgimas kortuoti, tuštybė ir p. Kartais net 
dvasininkai šituo būdu mano laimėti nutolusių- 
jų simpatiją sau, kaip Bažnyčios atstovams, o 
tuo būdu pamažu palenkti juos ir pačiai Baž- 
nyčiai, 

Pataikavimo keliu kai kas bandė eiti ir į 
darbininkų mases. Norėdami jas laimėti kata- 
likybei, kai kurie katalikai bevelijo joms reikšti 
perdėtą užuojautą dėl sunkios jų dalies ar ža- 
dinti neapykantos jausmus tiems, kurie tą da- 
lią yra pasunkinę ar sunkina, 


e. Perdėta kova ir kovos baimė 


Būdama pozityvi religija, katalikybė negali 
per daug nukrypti į negatyvinę veiklą — į per- 
dėtą defensyvą ar ofensyvą. Tačiau antra ver- 
tus, ji negali ir visai nesirūpinti negatyviniais 
savo misijos uždaviniais, būtent — savo princi- 
pų gynimu ar blogio, klaidos puolimų. 

Tačiau kartais katalikų taip pasinešama 
viena arba antra kryptim, kad tai virsta jau 
neleistinu ir net žalingų perdėjimu. Sakysime, 
18—19 šimtmetyje Vakarų Europos kraštuose 
prieš katalikybę nukreipus gamtos mokslus ir 
beveik visą tų laikų mokslą įkinkius kovai su 
religija, katalikai griebėsi gynimosi taktikos. 
Šita taktika taip įėjo į katalikų sąmonę, kad 
pradėta ir ilgesnį laiką imta mažai bepaisyti po- 
zityvaus katalikybės plėtojimo. Kiekvieną da- 
lyką dėstant, būtinai buvo griebiamasi negaty- 
vaus metodo — sugriauti kažkur ir kažkieno 
daromus priekaištus. Tiesiausiu ir pozityvių 
keliu prieiti prie kurios nors katalikiškos tiesos 
kartais būdavo beveik negalima: būtinai rei- 

8. Siauroji ar pilnutinė katalikybė 


kėjo pirma pralaužti visą priešų priekaištų ir 
saviškių atsakymų arsenalą. Su šitokiu vargu 
atrastoji tiesa kad ir likdavo brangi, tačiau 
baisiai išvargindavo žmogaus protą ir dažnai 
nebesušildydavo jo širdies. 


Perdėtos defensyvos nuotaika kartais taip 
pagaudavo kai kuriuos katalikus, kad jie ėmėsi 
ginti viską, kas tik katalikybėje vienokia ar ki- 
tokia forma buvo puolama. Taip visu atkaklu- 
mu buvo teisinama inkvizicija, Galilejaus byla 
ir kiti panašūs dalykai, jokiu būdu neprilei- 
džiant, kad tuose ir kai kuriuose kituose daly- 
kuose galėjo suklysti ir Bažnyčios atstovai. 
Norint viską apginti ar pateisinti, buvo užmirš- 
tama, kad Bažnyčia yra ne tik dieviška, bet ir 
žmogiška institucija, galinti turėti žmogiškų 
silpnybių ir padaryti žmonėms įprastų klaidų. 
Neklaidinga ji tik tikėjimo ir dorovės dalykuo- 
se ir tai tais atvejais, kai šie skelbiami visu 
oficialumu ir aukščiausiu autoritetu (popiežiaus 
ex cathedra ir vyskupų vienybėje savo tarpe ir 
su popiežium). 


Kai kurių katalikų baimė ar nenoras atvirai 
prisipažinti kad ir nemalonios tiesos, katali- 
kybės priešų argumentus dar labiau stiprino, 
o juos pačius skatino ir toliau panašiu užsispy- 
rimu teigti tai, ką ne kartą jau buvo įrodinėję. 
"Taip vienpusiškas gynimasis savo ruožtu vėl 
ugdė vienpusišką. puolimą ir pačius katalikus 

vis labiau ir labiau vedė nuo pozityvinės į nega- 
tyviinę akciją. 

Būdinga „kad per daug įsigalėjus gynimosi 
tendencijai, katalikai pradėjo vengti ir autokri- 
tikos. Autokritikos buvo bijomasi iš vienos 
pusės dėl to, kad tai nepagerintų priešų pozi- 
cijos — kad neduotų jiems naujų argumentų iš 
pačių katalikų prisipažinimo. "Tačiau iš antros 
pusės pati autokritika ne vienam bailesniam ka- 
talikui primindavo kažką labai panašų į kritiką 
iš šalies, taigi, priešų puolimus, ir tuojau kel- 
davo įtarimą, ar katalikų gyvenimo autokriti- 
kai nesiekia faktiškai pačios katalikybės kriti- 
kos — ar jie užuot patarnauti katalikybei ne- 
siekia tik jai pakenkti. Tuo būdu perdėta gy- 

—nimosi tendencija pačiuose katalikuose neretai 
sudarė itin kenksmingą psichozą, būtent — bi- 
joti pažvelgti patiems į save, atvirai save pa- 
analizuoti ir pašalinti iš savo tarpo tai, kas ne- 
tinkama, negera ir apskritai patiems persi- 
orientuoti pagal katalikiškos sąžinės reikalavi- 
mus, atitinkančius laiką ir vietą. Šita autokri- 
tikos baimė pačių katalikų gyvenimą vietomis 
paversdavo užtvenkta upe, negalinčia pašalinti 
iš savo vagos dumblo, maurų ir kitų nereika- 
lingų žolių. 

Kitas pavojingas katalikų taktikos vienpu- 
siškumas — tai perdėta ofensyva. Mat, kai kas, 
norėdami katalikų dėmesį nukreipti nuo per- 
dėtos defensyvos, pradėjo stipriai pabrėžti ir 

propaguoti ofensyvinę taktiką. Kai kur šita 
taktika jau pradeda įgauti savo teises katalikų 
gyvenime. 


Svarbiausias šitos taktikos minusas yra tas, 
kad ji, kaip ir defensyvinė taktika, kreipia ka- 
talikybę ir katalikus iš tikrosios ir normaliosios 
jųjų vagos į šunkelius. Mat, vienpusiška ofen- 
syva, kaip ir defensyva, daugiausia prieš akis 
turi priešus, kurie kovoja su katalikybe ar nori 
jai kenkti. Taigi pereidami iš defensyvos į ofen- 
syvą, katalikai iš esmės savo taktikos nepakei- 
čia: skirtumas čia pasidaro tik tas, kad iš puo- 
lamųjų jie pasidaro puolikai. 


Ofensyvinės taktikos svarbiausias tikslas 
yra nugalėti priešus, o ne juos palenkti, laimė- 
ti. Siekiant tik pergalės, dažnai užmirštama, 
kad tikrasis priešų laimėjimas yra tas, kuris 
pasiekiamas išvidiniu žavėsiu, spindėsiu, kilnu- 
mu. Pasijutę esą katalikų puolami, puolamieji 
užuot ramiai pervertinę savo įsitikinimus, tik 
dar labiau užsidarys savo pasaulėžiūros kiaute, 
o pamatę atšiaurumą ir prasilenkimus su objek- 
tyvumu — ko perdėtoj ofensyvoj beveik sunku 
išveigti — tik dar labiau nusistatys prieš pa- 
čius katalikus ir jų religiją. Kartais tokia ataka- 
vimo taktika apsiraminusius priešus išveda ne 
tik į defensyvos, bet ir į ofensyvos kovą, kuri 
ilgiems laikams padaro nebegalimą jų laimėji- 
mą katalikybei. 

Perdėta ofensyva yra kenksminga dar ir 
kitu atžvilgiu. Ji pačiuose katalikuose sufor- 
muoja nesveiką psichologiją — visur ieškoti 
priešų ir tuo būdu juos tik provakuoja. Yra 
juk nemaža šiaipjau gerų žmonių, bet mėgstan- 
čių kartais lengvabūdiškai pašnekėti prieš ku- 
nigus ar religiją. Susidūrę su vienpusiškais 
ofensyvininkais, jie bematant išgirsta esą Baž- 
nyčios priešai ar net bedieviai, ir jiems paskel- 
biama atvira kova. Nesveika ofensyva dar daž- 
niau nuveda iki to, kad pačių katalikų tarpe 
pradedama ieškoti įtariamų asmenų — tokių, 
kurie slaptai galį tarnauti priešų fronte ir gu- 
driu būdu galį kenkti katalikybės interesams. 
Taip perdėtas ir neprotingas ofensyvinis uolu- 
mas išugdo priešų iš pačių katalikų tarpo, nes 
šie, nepakęsdami įtarinėjimo ar pravardžiavi- 
mo liberalais ar net bedieviais, kartais tikrai 
tokie pasidaro. 

Antra vertus,! katalikybė, būdama pozityvi 
religija ir pirmiausia pozityviai vykdydama savo 
misiją, vis dėlto negali nepaisyti ir blogio, kuris 
kliudo pozityviąją jos veiklą. Ji turi budėti, ir 
reikiant, iš anksto apsisaugoti šito blogio arba 
nuo jo gintis. Jai yra svetimas tolstojiškas 
„nesipriešink piktam“. Ji negali ramiai žiūrėti 
į pikto, netiesos trumfą. Jai ne vis tiek, ar 
geros valios žmonės yra klaidinami, piktinami, 
vedami iš tikrojo tiesos ir gėrio kelio, ar ne. 
Dėl to būtų kitas taktinis katalikų kraštutinu- 

mas moti ranka į priešų pastangas, visai su jo- 
mis nesiskaityti ir, reikiant, neužbėgti joms už 
akių. Bijotis laikinio nemalonumo, kuris gali 
kilti iš pradėtos ar vedamos kovos, ar privengti 
skaudaus pažeminimo, grasinimų ar didesnių 
bei mažesnių materialinių nuostolių pačiam sau 
ar katalikų visuomenei reikštų daugiau bijotis 
netekti akies, kojos, negu pražudyti tai, kas 
brangiausia, būtent — sielas, kurias nesudraus- 
tas blogis žudo (plg. Mat. 18, 8 ir t. p.). 

Deja, tokia taktika, kaip tam tikru atžvilgiu 
labai patogi, randa kartais šalininkų net atsa- 
kingų katalikų ir jų institucijų tarpe. Kartais 
iš jų laukte laukiama drąsesnio žodžio, šūkio, 
šūkio „kas, kaip Dievas!“ Bet labai dažnai vel- 
tui. Kartais pasitaiko ir tokių katalikų, kurie 
kitus moka žadinti, net kurstyti į kovą, tačiau 
patys bailiai tūno savo kiaute, nedrisdami anga- 
žuotis, bijodami prasilenkti su savo „neutralu- 
mo“ principu ar pakenkti savo karjerai. J 


2. Pilnutinės katalikų taktikos bruožai 


Pilnutinei ir organinei katalikybei realizuoti 
yra būtina ir pilnutinė bei organinė katalikų 
taktika. Bet kas ji yra? Į tai atsakyti, kaip 
jau aukščiau esame pastebėję, nėra taipjau 
lengva. Tačiau apskritai manoma, kad pilnu- 
tinėje ir organinėje taktikoje turi būti sintetiš- 
kai derinami ir organiškai jungiami visi kata- 

likiškosios taktikos bruožai, elementai. Supran- 
tama, pirmon eilėn svarbu sintetiškai derinti 
priešybinius taktikos elementus, o paskui arba 
šalia to — visas suderintas ar derinamas prie- 
šybes jungti į organinę vienybę. 


a. Sintetinis taktinių priešybių derinimas 


Taktinių priešybių, kurios turėtų būti sin- 
tetiškai derinamos, gali būti daug ir labai įvai- 
rių. Tepaminėsime čia tik šias: preservaciją ir 
akciją, izoliaciją ir penetraciją, specializaciją ir 
koordinaciją, principų saugojimą (konservaci- 
ją) ir jų pritaikymą (akomodaciją arba adop- 
taciją), pozityvinę veiklą ir negatyvinę (defen- 
syvą, ofensyvą). 

Preservacija ir akcija yra tokie priešybiniai 
elementai, kurie gali ir turi būt derinami kata- 
likų veikime. Katalikai turi mokėti saugoti vi- 
sas pastovias vertybes, kitų sukurtas tradicijas, 
papročius, kitų laimėtus postus, tačiau kartu 
turi ir patys aktyviai kurti naujas vertybes, 
naujas savo laikams ir vietai tinkamas katali- 
kiškas tradicijas, papročius, turi išvaryti nau- 
jus katalikiškojo darbo barus ir laimėti katali- 
kybei naujus postus. Jie turi vertinti praeities 
patirtį ir ją pasisavinti, tačiau kartu jų žvilgs- 
nis turi krypti ir į ateitį. Jie turi palaikyti ka- 
talikybės kontinuitetą: jiems tenka būti tarsi 
tiltu tarp katalikiškosios praeities ir ateities, 

tačiau jie negali tenkintis paprastu praeities 
katalikybės išsaugojimu ir perteikimu ateičiai: 
katalikų uždavinys ją perduoti praturtintą. Štai 
kodėl šalia globos — preservacijos dar reika- 
linga kūrybinė akcija. 


Asmenų globa yra reikalinga, tačiau taip 
pat reikalingas ir jų savarankiškumo ugdymas. 
Globoti daugiau tenka tuos ir tiek, kurie ir kiek 
dar nepajėgūs savarankiškai kurti savo katali- 
kiškąjį gyvenimą ir jį palaikyti. Tačiau juo kas 
mažiau savarankiškas, juo daugiau tenka rū- 
pintis jo savarankiškumo ugdymu. 


Izoliacija ir penetracija turi savo teigiamy- 
bių, kurios gali ir turi būti gražiai derinamos. 
Sveika izoliacija iš savo pusės stiprina, brandi- 
na katalikus, o penetracija — išveda juos į pla- 
tesniuosius barus, užgrūdina jų katalikiškumą 
ir jį, sakytume, apvaisina. Izoliacija be pene- 
tracijos vestų katalikus į egoizmą, apatiją ir 
ištižimą arba užsikirtimą. Tačiau ir penetracija 
be sveikos izoliacijos liktų nevaisinga, nes jai 
trūktų reikiamos jėgos, kuri įgaunama kad ir 
laikinu nutolimu, atitrūkimu, susitelkimu. Tie, 
kuriems pavedami ypatingi penetracijos užda- 
viniai, reikalingi ypatingai gilaus ir izoliuoto 
auklėjimo. "Tačiau antra vertus, tie, kuriems 
patikėtos tokio auklėjimo pareigos, neturi būti 
patys nesveikos izoliacijos atstovai: ir jie turi 
būti iš tų, kurie taip pat penetruoja ir bepene- 

truodami nėra praradę odorem suavitatis, sū- 
dančios druskos. | 

Specializacija ir koordinacija tai tarsi dvi 
linijos, kurių pirmoji, tarsi vertikalė, veda į gili 
ir aukštį, o antroji, tarsi horizontalė, laikosi pa- 
viršiuje, lyg lygindama, palaikydama pusiaus- 
vyrą tarp vertikalinių skirtumų. Sveika spe- 
cializacija patenkina įvairius žmonių — jų am- 
žiaus, lyties, profesijos, išsilavinimo — reikala- 
vimus ir padeda katalikybę giliau įbrėžti į ats- 
kirų asmenų, jų individualių vienetų širdis, juos 
paveikti jiems artimu būdu. Tuo tarpu sveika 
koordinacija palaiko tarp suspecializuotų vie- 
netų išvidinę vienybę. Tuo būdu specializacijos 
ir koordinacijos sintezė patenkina ir individų ir 
visuomenės reikalavimus. "Taip katalikų visuo- 
menėje išlaikoma vienybė, bet neužgniaužiamas 
ir įvairumas. "Tokia visuomenė jau darosi pa- 
naši į organizmą, kuriame organų įvairumas ir 
jųjų veikimo skirtumai nepanaikina organinės 
vienybės ir atvirkščiai. Taigi specializacijos ir 
koordinacijos sintezė yra ne kas kita, kaip pri- 
pažinimas organinio principo — vienybės įvai- 
rume. 

Principų, objektyvių vertybių, objektyvaus 
katalikiškojo gyvenimo pasireiškimo faktų sau- 
gojimas yra būtinas, tačiau nemažiau būtinas ir 
tų principų, vertybių, pasireiškimo faktų pri- 
taikymas individualiems, taigi, subjektyviems 
asmenų, vietos, laiko reikalavimams. Štai, kodėl 

reikia derinti, sintetinti viena ir antra. Taigi 
saugant objektyvią katalikybės ir katalikiškojo 
gyvenimo pusę, negalima nesiskaityti ir su sub- 
jektyviomis būsenomis bei sąlygomis. Tačiau 
antra vertus, sveikas objektyvinės pusės sau- 
gojimas dar nėra joks užsikirtęs nelankstumas, 
lygiai kaip ir lankstus principų pritaikymas prie 
subjektyvių reikalavimų jokiu būdu negali būti 
kvalifikuojamas pataikavimu kam nors ar pre- 
kiavimu principais. Ieškant šitos sintezės pa- 
vyzdžių pirminėje krikščionybėje, jų būtų gali- 
ma rasti apsčiai ne tik apaštalų ir Bažnyčios 
Tėvų, bet ir eilėje kitų didžiųjų žmonių. Dėl šv. 
Povilo — tai tiesa, jis „nepataikavo inteligen- 
tams, mokytiesiems, didiesiems; jis nebuvo 
koks saldusis kunigėlis, kurio aukščiausias idea- 
las yra įtikti! Įtikti kiekvienam pirmam inteli- 
gentui ir „didseniam žmogui“. Tik vienam no- 
rėjo ir stengėsi šv. Povilas įtikti — Kristui“ 
(„Draugija“ 1939 m. 7 nr. 449 psl.). Tačiau 
taip pat tiesa, kad šv. Povilas žydams buvo kaip 
žydas, kad laimėtų žydus; tiems, kurie buvo po 
įstatymu lyg kad ir jis būtų po įstatymu (nors 
jis nebuvo po įstatymu), kad laimėtų tuos, ku- 
rie buvo po įstatymu; tiems, kurie buvo be įsta- 
tymo, lyg kad ir jis būtų be įstatymo (nors ne- 
buvo be Dievo įstatymo, nes buvo po Kristaus 
istatymu), kad laimėtų tuos, kurie buvo be įsta- 
tymo; jis pasidarė silpniems silpnas, kad lai- 
mėtų silpnuosius; visiems visa pasidarė, kad vi- 

sus išgelbėtų (plg. 1 Kor. 9, 20—23). Klasiškas 
šv. Povilo akomodacijos pavyzdys yra jo kalba, 
pasakyta areopago nariams Atėnuose (Apd. 17, 
22—31 ir t.). Savo kalbą jis pradeda „patai- 
kaudamas“ atėniečiams — pagirdamas jų pa- 
maldumą, pasidžiaugdamas jų dievų statulomis 
ir šventyklomis.  Užkliūvęs už aukuro ,„Neži- 
ncmajam Dievui“, jis ima skelbti „nežinomąjį“ 
Kristų. Savo skelbiamąsias tiesas susiedamas 
su Sofoklo ir stojikų literatūros mintimis, šv. 
Povilas be vargo sudomina žmonių minias, pri- 
verčia jas susimąstyti ir ne vieną laimi krikš- 
čionybei. Šitą akomodacijos taktiką ypatingu 
rūpestingumu yra taikę didieji misijų pijonie- 
riai ir visi garsūs tautų ir genčių krikšto tėvai 
(plg. Henri de Lubac S. J., Catholicisme, Paris 
1938, 220—224 psl). Taigi neprasilenkiant su 
principais, visuomet galima ir net būtinai reikia 
stengtis ir mokėti prisitaikyti prie žmonių bū- 
senos, galvosenos ir sugebėti išeiti iš vietos ir 
laiko reikalavimų. 

Pozityvinė ir negatyvinė katalikybės veikla 
yra dvi sunkiai išskiriamos grandys. Tiesa, 
katalikybė iš esmės yra pozityvi religija. Tačiau 
ir labiausiai pozityvų darbą bedirbant nėra ga- 
lima išvengti negatyvių pastangų. Yra, mat, 
kliūčių, kurių nepašalinus kartais sunkiai įma- 
ncmas būtų pats pozityvusis darbas. Prie šito 
negatyvaus veikimo priklauso ir defensyva bei 
ofensyva. "Taigi katalikybei tenka ne tik pozi- 

tyviai skelbti tiesą, bet ir ją ginti nuo puolimų 
arba pulti patį tiesos neigimą, jos siaurinimą ar 
kraipymą. Suprantama, ginti ar gintis bei pulti 
jai tenka tik tais atvejais, kai kas nors vertin- 
ga, teisinga, gera, gražu, šventa yra puolama, 
neigiama ar kraipoma joje pačioje ar kur kitur. 
Štai kodėl katalikybė kartais tampa gynėja net 
nekatalikų, jeigu kas nors, pasirėmęs neteisin- 
gu, negeru principu juos puola ar nori skriausti. 
Tačiau tiek kitus gindama ar pati gindamosi, 
tiek ir puldama ji vis atsimena, kad tai tėra tik 
antraeilis, laikinis, atsitiktins jos uždavinys, ku- 
ris niekad negali pakeisti esmino, pirmaeilio ir 
pastovaus jos uždavinio, būtent — pozityvaus 
jos misijos vykdymo. 


b. Organinė taktinių elementų vienybė 


Organinės katalikų taktikos reikalas kyla iš 
organinio katalikų gyvenimo kūrimo reikalo. 
Katalikų gyvenimas, kaip jau aukščiau buvo 
pastebėta, turi būti onganinis; kitaip jis nebus 
pilnutinis, o tuo pačiu ir katalikiškas. 

Katalikų taktikos organiškumui visų pirma 
būtina išskirti tai, kas taktikos elementuose yra 
esmiška. Mūsų minėtose taktinėse priešybėse 
galima pastebėti, kad, sakysime, akcija labiau 
esmiška, negu preservacija, penetracija, negu 
izoliacija, specializacija, negu koordinacijąai 
principų taikymas — negu jų saugojimas, po- 

zityvinė veikla, — negu negatyvinė. Kodėl? 
Tiesioginis, pirmaeilis, taigi, ir esminis katali- 
kybės uždavinys yra duoti tiesos, malonės, tvar- 
kos pilnumą kiekvienam žmogui ir žmonių ben- 
druomenei, kiekvienoje vietoje ir visada. Tuo 
tarpu saugoti (preservuoti) depositum fidei, 
tradicijas, papročius, rūpintis tolimesniu savo 
narių tobulinimu uždarume (izoliacijoj), palai- 
kyti jų tarpusavinę vienybę koordinacijos prie- 
monėmis, ginti save nuo priešų pasikėsinimų — 
tėra tik priemonės savo egzistencijai ir stipry- 
bei palaikyti. Tiesa, ir šios priemonės yra bū- 
tinos, o tam tikra prasme net pirmaeilės: neiš- 
laikius, mat, savo integralumo, stiprybės, var- 
giai būtų įmanoma rimtesnė akcija, penetraci- 
ja, specializacija ir t. t. Vis dėlto visa tai tėra 
tik sąlyga aukščiau minėtam katalikybės už- 
daviniui vykdyti. Vadinas, nors be preservaci- 
jos, izoliacijos, koordinacijos, konservacijos, ne- 
gatyvinės veiklos būtų neįmanoma arba bent 
mažai sėkminga akcija, penetracija, specializa- 
cija, akomodacija, pozityvi veikla, tačiau ir be 
Šių pastarųjų neturėtų prasmės pirmosios. Iš 
tikro, kam tad būtų reikalinga preservuoti — 
saugoti praeities tradicijas, patirtį, laimėtus 
postus, jeigu jie nebūtų skiriami ir perduodami 
ateičiai ir jos kartoms, kam save išskirti iš pa- 
saulio ir siekti kažkokios vidinės stiprybės, jei- 
gu ta stiprybė lieka pati sau tikslas; kam ta 
koordinacija — vienijimas, jeigu nebėra ko 

jungti — jeigu visi suformuoti pagal vieną iš 
anksto sudarytą — objektyvų modelį arba visi 
yra suskirstyti į prieštaraujančias ir nesujun- 
giamas grupes (teisinguosius ir niekšus, tikin- 
čiuosius ir tikėjimo priešus, katalikus ir antika- 
talikus); kam tas rūpestingas principų saugo- 
jimas, jeigu jie pasidaro neprieinami tiems, ku- 
riems jie skirti; kam pagaliau kova, jeigu nu- 
stumiama į šalį tai, dėl ko kovojama? 


Taigi neišleidžiant iš akių to ryšio, kuris yra 
tarp priešybinių katalikų taktikos elementų, vis 
dėlto dera visuomet turėti galvoje ir tai, kas 
juose yra tik sąlyga ir kas tikslas. 


Toliau, tiek pirmaeiliai, tiek ir antraeiliai ka- 
talikų taktikos elementai turi būti jungiami į 
organinę vienybę. Suprantama, organinės vie- 
nybės pagrindas gali būti tik tam tikras išvidi- 
nis principas, gyvybinis pradas. Kas gi yra ar 
gali būti katalikų taktikos išvidinis principas? 
Suprantama, būtų bergždžia tokio principo ieš- 
koti šalia principinių katalikybės tikslų. Nors 
šie pastarieji gali būti išreiškiami įvairiomis fra- 
zėmis, tačiau jų esmę sudaro Dievo karalystės 
tęsimas ir tolimesnis kūrimas individuose ir vi- 
suomenėje, laike ir vietoj — kitais žodžiais ta- 
riant, Kristaus inkorporavimas arba Jojo mis- 
tinio Kūno (Bažnyčios) palaikymas ir tolimes- 
nis vystymas (aedificatio Corporis Christi) 
žmonėse, laike ir erdvėj. Šitas pagrindinis bet 


126 


kokio katalikiškojo veikimo tikslas turi būti ir 
tas vidinis katalikiškosios taktikos principas, 
jungiąs į organinę vienybę tiek pirmaeilius, tiek 
ir antraeilius taktinius elementus. Be šitos iš- 
vidinės jungės katalikų taktikai visuomet grės 
pavojus išskysti į palaidus elementus ir būti 
netikslingai. 

To paties autoriaus 


KOMUNIZMAS LIETUVOJE 
Kaunas 1937 m. 260 psl. 


Knyga „Komunizmas Lietuvoje“, tai mokslo darbas, 
parašytas labai lengvu stilium, dokumentuotas, daug 
širdies ir proto įdėta ir visai neturi agitacinių priemai- 
šų. Autorius visur kalba blaiviai, kaip giliai galvojąs 
žmogus, ir pasiimtą klausimą vispusiškai išstudijavęs 
patiekia. 

Iš šios knygos sužinome įvairias komunizmo veikimo 
fazes, būdus, organizaciją, kas vadovauja, kaip reiškiasi 
veikimas, jo įtakos, komunistų partijos nutarimai, su- 
manymai, pasisekimai įr nepasisekimai. Darbas vertas 
didelio susidomėjimo. 

XX Amžius 1937 m. 125 nr. 


Autorius apsčiai susipažino su komunistų idėja, ko- 
vos taktika ir nemaža prisirinko dokumentų iš Lietuvos 
komunistų partijos gyvenimo. Knygą skaitydamas, ro- 
dos, pajunti visokių nūdienių aktualių idėjų pulsavimą, 
santykius su realiuoju žmogaus prigimties troškimu; 
užčiuopti daug minčių. 

Lietuvos Žinios 1937 m. 187 nr. 


Autorius surinko nepaprastai daug medžiagos, slap- 
tos ir viešos, spausdintos ir apolografuotos, draudžiamos 
ir viešai platinamos. Daugely vietų plačiai cituojamos 
mintys ir instrukcijos tų komunistų vadų, kurie veikia 
už Lietuvos sienų ir tik jiems žinomais būdais pasiekia 
komunistines organizacijas Lietuvoje. Medžiagos auto- 
rius yra pririnkęs tiek, kad kiekvieną savo tvirtinimą 
apie komunistų veikimą ir taktiką remia pirmiausia 
citatomis iš pačių komunistų raštų. 

Nėra jokios abejonės, kad toks veikalas mūsų skai- 
tančiai ir susipratusiai visuomenei galės būti labai nau- 
dingas; skaityti jį verta ne tik tam, kad patenkintum 
savo smalsumą ir vieną kitą nuotrupą sužinotum iš ne- 
legalios literatūros, bet kad iš tikrųjų pažintum realius 
komunizmo pavojus... 

Autoriaus užsimojimas yra įdomus ir sveikintinas, 
nes tokią forma šie klausimai mūsų visuomenei pertei- 
kiami pirmą kartą. 

Židinys 1938 m. 1 nr. 


Juozas Daulius savo plačiu veikalu bando atvirai 
kalbėti apie komunizmo pavojų Lietuvoje, parodydamas 
skaitytojui ne tik Lietuvos komunistų tikslus, bet ir jų 
veikimo taktiką, susiorganizavimą ir t. t. 

Šis didelis veikalas, paremtas komunistų aplinkraš- 
čių ir laikraščių ištraukomis, duos skaitytojui pilną 
vaizdą taip opiu klausimu. Stilius lengvas ir gyvas. 

Naujoji Romuva 1938 m. 36—37 nr. 


Stasys Yla 
KRIKŠČIONYBĖS ĮVEDIMAS LIETUVOJE 
Sakalas — 1938 — Kaunas 


Naudodamasis plačiai istorijos literatūra, autorius 
prieina prie šito klausimo ne iš įprastos pusės. Yla la- 
bai daug skiria reikšmės tai aplinkybei, kad krikščio- 
nybės įvedimas Lietuvoje buvo suvėluotas. Išaiškinęs 
to priežastis ir pasėkas, krikščionybės reikšmę ir jos 
įvedimo klaidas, autorius plačiai sustoja ties lenkų 
kultūrinės įtakos klausimu. Jis stengiasi įrodyti, kad 
krikščionybės pavėlavimas, šalia kitų politinių ir soci- 
jalinių veiksnių, buvęs svarbiausioji lenkų kultūrinės 
invazijos priežastis. 

St. Yla gerai orientuojasi faktuose ir originaliai iš- 
dėsto savo gyvas mintis. Šis darbas užsitarnauja ne vien 
tik istorijos mėgėjo dėmesio. 

XX Amžius, 1939 m. 37 nr. 


Studijos autorius kruopščiu metodiškumu sprendžia 
istorinėj perspektyvoj krikščionybės įvedimo Lietuvoje 

ir tautiškumo problemas. Autorius didžiausį dėmesį ati- 
duoda krikščionybės įvedimo Lietuvoj pavėlavimo faktui. 


Naujoji Romuva, 1939 m. 11 nr. 


Autorius stengiasi į istorinius faktus pažiūrėti nauju 
požiūriu, imti juos laiko perspektyvoje ir svarstyti juos 
sintetiniu metodu. Autorius patiekia daug svarbių ir 
įdomių istoriosofinių minčių. 

Tai labai svarbus ir aktualus veikalas, gyvai reko- 
menduotinas skaityti kiekvienam inteligentui, nes čia 
liečiamais klausimais yra daug kenksmingos ignoranci- 
jos mūsų visuomenėje. 

Tiesos Kelias, 1938 m. 12 nr. 


Knygoje klausimai nušviesti obpektyviai ir moksliš- 
kai. Paskutinis skyrius („Krikščionybės įvedimas ir 
kultūrinė lenkų įtaka“) rodo, kad K. Prapuolenio knyga 
„Lenkų apaštalavimas Lietuvoje“ nėra objektyviai nu- 
švietus to klausimo. St. Yla yra objektyvesnis ir moks- 
lingesnis už minėtosios knygos autorių, nes St. Ylai rūpi 
objektyvi tiesa, o ne propaganda. 

Kadangi krikščionybės įvedimo 550 m. sukakties 
proga kai kas mėgino įrodyt, kad krikščionybė paken- 
kusi lietuvių nacionalinei sąmonei, tad St. Ylos „Krikš- 
čionybės įvedimą Lietuvoje“ reikią laikyti ir aktualia 
knyga. 

Stilius gražus ir lengvas. 

Panevėžio Garsas, 1939 m. 2 nr. 

